Shihab: Saudige Dhivehi chef | Mihaaru\nޝިހާބު: ސައުދީގެ ދިވެހި ޝެފް\n22 ޖުލައި 2021 - 07:33\nރާއްޖެ އިން ބޭރުގައި އުޅޭ މަދު ޝެފުންގެ ތެރެއިން އެކަކީ އާދަމް ޝިހާބެވެ. ރިސޯޓެއްގެ ބަދިގޭގެ އާދައިގެ ވަޒީފާއަކުން އުމުރުން 16 އަހަރުގައި ޝިހާބު ފެށި ދަތުރުގެ ތެރެއިން އޭނާ ގެންގޮސް މިހާރު ބަނދަރުކޮށްފައި ހުރީ ސައޫދީ އަރަބިއްޔާގަ އެވެ. އޭގެ ކުރިން އެމެރިކާ އާއި އިޓަލީ އާއި އިންޑޮނީޝިއާ ފަދަ ގައުމުތަކުން ކެއްކުމުގެ ތަމްރީނު ހޯދައި، އެ ދާއިރާ އިން ޝިހާބް ގިނަ ތަޖުރިބާތަކެއް ހޯދާފައިވެ އެވެ.\nއާއިލާއާ އެކު ސައުދީގައި ދިރިއުޅެމުން އަންނަ ޝިހާބަު ޝެފެއްގެ ވަޒީފާ އަދާކުރަނީ އަލް ޚޯބަރްގައި ހިންގާ ރެސްޓޯރަންޓް "ވެނިލް" ގަ އެވެ.\nA post shared by Adam Schihab (@adamschihab)\nމިކަމާ ބެހޭ ގޮތުން ޝިހާބް ވަނީ އެސްކްއާ މަޖައްލާގެ މެދުއިރުމަތީ އެޑިޝަނަށް ހާއްސަ އިންޓަވިއުއެއް ވެސް ދީފަ އެވެ. އޭގައި ޝިހާބް ވަނީ އޭނާ ޝެފަކަށް ވާން ކުރި މަސައްކަތުގެ ވަރަށް ގިނަ ވާހަކަތަކާއި ލިބުނު ކުރިއެރުންތަކުގެ ވާހަކަ ވެސް ހިއްސާކޮށްފަ އެވެ.\nކެއްކުމުގެ ދާއިރާ އިން، ވަކިން ބޮޑަށް ބޭކިން އާއި ފޮނިކާ އެއްޗިއްސަށް ޝައުވެރިކަންދޭ ޝިހާބް ބުނި ގޮތުގައި އޭނާ އަކީ އަބަދު ވެސް ކެއްކުމުގެ ތެރެއަށް އަމިއްލަ ފާޑުވެރިކަން ގެންނަން ލޯބިކުރާ މީހެކެވެ. އެހެންވެ މަޝްހޫރު ޝެފުންގެ ކެއުންތައް ނަކަލުކޮށްގެން ކަސްޓަމަރުންގެ ރުހުން ހޯދުމަށް ވުރެ ބޮޑަށް އަބަދު ވެސް އިސްކަން ދެނީ އަމިއްލަވަންތަ ކަމަށެވެ.\n"ސައުދީގައި މިހާރު މަސައްކަތްކުރަމުން އަންނަ އިރު އަހަރެން އަބަދު ވެސް ބަލަނީ ތަފާތު އަމިއްލަ ރަހަތަކެއް ފޯރުކޮށްދެވޭތޯ. އެގޮތުން ދިވެހި ރަހަތަކާއި ދުނިޔޭގެ އެހެން ތަންތަނުގެ ކެއުންތައް ވެސް ތައްޔާރުކުރަން. އެކަމަކު އަމިއްލަ ޓަޗް ގެނެސްގެން،" އޭނާ ބުންޏެވެ.\nކުޑައިރު މާމަ އާ އެކު ރަށުގައި އަލުވި ހައްދަން އުޅުނު ވާހަކަ އާއި ރިސޯޓެއްގެ ބަދިގޭގައި އާދައިގެ ބޯއިއަކަށް އުޅުނު ހަނދާންތައް މާޒީގެ ތެރެއަށް ދޫކޮށް، ޝިހާބް މިހާރު ހުރީ، ހިތްހަމަޖެހޭ ހިސާބެއްގަ އެވެ.\nމިދިޔަ އަހަރު އޭނާ "އައިލެންޑާ ޝެފް"ގެ ނަމުގައި ފޮނިކާތަކެއްޗަށް ހާއްސަ ފޮތެއް ވެސް ނެރުނުވެ. އެކަމަކު މިހާރު ފޮތުގެ ފެންވަރާ މެދު އަމިއްލަ އަށް ހިތްހަމަނުޖެހޭތީ އޭގެ އިތުރު އެޑިޝަނެއް "އައިލެންޑާ ޝެފް: ގްލޯބަލް އެޑިޝަން"ގެ ނަމުގައި ނެރެން ވަނީ ނިންމައިފަ އެވެ.\n"މިއަށް މި ފަހަރު ހޯދާނަން އިންޓަނޭޝަމަލް ޝެފުންގެ ކޮންޓްރިބިއުޝަން ވެސް."\nއޭނާ ކިޔައިދިން ގޮތުގައި ކެއްކުމަށް ލޯބި ޖެހުމުގެ ހަގީގީ ސިއްރަކީ އިޓަލީން ތަމްރީނުވާން ފުރުސަތު ލިބުމެވެ. ސްކޫލްގައި އުޅުނު ދުވަސްވަރު ވެސް މަސައްކަތުގެ ތަޖުރިބާ ހޯދަން ޖެހުމުން ރިސޯޓެއްގައި މަސައްކަތްކުރަން ފެށި އެވެ. އެ ފުރުސަތު ހޯދައި ދިނީ ބޭބެއެކެވެ.\n"އެތަނުގައި އުޅެނިކޮށް އިޓަލީ އަށް ޓްރޭނިން އަށް ދާން ލިބުނު 19 މީހުންގެ ތެރޭގައި އަހަރެން ވެސް ލައްވާލީ." ރިސޯޓްގައި އުޅެމުން އިޓަލީ ބަސް ވެސް ދަސްކުރި ޝިހާބް ބުންޏެވެ.\nއޭނާ ކިޔައިދިން ގޮތުގައި ޕްރޮފެޝަނަލް ޝެފަކަށްވުމުން އަމިއްލަ ދިރިއުޅުމަށް ވަރަށް ގިނަ ބަދަލުތަކެއް ވެސް އަތުވެއްޖެ އެވެ. އެގޮތުން އެންމެ ބޮޑަށް ދަސްވީ ޕްރެޝަރު ބޮޑުކޮށް މަސައްކަތްކުރަން ޖެހޭ ބަދިގެ ކަހަލަ ތަނެއްގައި މީހާގެ އަމިއްލަ ނަފުސު ކޮންޓްރޯލްކޮށް، މަޑުމައިތިރިކަމާއި އިހުތިރާމާ އެކު މަސައްކަތްކުރުމުގެ ރޫހާއި ޖޯޝެވެ.\n"ކުރިން ވެއްޖިއްޔާ އަހަންނަކީ ނަމޫނާ ފެނުނު ބައެއް މީހުންނާ އެއްގޮތަށް ބަދިގެ ތެރޭގައި ދުންބޮޑުވެފައި ހުންނަ މީހެއް،" ޝިހާބް ބުންޏެވެ.\n"އެކަމަކު މިހާރު އޭގެ އިދިކޮޅު އަހަންނަކީ."\nއޭނާ ބުނި ގޮތުގައި ސައުދީގައި މަސައްކަތްކުރަން ލިބުމަކީ ކެެރިއަރަށް ލިބުނު ވަރަށް ބޮޑު ކުރިއެރުމެކެވެ. އަދި އެ ގައުމުގެ މީހުންނަކީ ތަފާތު ރަހަތަކަށް ލޯބިކުރާ ބަޔަކު އުޅޭ ތަނަކަށް ވުމުން ރާއްޖޭގެ ހޮސްޕިޓަލިޓީ ތެރެއިން ދަސްވި ކަންކަން ސައުދީގެ ކަސްޓަމަރުންނަށް ފޯރުކޮށްދޭން ވަރަށް ބޮޑު އިސްކަމެއް ދެ އެވެ.\n"ކާމިޔާބު ޝެފެއްގެ ގޮތުގައި އަހަރެން ކުރިއަށް ދާން ބޭނުން ވަނީ ރާއްޖޭގެ ބްރޭންޑެއްކަން ވެސް އަންގައި ދީގެން. އެހެންވެ މިތަނުގައި އުޅޭ އިރު ރާއްޖެއާ ބެހޭ ވަރަށް ގިނަ ވާހަކަތައް ކަސްޓަމަރުންނާ ހިއްސާކުރަން،" ޝިހާބް ބުންޏެވެ.\n"އެގޮތަށް ސަޖެސްޓްކޮށްގެން ރާއްޖެ އަށް ޒިޔާރަތްކޮށްފައި ރާއްޖެ ވަރަށް ކަމުދާ ކަމަށް ބުނެ ފީޑްބެކް ދިން އެތައް ކަސްޓަމަރުންނެއް ވެސް ތިބޭނެ."\nއޭނާ ބުނި ގޮތުގައި ކެރިއަރު އަދި ކުރިއަށް އޮތީ އެވެ. ކެއްކުމުގެ ދާއިރާ އިން ވަކިވުމެއް ނެތެވެ. އަމިއްލަ ރަހަތައް ގެނެސް ދިނުމަކީ އެންމެ ބޮޑު ޝައުގެވެ. މީގެ އިތުރުން ބޭކިންގެ ތެރެއިން ޝިހާބް އެންމެ ގަޔާވަނީ ތަފާތު ރަހަތަކުގެ ޕާނަށެވެ.\n"އެއީ އަބަދު ވެސް އެންމެ ގަޔާވެގެން ކުރެވޭ ކަމަކީ. މިހާރު އަހަރެން ޕާން ފިހަނީ ވެސް އަހަރެންގެ އަމިއްލަ ފުށަކުން،" އޭނާ ބުންޏެވެ.\nއިންސްޓަގްރާމްގައި ޝިހާބް އޭނާ ސިފަކޮށްދެނީ މިހެންނެވެ؛ އިންޓަނޭޝަލް ޝެފް ފްރޮމް ދަ މޯލްޑިވްސް ލިވިން އިން ސައުދި އަރަބިއްޔާ އެވެ.\nސައޫދީ އަރަބިއްޔާ ކެއްކުން\nގައުމައް ބޭނުންވަނީ ސޯޝަލް މީޑިޔާ އިންފުލުއެންޒާއިންނެއް ނޫން.. ގައުމައް ބޭނުންވަނީ ޝިހާބުމެންފަދަ އަމިއްލަ މަސައްކަތުން ޕުރޮފެޝަނަލް ކޮއް ތަޖުރިބާއާއި އެކު ކުރިއެރުން ހޯދާ ޒުވާނުން.. އަދި ސިޔާސީ މީހުންގެ ދަށުވެގަނެގެން މަގާމު ހޯދާ މީހުންނެއް ނޫން. ނޫސް ތަކުން ދިވެހި މުޖުތަމައުއަށް ފައިދާ ހުރިކަމެއް ކުރަންޏާ ނޫސް އާޓިކަލްތަކުގައި ޕުރޮމޯޓުކޮއް ރޯލް މޮޑެލް ދައްކަންވީ މިފަދަ މީހުންގެ.\nމާޝާ ﷲ.. ޝިހާބްގެ މަސައްކަތުގައި ބަރަކާތް ލައްވާށި. އަދި މުސްލިމުންގެ މުގައްދަސް ބިމުގައި މަސައްކަތް ކުރުމުގެ ފުރުސަތު ޝިހާބައް ދެއްވީތީ މާތް ރަސްކަލާނގެއަށް ހަމްދުކުރަން. މައްކާ އަދި މަދީނާގެ މާތް ބިމުގައި ގިނަ ގުނަ ހެޔޮކަމާއި އެކު ތަގުވާގެމަގުގައި ޝިހާބު ކުރުއަރުވާށި.\nވަސީ، ބަލަ ޝިހާބު އުޅެނީ އީސްޓާން ޕްރޮވިންސުގެ އަލްޚުބަރު ސިޓީގައި. މައްކާ އާއި މަދީނާ އެއީ މުޅިން ތަފާތު2ރަށެއް\nގައުމުގަ ބޭފުޅު ނޫންވީމަ ލިބޭނެ އުފަލެއްނެތް، އުމުރު ހުސްމިވަނީ ކުލި ދެއްކުމުގަ، ކުލިދައްކާ ތިބެންމިޖެހެނީ ކައްވަޅައް ދާންދެން\nޝެފަކަށް ތިޔަފަދަ މާތް ބިމެއގައި އުޅޭއިރު ދީނީ ގޮތުން މީހާ އަށް އެނގެން ޖެހޭ ގިނަ ކަންކަން ދަސްކޮއްލަން ވަރަށް ފަސޭހަވާނެ , މުސްލިމުން އުޅެންވާނީ ދެދުނިޔޭގެ ބާއްޖަވެރިކަން ހޯދުމަށް , ކުރިއެރުމާއި ބާއްޖަވެރިކަމަށް އެދެން.\nމާތް ވަނީ ސައޫދީ އެއް ނޫން. މައްކާ އާއި މަދީނާ\nރަގަޅު. ކުރިއައްދޭ. ހުއްޓުމެއް ނެތް، ކެރެންޏާމަކުން. އެކަމު ތާ އަބަދު ތިކަމުގަ ނޫޅެ، މުއްސަދި ވެވޭނެ ގޮތްތައް ވިސްނާ، ރެސްޓޯރަންޓެއް ގަނެ، ނޫނީ ބިނާކޮއް، އަމިއްލަ ވިޔަފާރިއަކައް ތި ހުނަރު ބަދަލު ކޮއް، އެހެން މީހެއްގެ އަޅުދާހުން ސަލާމަތް ވޭތޯ މަސައްކަތް ކުރައްޗޭ!\nސިހާބުގެ މަށައްކަތަށް އިތުރު ކާމިޔާބީއަކަށް އެދެން\nމިކަހަލަ މީހުން އަހަރެމެން ބޭނުންވަނީ، ތަންތަނަށް ގޮސް ހަގުރާމަކޮށް ގައުމުގެ އަގުވައްޓާ މީހުންނެ ނޫން.\nމައި ފުރެންޑް އެޑަމް\nދިވެހިންތެރޭގާ ފީކަޅާމީހުން އުޅުނަސް އިންޓަނޭޝަލްފެންވަރުގެ އާދަޔާޚިލާފުމީހުންވެސް އުޅޭ.\nޔޭސް.ތިޔާ ބުނީ ވަރަށް ބޮޑު ތެދެއް.\nމީޑިއާ ތަކުންނާއި ސިޔާސީ މީހުން ޕްރޮމޯޓް ކުރަނީ ފީކަޅާ މީހާ.\nސާބަހޭ ދަރިޔާ.ގުޑް ލަކް.


2016: Sihhathaa thauleemu baarah kuriyah dhiya 2016: Sihhathaa thauleemu baarah kuriyah dhiya\n23rd August 2017 | Last update: 20:25\n2016: ސިއްހަތާއި ތައުލީމުން ބާރަށް ކުރިޔަށްދިޔަ\nކޮންމެ އަހަރަކުވެސް އަހަރީ ނަތީޖާ ކާޑުން ރާއްޖެއަށް "އެން" ދޭންޖެހޭ ދެ ދާއިރާއެއް އޮވެ އެވެ. އެއީ ސިއްހަތާއި ތައުލީމުގެ ދާއިރާއެވެ. ދިވެހިން ބޭނުންވާ ވަރަށް ދާއިރާގެ ހިންގުން ރަނގަޅު ނުވެގެން މި ދެ ދާއިރާއަށް އަހަރު ނިންމާއިރު އަބަދުވެސް ދޭން ޖެހެނީ "ރަނގަޅު ކުރަން ބޭނުން" ނުވަތަ "އެން" އެކެވެ. ނަމަވެސް ނިމުނު އަހަރަކީ މި ދެ ދާއިރާގެ ނަތީޖާ ރިޕޯޓު ބަދަލުކޮށްލި އަހަރެކޭ ބުނުން ދޮގަކަށް ނުވާނެ އެވެ. ދެ ދާއިރާއިން ވެސް ފާހަގަކޮށްލެވޭ ހެޔޮ ބަދަލުތަކެއް މިއަހަރު ވަނީ ފެނިގެން ގޮސްފަ އެވެ. ހާއްސަކޮށް ސިއްހީ ދާއިރާގައި 2016 ގެ ވިދުން އެހެން ހުރިހާ އަހަރަކަށްވުރެ ގަދައެވެ.\nނިމުނު 2016 ވަނަ އަހަރު ރާއްޖޭގެ ސިއްހީ ދާއިރާއަށް އެންމެ ބޮޑު އިންގިލާބެއް ގެނުވީ މައި ހޮސްޕިޓަލް އިންދިރާގާނދީ މެމޯރިއަލް ހޮސްޕިޓަލް (އައިޖީއެމްއެޗް) ގެ ހިދުމަތްތަކަށް ގެނައި ބޮޑެތި ގިނަ ބަދަލުތަކާ އެކު އެވެ. އައިޖީއެމްއެޗްގެ އިންފްރާސްޓްރަކްޗާއަށް ގެނައި ބޮޑެތި ބަދަލުތަކާއެކު އެ ހޮސްޕިޓަލުގެ ހިދުމަތްތަކަށް ވެސް މިއަހަރު "ބޫސްޓެއް" ގެނައެވެ. އެގޮތުން އެ ހޮސްޕިޓަލުގައި މުޅިން އަލަށް ހިތުގެ ބަލިތަކަށް ފަރުވާދޭ މަރުކަޒެއް ހުޅުވައި ހިދުމަތް ދޭން ފެށީ މި އަހަރުގެ ޖޫން މަހުގެ ތެރޭގައެވެ. އެ ސެންޓަރު ހުޅުވުމަށްފަހު ގިނަ ދުވަސްތަކެއް ނުވަނީސް ޖުލައި މަހުގެ އެއްވަނަ ދުވަހު ރާއްޖޭގެ ފުރަތަމަ އެންޖިއޯ ޕްލާސްޓީ ސާޖަރީއެއް ކާމިޔާބުކަމާއެކު ކުރިއަށްގެންދިޔައީ ވެސް އެ ސެންޓަރުގަ އެވެ.\nއައިޖީއެމްއެޗްގެ ޑޮކްޓަރުން ތަކެއް ހިދުމަތުގައި. - ފޮޓޯ: ޕީއެސްއެމް\nއައިޖީއެމްއެޗުން މިދިޔަ އަހަރު ތައާރަފްކުރި އާ ހިދުމަތްތަކަށް ބަލާއިރު ފިރިހެނުންގެ ދަރިމައިވުމަށް ދިމާވާ މައްސަލަތަކާއި ކުޑަކަމުދާ ނިޒާމަށް ދިމާވާ މައްސަަތަކަށް ފަރުވާދޭ ނޭޝަނަލް ޔޫރޯރީނަލް އެންޑް ފަރޓިލިޓީ ސެންޓަރާއި، ނޮން-އިންވޭސިވް ވެންޓިލޭޝަން ޔުނިޓް އަދި ހަތަރު އޮޕަރޭޝަން ތިއޭޓަރު ހިމެނޭ އޮޕަރޭޝަން ތިއޭޓަރު ކޮމްޕްލެކްސް، އިންޓެންސިވް ކެއާ ޔުނިޓް އަދި ޓޯޓަލް ލެބޯޓްރީ އޮޓޮމޭޝަން ސިސްޓަމް ހިމެނެ އެވެ. އެ ހުރިހާ ހިދުމަތެއް ތައާރަފްކުރީ ނިމުނު ނޮވެމްބަރު މަހުގެ 20 ވަނަ ދުވަހު އެވެ.\nދިވެހި އަންހެނެއްގެ ސިކުނޑީގައި އުފެދުނު ބޮޑު ޓިއުމަރެއް ނަގައި، އޭޑީކޭ ހޮސްޕިޓަލުން ކާމިޔާބު އޮޕަރޭޝަނެއްކޮށް ހަބަރުތަކުގެ ފަލަ ސުރުހީތައް ފަވާލީ ވެސް ނިމުނު 2016 ވަނަ އަހަރުގެ ނޮވެމްބަރު މަހުގެ 29 ވަނަ ދުވަހު އެވެ. ދުނިޔޭގެ ފެންވަރުގެ މޮޅެތި ހިދުމަތްދޭ ހޮސްޕިޓަލްތަކުން ކުރާ އިރުވެސް ކާމިޔާބުވުމުގެ ޕަސެންޓް ކުޑަ އެ އޮޕަރޭޝަން ރާއްޖޭގެ ޑޮކްޓަރެއްގެ އިރުޝާދުގެ ދަށުން ކުރިއަށްގެންދިއުމަކީ ރާއްޖޭގެ ސިއްހީ ދާއިރާއަށް ލިބުނު ފަހުރެއް ކަމަށް ގިނަ ބަޔަކު ގަބޫލުކުރި އެވެ. މިއީ އެތައް ބައެއްގެ ތައުރީފު ލިބި ރާއްޖޭގެ ސިއްހީ ދާއިރާއަށް އޮތް އުންމީދު އިތުރުވެގެންދިޔަ ކަމެއްވެސްމެ އެވެ.\nސިކުނޑީގެ ޓިއުމަރު ނެގުމަށް އޭޑީކޭގައި އޮޕަރޭޝަން ކުރަނީ: އޮޕަރޭޝަން ވަރަށް ކާމިޔާބު --\nތައުލީމީ ދާއިރާ ފެހި ރޮންގުން މަތީގައި\nރާއްޖޭގެ ތައުލީމީ ދާއިރާގެ މިދިޔަ އަހަރުގެ އެންމެ ޝައުގުވެރި އެއް ހެޑްލައިނަކަށް ވެގެންދިޔައީ އަންނަ އަހަރުން ފެށިގެން ޕްރީސްކޫލް ތައުލީމް ހިލޭކިޔަވައިދޭ ގޮތަށް އެޑިއުކޭޝަން މިނިސްޓްރީން ނިންމި ނިންމުމެވެ. ހަމަ އެއާއެކު މިދިޔަ އަހަރު ތައާރަފްކުރި ގައުމީ އާ މަންހަޖުގެ ކީ ސްޓޭޖް ދޭއް މުޅިން އަލަށް ތައާރަފްކޮށް ސްކޫލްތަކުގައި ކިޔަވައިދޭން ފެށީވެސް ނިމުނު 2016 ވަނަ އަހަރުގެ ޖެނުއަރީ މަހު އެވެ.\nސްކޫލްތަކުގެ ފެންވަރު ބެލުމަށް ރާއްޖޭގެ ހުރިހާ ރަށަކަށް ދަތުރުކުރުމަށް އެޑިއުކޭޝަން މިނިސްޓަރު ޑރ. އާއިޝަތު ޝިހާމް 2014 ވަނަ އަހަރު ފެއްޓެވި ދަތުރުފުޅުތައް ނިންމަވާލެއްވީ ވެސް ނިމުނު އަހަރު އެވެ. އެ ދަތުރުފުޅުތަކަކީ ރާއްޖޭގެ ސްކޫލްތަކުގައި ގޯސްކޮށް ހުރި ކަންކަން ބަލައި ކިޔަވައިދިނުމުގެ ނިޒާމަށް ބަދަލު ގެންނަން އެޑިއުކޭޝަން މިނިސްޓަރު ޑރ. އާއިޝަތު ޝިހާމް އަމިއްލަ ފުޅަށް އިސްނަންގަވައިގެން ފެއްޓެވި ދަތުރުފުޅުތަކެކެވެ.\nކްލިކް ކޮލެޖުގެ ގްރެޖުއޭޝަން: މިދިޔަ އަހަރަކީވެސް ތައުލީމީ ދާއިރާ ވެއްޓުނަ ނުދީ ހިފެހެއްޓި އަހަރެއް --\nސްކޫލްތަކުގައި ކިޔަވައިދޭ މުދައްރިސުންގެ ތައުލީމީ ފެންވަރު މަތިކުރުމަށް އެޑިއުކޭޝަން މިނިސްޓްރީން ނިމުނު އަހަރުވެސް ވަނީ ގިނަ މަސައްކަތްތަކެއް ކޮށްފަ އެވެ. އެގޮތުން 3000 މުދައްރިސުން ޑިގްރީ ފެންވަރަށް ތަމްރީންކުރުގެ ޕްރޮގްރާމެއް މިދިޔަ އަހަރުގެ އޮގަސްޓް މަހު އެޑިއުކޭޝަން މިނިސްޓްރީން ފެށި އެވެ. އެ ޕްރޮގްރާމުގެ ދަށުން މި އަހަރުގެ ޖެނުއަރީ މަހުގެ ކޯސްތަކުންވެސް މުދައްރިސުންނަށް ގިނަ ފުރުސަތުތަކެއް ހުޅުވާލެވިގެންދާނެ ކަމަށް އެޑިއުކޭޝަން މިނިސްޓްރީން ވަނީ ބުނެފަ އެވެ.\n2016 ވަނަ އަހަރަކީވެސް ރާއްޖެއަށް ގިނަ އަދަދެއްގެ ހިލޭ ކިޔެވުމުގެ ފުރުސަތުތަކެއް ބޭރު ގައުމުތަކުން ލިބުނު އަހަރެއް މެ އެވެ. އެގޮތުން އިންޑިއާ، ލަންކާ ބުރުނާއި ފަދަ ގައުމުތަކުގެ ޔުނިވަސިޓީތަކުން އެކި ފަހަރު މަތިން ގިނަ ސްކޮލާޝިޕް ފުރުސަތުތަކެއް ވަނީ ރާއްޖެއަށް ލިބިފައިވެ އެވެ.\nކެސިނޯގައި 30 ދިވެހިން، އެންމެން އަލަށް!\nސަރުކާރަށް އެންމެ 28؟!\nކިޔޫތައް ނައްތާލަން ދިވެހި ބޭންކުން މިހޯދީ ސަޅި ހައްލެއް\nރާއްޖެ އިޝްތިހާރު ކުރަން މިގެނައީ ކޮން ބަދަލެއް؟\nބިދޭސީން އަތުން ފީ ނެގުމަކީ އެހާ ގޯސް ކަމެއްތަ؟


Miee Zuvaan Anhenunnah Mihaaru Maa Kamudhaa Trend Eh - Ekamaku Varah Nurahkaa! - Vaguthu\nމިއީ ޒުވާން އަންހެނުންނަށް މިހާރު މާ ކަމުދާ ޓްރެންޑެއް - އެކަމަކު ވަރަށް ނުރައްކާ!\nދުނިޔޭގައި އަބަދުވެސް ތަފާތު ކަންކަމުން މީހުން މަޝްހޫރުކަން ހޯދައެވެ. މީސް މީޑިއާއަކީ މިހާރު އެކަމަށް އެންމެ އާންމު ވަސީލަތެވެ. އެއީ އެންމެ ގިނަ މީހުން ބޭނުންކުރާ ޕްލެޓްފޯމަށްވާ އިރު، އެންމެ އަވަހަށް މީހުންގެ "އެޓެންޝަން" ދަމައިގަނެވޭނެ ޕްލެޓްފޯމަކީވެސް އެއީއެވެ.\nޒަމާން ބަދަލުވެގެންދާ ހިނދު، ޒީނަތްތެރިވުމާއި ގުޅުންހުރި ކަންކަމަށް ވެސް އެހާމެ ބަދަލު އާދެއެވެ. މިގޮތުން މޭކަޕް ކުރުމުން ފަށައިގެން ލާ އަންނައުނަށް ދާދެން ތަފާތު އެކި، އާދަޔާއި ޚިލާފު ބަދަލުތައް ފެންނަމުން ދެއެވެ. މިކަންކަން މަޤުބޫލުވެ، ގިނަ ބަޔަކަށް ކަމުދާ ޓްރެންޑަކަށް ވެގެންދިއުމަށް ވަގުތެއް ނުނަގާނެއެވެ. މިއީވެސް ޒުވާން އަންހެނުންނަށް މިގޮތުން މިހާރު މާ ކަމުދާ ޓްރެންޑެއްގެ ވާހަކައެވެ.\n"އޮކްޓޮޕަސް ލިޕް" ނުވަތަ "ޑެވިލްސް ލިޕް"ގެ ނަމުން މިހާރު ޓްރެންޑުވެފައިވާ މި ކަމަކީ ސިފަ ބަދަލު ކުރުމުގައި އަންހެނުން ބޭނުންކުރަމުންދާ ސްޓައިލެކެވެ. މިގޮތުން ތުންފަތަށް ބަދަލު ގެނެސް ތުންފަތުގެ ބައްޓަމަށް ބަދަލު ކުރުމުގެ މި ޓްރެންޑް ގިނަ ބަޔަކަށް ކަމުދާތީ އެފަރާތްތަކުން މިހާރު ދަނީ މިކަން ކުރަމުންނެވެ.\nއެންމެ ފުރަތަމަ "އޮކްޓޮޕަސް ލިޕް" މަޝްހޫރުވެގެން ދިޔައީ ރަޝިޔާގެ ޒުވާން އަންހެނުންގެ މެދުގައެވެ. އެއަށްފަހު މިހާރު އެމެރިކާ އާއި އިނގިރޭސިވިލާތުގައި ވެސް މިކަން ވަނީ އާންމު ކަމަކަށް ވެފައެވެ.\nހަށިގަނޑުގެ ގުނަވަނަކަށް މިފަދަ ބަދަލެއް ގެނައުމަކީ އެކަމުން ސިއްހީ ނުރައްކަލެއް ކުރިމަތިވެދާނެ ކަމެއް ކަމަށް ކުރިންވެސް ޤަބޫލު ކުރެވިފައިވާއިރު، "އޮކްޓޮޕަސް ލިޕް" އެއްގެ ބޭނުމުގައި ބޭނުންކުރަމުންދާ "ލިޕް ފިލަރ" އަކީ އެކަމުން ހީވެސް ނުކުރާ ފަދަ ނަތީޖާއެއް ނިކުމެދާނެ ކަމެއް ކަމަށް ސިއްހީ ތަޖުރިބާކާރުން އަންނަނީ ބުނަމުންނެވެ.\nއެފަރާތްތަކުން ބުނާ ގޮތުގައި މިކަމުން ގެއްލުން ލިބެނީ ތުންފަތުގެ ހަންގަނޑު ތެރެޔަށް ފޮނުވާލާ މާއްދާއެއްގެ ސަބަބުން ނެވެ. މި މާއްދާ ތުންފަތުގެ ހަންގަނޑަށް އިންޖެކްޓު ކުރާ ކުރުމުގައި ލޭހޮޅިއަކަށް އޭގެ އަސަރު ކޮށްފިނަމަ އެކަން ވެގެންދާނީ ފުރާނައަށްވެސް ނުރައްކާ ވާވަރުގެ މައްސަލައަކަށް ކަމަށް ތަޖުރިބާކާރުން ބުނެއެވެ.\nގިނަ ބަޔަކަށް މިހާރު މި ޓްރެންޑް ކަމުގޮސްގެން ތުންފަތަށް ބަދަލު ގެންނަމުން ދިޔަނަމަވެސް މިކަމަކީ ކިހައި ނުރައްކާތެރި ކަމެއްކަން ހާމަކުރުމަށް ސިއްހީ ތަޖުރިބާކާރުން ދަނީ މަސައްކަތް ކުރަމުންނެވެ. އަދި ވަގުތީ އުފަލަކަށްޓަކައި ފުރާނަ ނުރައްކަލަށް ހުށަހަޅައި ދާއިމަށް ހިތާމަކުރަންޖެހޭ ހާލަތަކަށް ދިއުމުގެ ކުރިން މިކަމާއި ވިސްނުމަށް އެފަރާތްތަކުން އެދެއެވެ.\nމީގެ ކުރިން ލޮލުގެ ކަޅިއަށް ބަދަލު ގެނައުމަށް ވެސް ބައެއް މީހުން މަސައްކަތް ކޮށްފައި އެބަހުއްޓެވެ. މިގޮތުން ލޮލުގެ ތެރެއަށް އިންޖެކްޓުކުރާ މާއްދާއެއްގެ ސަބަބުން، އަބަދަށްޓަކައި ލޮލުގެ ފެނުން ގެއްލި ނުކުޅެދިފައިވާ މީހުން އޭގެތެރޭގައި އެބަތިއްބެވެ.\nޑިސެމްބަރު 8, 2019 20:35\nހީވަނީ ބަލިމަޑު ކަމެއްގެ އަލާމާތެއްހެން\nޑިސެމްބަރު 8, 2019 20:59\nވަރަށް ހަޑި ޗީ\nޑިސެމްބަރު 8, 2019 23:29\nޏޮން އޮފް ޔުއަރު ބިޒުނެސް އިޓުސް ދެއަރު ބޮޑީ


vnews - Swine flu jehigen anhenaku maruvejje\nސްވައިން ފުލޫ ޖެހިގެން އަންހެނަކު މަރުވެއްޖެ\nއައިޖީއެމްއެޗްގެ ބޭރުގައި ބަޔަކު މަޑުކޮށްލައިގެން -- ވީފޮޓޯ: އަބްދުﷲ ޝާމް (މުއްތު)\nސްވައިން ފުލޫ ޖެހިގެން ފ. ނިލަންދޫ އަންހެނަކު މަރުވެއްޖެ އެވެ.\nއައިޖީއެމްއެޗްގައި ފަރުވާ ދެމުން ދަނިކޮށް ރޭގެ ވަގުތެއްގައި މަރުވީ ނިލަންދޫ ބުރުނީގެ ފާތިމަތު އިސްމާއިލް އެވެ. އޭނާގެ އުމުރަކީ 51 އަހަރު ކަމަށް މައުލޫމާތު ލިބެ އެވެެ.\nނިލަންދޫ ކައުންސިލް އިދާރާގެ މުވައްޒަފަކު ބުނީ ފާތިމަތު މާލެ ގެނައީ ވަރަށް ގަދަށް ހުން އައުމުން އިތުރު ފަރުވާ އަށް މާލެ ގެންދިއުމަށް ނިލަންދޫ ހޮސްޕިޓަލުން އެންގުމުން މީގެ ހަތަރު ދުވަސް ކުރިން ކަމަށެވެ.\nފާތިމަތުގެ އާއިލާގެ މީހަކު ބުނީ ފާތިމަތަކީ ހަކުރު ބަލި ހުންނަ މީހެއް ކަމަށާއި އޭނާ ހިނގާ އުޅެނީ ވެސް މީހުންގެ އެހީތެެރިކަމާ އެކު ކަމަށެވެ.\nސްވައިން ފުލޫ ޖެހިގެން މަރުވި މިއީ ދެވަނަ މީހާ އެވެ. މީގެ ކުރިން މިމަހުގެ ހަތަރު ވަނަ ދުވަހު ވަނީ މިބަލީގައި 24 އަހަރުގެ ޒުވާން ފިރިހެނަކު ވެސް މަރުވެފަ އެވެ.


“ކޮވިޝީލްޑް” ވެކްސިން ބޭނުން ކުރުމުގެ ހުއްދަ އެމްއެފްޑީއޭ އިން ދީފި! | Sandhaanu\n“ކޮވިޝީލްޑް” ވެކްސިން ބޭނުން ކުރުމުގެ ހުއްދަ އެމްއެފްޑީއޭ އިން ދީފި!\nއިންޑިއާއިން ރާއްޖެ ގެނައި ސީރަމް އިންސްޓިޓިއުޓް އޮފް އިންޑިއާ އިން އުފައްދާފައިވާ ކޮވިޝީލްޑް ވެކްސިން ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ދީފި އެވެ.\nއެމްއެފްޑީއޭއިން ރޭ ނެރުނު ބަޔާނުގައި ބުނެފައިވަނީ މިމަހުގެ 26 ވަނަ ދުވަހު ވެކްސިން ބޭނުން ކުރުމަށް ހުއްދަ ދީފައި ވީނަމަވެސް އެ ހުއްދަ ދީފައި ވަނީ “ރިސްޓްރިކްޓެޑް ޔޫސް އިން އިމަޖެންސީ ސިޗުއޭޝަން” ނުވަތަ ކުއްލި ހާލަތުގައި ބޭނުން ކުރުމަށް ކަމަށެވެ.\nރާއްޖޭގައި އެ ވެކްސިން ބޭނުން ކުރުމުގެ ހުއްދަ ދީފައިވަނީ އެކަމުގައި ބަލަންޖެހޭ ޓެކްނިކަލް ކަންކަން ބަލާ ދިރާސާކުރުމަށް ފަހު އެ އޮތޯރިޓީގެ ފަންނީ ލަފާދޭ ނެޝަނަލް ފާމަސޫޓިކަލް ބޯޑުގެ ލަފަޔާއެކު ކަމަށް އެމްއެފްޑީއޭގެ ބަޔާނުގައި ވަނީ ބުނެފަ އެވެ.\nއެމްއެފްޑީއޭއިން ހުއްދަ ދީފައިވަނީ ކޯވިޑް-19 ގެ ބަލިމަޑުކަމުން ރައްކާތެރިވުމަށް އުމުރުން 18 އަހަރުން މަތީގެ މީހުން ބޭނުންކުރުމަށެވެ. އަދި މި ވެކްސިން މާބަނޑު މީހުން ބޭނުންކުރުމަށް ހުއްދަ ދޫކޯށްފައި ނުވެއެވެ.\nއެމްއެފްޑީއޭއިން ވިދާޅުވީ “ކޮވިޝީލްޑް” ވެކްސިން ރާއްޖޭގައި ބޭނުންކުރުމުގެ ހުއްދަ ދިނުމުގެ ކުރިން އޮކްސްފޯރޑް-އެސްޓްރަޒެނަކާ ވެކްސިނާއި ކޮވިޝީލްޑް ބްރޭންޑްގެ ވެކްސިންއާއި ގުޅޭގޮތުން އެކި ޤައުމުތަކުގެ އިތުބާރު ހިފޭ އިދާރާތަކުން ހިއްސާކޮށްފައިވާ ލިޔެކުޔުންތައް ދިރާސާކިށްފައިވާކަމަށެވެ. އަދި އެ ބެލި ބެލުމުން އެ ދެ ވެކްސިނަކީވެސް އެއް ކޮމްޕޮޒިޝަން އަދި ފޯމިއުލޭޝަނެއްގެ މައްޗަށް ބިނާކޮށް އެފައްދާފައިވާ އެއްޗެއްކަން ޔަގީން ކުރެވުނު ކަމަށްވެސް ބަޔާނުގައި ވަނީ ބުނެފަ އެވެ.\nމި ވެކްސިން ފުރަތަމަ ދޭން ފަށާނީ ރާއްޖޭގެ ސިއްހީ މަސައްކަތްތެރިންނާއި ފްރަންޓްލައިން މީހުންނާއި ބޮޑެތި ބަލިތަކަށް ފަރުވާ ކުރާ މީހުންނަށެވެ.


vnews - Dharifangngnah enme rangalhee boxer\nދަރިފަންޏަށް އެންމެ ރަނގަޅީ ބޮކްސަރު\nދަރިން ހޯދަން އެދޭނަމަ ޖަންގިޔަލުގެ ބަދަލުގައި ބޮކްސާ ލުން މާރަނގަޅު ކަމަށް ދިރާސާއަކުން ދައްކައިފި އެވެ.\n"ހިއުމަން ރިޕްރޮޑަކްޝަން" ކިޔާ އިލްމީ ޖާނަލެއްގައި ޝާއިއުކޮށްފައިވާ މި ދިރާސާއިން ހާމަވެފައިވާ ގޮތުގައި ބާރު ޖަންގިޔާ ލާ މީހުންނަށް ވުރެ ދޫ ބޮކްސާ ލާ މީހުންގެ ހަށިގަނޑުގައި ދަރިފަނީގެ އަދަދު އިތުރުވުމުގެ އިތުރުން ދަރިފަނި އުފެދޭ ނިސްބަތް ވެސް އިތުރެވެ. ހަމައެއާއެކު ބޮކްސާ ލާ މީހުންގެ ދަރިފަނީގެ 'ދިރުން' އިތުރުވެފައި ދަރިމައިވުމަށް ބޭނުންވާ ހޯމޯނެއް ކަމަށްވާ އެފްއެސްއެޗް ގިނައިން ހުރެ އެވެ.\nއާދައިގެ ބަރުދަނެއްގެ، އުމުރުން 18 އަހަރާއި 56 އަހަރާ ދެމެދުގެ 656 މީހުން ބޭނުންކޮށްގެން ހަދާފައިވާ މި ދިރާސާ ހަދާފައިވަނީ އެމެރިކާގެ ބޮސްޓަންގައި ހުންނަ ހާވަޑް ޓީއެޗް ޗާން ސްކޫލް އޮފް ޕަބްލިކް ހެލްތުންނެވެ.\nމީގެ ކުރިން ކުރެވިފައިވާ ދިރާސާތަކުން ވެސް މިކަން ހާމަވެފައިވި ނަމަވެސް، މިހާ ގިނަ މީހުން ބޭނުންކޮށްގެން ދިރާސާ ކުރެވިފައެއް ނުވެ އެވެ.\nދަރިފަނި އުފެދުމަށްޓަކައި ބޭނުންވަނީ ހަށިގަނޑުގެ އާއްމު ފިނިހޫނުމިނަށް ވުރެ3ނުވަތަ4ޑިގްރީ ސެލްސިއަސް ދަށް ފިނިހޫނުމިނެކެވެ.\nއިންސާނާގެ ހަށިގަނޑު ގުދުރަތީ ގޮތުން ލައްވާފައިވަނީ މިކަން މިގޮތަށް ހިނގުމަށް މަގުފަހިވާނެ ގޮތަށެވެ. އެހެންކަމުން ދަރިފަނި އުފެދުމަށް ބޭނުންވާ ފިނިހޫނުމިން ހިފެހެއްޓުމަށް ހުރަސްއަޅާ ކޮންމެ ކަމެއްގެ ސަބަބުން ވެސް ދަރިފަނި އުފެދޭ މިންވަރާއި ކޮލިޓީއަށް ބަދަލު އަންނާނެ އެވެ.\nމިދިރާސާއިން ފިނިހޫނުމިނުގެ ސަބަބުން ދަރިފަނި އުފެދޭ މިންވަރާއި ކޮލިޓީއަށް ބަދަލު އަންނަކަން ޔަގީން ކުރެވުނު ނަމަވެސް، އެކަންކަމަށް އަސަރު ފޯރުވާ އެހެން ސަބަބުތައް ކަމަށްވާ ކެއުމާއި ދިރިއުޅުމުގެ އާދަކާދަތަކަށް މާބޮޑު ސަމާލުކަމެއް ދިރާސާގައި ދެވިފައެއް ނުވެ އެވެ. ހަމައެއާއެކު މިދިރާސާ ކޮށްފައިވަނީ ތަފާސްހިސާބުގެ ޒަރިއްޔާއިން ބާރު ޖަންގިޔާ ލުމާއި ދަރިފަނީގެ ނިސްބަތާއި ކޮލިޓީއަށް އަންނަ ބަދަލާ ގުޅުމެއްވޭތޯ ބެލުމަށް ކަމުން، މިދިރާސާގެ ހޯދުންތަކަކީ ސިއްހީ ގޮތުން އެންމެ ފުރިހަމަ ހޯދުންތަކަށް ނުވެދާނެ ކަމަށް މި ދާއިރާގެ ބައެއް ތަޖުރިބާކާރުން ދެކެ އެވެ.\nމީގެ އިތުރުން މި ދިރާސާގައި ފިރިހެނުންގެ ދަރިފަނީގެ ނިސްބަތާއި ކޮލިޓީގެ ސަބަބުން އަންހެނުން މާބަނޑުވުމަށް އަސަރެއް ކުރާ ކަމެއް ދެނެގަނެވިފައެއް ނުވެ އެވެ. އެހެންކަމުން ދަރިފަނީގެ އަދަދު މަދުވުމާއި ކޮލިޓީ ދަށްވުމަކީ ދަރިން ހޯދުމަށް ހުރަސް އެޅޭ ކަމެއް ކަމެއް މި ދިރާސާއިން ހާމަވެފައެއް ނުވެ އެވެ.


Afghanistan ge miskitheh gai amillayah maruvegen dhin hamalaa eh gai varah gina bayaku maruvejje\nއަފްޣާނިސްތާނުގެ މިސްކިތެއްގައި އަމިއްލަޔަށް މަރުވެގެން ދިން ހަމަލާއެއްގައި ވަރަށް ގިނަ ބަޔަކު މަރުވެއްޖެ\nމިހަމަލާގައި 46 މީހުން މަރުވެފައިވާއިރު ޒަޚަމްވި މީހުންގެ އަދަދު 143ށް އަރާ\nހަމަލާގެ ޒިންމާ އިސްލާމިކް ސްޓޭޓުން ވަނީ ނަގާފައި\nފާއިތުވި ހަފުތާތަކުގައި އަފްޣާނިސްތާނުގެ އެކި ހިސާބުތަކުގައި މިފަދަ ހަމަލާތަކެއް ދީފައިވޭ\n9 އޮކްޓޯބަރ 2021 | ހޮނިހިރު 07:59\nމިސްކިތަށް ދިން ހަމަލާއަށްފަހު\nއަފްޣާނިސްތާނުގެ އިރުއުތުރު ޕްރޮވިންސެއްކަމުގައިވާ ކުންޑުޒްގެ މިސްކިތެއްގައި ދިން ހަމަލާއެއްގައި މިސްކިތުގައި ނަމާދުކުރަން ތިބި އެތައް ބަޔަކު މަރުވެ އެތައް ބަޔަކު ޒަޚަމްވެއްޖެއެވެ.\nމިއީ އެއް ހަފުތާތެރޭގައި އަޅުކަންކުރާ ތަންތަނަށް އަމާޒުކޮށް ދިން މިފަދަ ތިން ވަނަ ހަމަލާއެވެ. އަފްޣާނިސްތާނުގެ ސަރުކާރުން ހިންގަމުންދާ ނިއުސް އެޖެންސީ ބަޚްތަރު އިން ބުނެފައިވާ ގޮތުގައި މިހަމަލާގެ ޒިންމާ އިސްލާމިކް ސްޓޭޓުން ވަނީ ނަގާފައެވެ. މިހަމަލާގައި 46 މީހުން މަރުވެފައިވާއިރު ޒަޚަމްވި މީހުންގެ އަދަދު 143ށް އަރައެވެ. އެހެންނަމަވެސް ސިއްހީ އޮފިޝަލުންނާ ހަވާލާދީ ރޮއިޓަރސް އިން ރިޕޯޓްކޮށްފައިވާ ގޮތުގައި މިހަމަލާގައި މަރުވި މީހުންގެ އަދަދު އުޅޭނީ 70 އާއި 80 އާ ދޭތެރޭގައެވެ.\nމިއީ އަފްޣާނިސްތާނުގެ މައިނޯރިޓީން ކަމުގައިވާ ޝީޢީން އަޅުކަންކުރަމުން ގެންދާ މިސްކިތެކެވެ. މިހަމަލާއާ ގުޅިގެން މިސްކިތަށްވެސް ބޮޑެތި ގެއްލުންތަކެއް ވެފައިވާއިރު މިސްކިތްތެރޭގައި ވަނީ ލެއާއި މިސްކިތުގެ ހަލާކުވެފައިވާ ބައިތަކެވެ.\nމިހަމަލާއާ ގުޅިގެން މިހާރު އަފްޣާނިސްތާނުގައި ހަރަކާތްތެރިވަމުންދާ އދ ގެ މިޝަންއިން ބުނެފައިވަނީ މިއީ އަފްޣާނިސްތާނުގެ ހަމަޖެހުމަށް އޮތް ނުރައްކަލެއްކަމަށެވެ. ފާއިތުވި ދުވަސްތަކުގައި ވަނީ ކާބުލްގައި ހުރި މިސްކިތެއްގައިވެސް މިފަދަ ހަމަލާއެއްދީފައެވެ. އަދި ދީނީ ތައުލީމުދޭ ސްކޫލެއްގައިވެސް މިފަދަ ހަމަލާއެއް ދީފައިވެއެވެ.\nފާއިތުވި ހަފްތާތަކުގައި އަފްޣާނިސްތާނުގެ އެކި ހިސާބުތަކުގައި މިފަދަ ހަމަލާތަކެއް ދީފައިވާއިރު މީގެތެރެއިން ބައެއް ހަމަލާތަކުގެ ޒިންމާ ސުންނީ ޖަމާއަތެއްކަމުގައިވާ އިސްލާމިކް ސްޓޭޓުން ވަނީ ނަގާފައެވެ.\nތާލިބާނުންގެ ބާރުގެ ދަށަށް އަފްޣާނިސްތާނު ދިޔަފަހުން އިސްލާމިކް ސްޓޭޓުން އަންނަނީ މިފަދަ ހަމަލާތައް ދެމުންނެވެ.\nކަންދަހާރު ސިޓީގެ ޝިއީންގެ މިސްކިތުގައި ބާރުގަދަ އެއްޗެއް ގޮއްވާލައިފި\nތާލިބާނުން އަންހެނުންނަށް ވީ ވައުދު ނުފުއްދާކަމަށްް އދ އިން ބުނެފި


Valencia athun New ah Undhagoo Molheh\nރޭގެ މެޗްގައި ނިއު އަށް ގޯލް ކާމިޔާބުކޮށްދިން ގަލާޑޯ. ފޮޓޯ މޯލްޑިވްސް ސޮކާ\n8 އޭޕްރީލް 20170ކޮމެންޓް\nވެލެންސިޔާ އަތުން ނިއުއަށް އުނދަގޫ މޮޅެއް\nވާދަވެރި ވެލެންސިޔާ އަތުން ހޯދި އުނދަގޫ މޮޅާއިއެކު މާލޭ ލީގުގައި ނިއުއިން ދަމަހައްޓަމުން އަންނަ މޮޅުވުމުގެ ސިލްސިލާއަށް ބޮޅެއް އިތުރުކޮށްފިއެވެ.\nރޭ ވެލެންސިޔާ އަތުން 1-0 ން މޮޅުވި މެޗުގެ ހަމަ އެކަނި ލަނޑު ޖަހާފައިވަނީ ސްޕެއިންގެ ގަލާޑޯ އެވެ. މިއީ އޭނާ ނިއުއަށް ޖަހާދިން4ވަނަ ލަނޑެވެ. އޭނާވަނީ މިހާތަނަށް ކުޅުނު ކޮންމެ މެޗެއްގައިވެސް ލަނޑު ޖަހާފައެވެ.\nތިން މެޗުން ނުވަ ޕޮއިންޓާއެކު ނިއު އެއް ވަނައިގައި އޮތްއިރު ދެ މެޗުން ޓީސީ އަދި މާޒިޔާ އަށް ލިބިފައިވަނީ ހަ ޕޮއިންޓެވެ. ލަނޑުގެ ތަފާތުން ދެ ވަނައިގައި އޮތީ ޓީސީއެވެ. ވެލެންސިއާ އޮތީ ތިން މެޗުން އެއް ޕޮއިންޓާ އެކު ފުލުން ދެވަނައިގައެވެ.\nރޭގެ މެޗު ނިއުއިން ކޮންޓްރޯލްކޮށްގެން ކުޅެ ގިނަ ފުރުސަތުތަކެއް ހޯދި ނަމަވެސް ވެލެންސިޔާއަށްވެސް ނަތީޖާ އަނބުރާލަން ރަނގަޅު އެތައް ފުރުސަތެއް ލިބި ބޭކާރުވެގެން ދިޔައެވެ. ވެލެންސިއާގެ ކޯޗު ފެސްކޯ ބުނީ ވެލެންސިއާގެ މައްސަލަތަކަށް ވަރަށް ބޮޑު ހައްލެއް ލިބިއްޖެ ކަމަށާއި އެކަމަކު މިރޭ މޮޅެއް ނުލިބުމުން މާޔޫސްވެފައިވާ ކަމަށެވެ.\n"ފުރުސަތުތައް ލިބި މޮޅުނުވުމުން މާޔޫސްވެއްޖެ. މިއީ (ނިއުއަށް) ހައްގު ނަތީޖާއެއް. ފުޓްބޯޅައިގައި މިފަދަ ނަތީޖާތައް ނުކުންނާނެކަން އެނގި ތިބެ އެކަމަށް ތައްޔާރުވެގެން ނުކުންނަނީ. އަދި އެކަމަށް އިހުތިރާމް ކުރަން ޖެހޭ. އެކަމަކު މިއީ ވެލެންސިއާ އަށް ރަނގަޅު ނަތީޖާއެއް ނޫން،" ފެސްކޯ ބުންޏެވެ.\nނިއުގެ ކޯޗު ބެނާޑޯ ޓަވަރޭސް ބުނީ ދެ ވަނަ ހާފުގައި ބަދަލުތަކަކާ އެކު ނުކުމެ ނަތީޖާ ބަދަލުކޮށްލި ކަމަށެވެ.\n"މިއީ ހައްގު މޮޅެއް. އެކަމަކު ވެލެންސިއާ ވެސް ފެނިގެން ދިޔައީ ވަރަށް ވަރުގަދަކޮށް".\nނިއުރޭޑިއަންޓް ކުޅިވަރު ވެލެންސިޔާ ރާއްޖެ ކުޅިވަރު ފުޓްބޯޅަ


ޕްރައިމަރީގައި ވާދަކޮށް ބަލިވާ ކެންޑިޑޭޓުން އިންތިޚާބުގައި ވާދަކުރުން މަނާކުރުން. - Mahfooz's Blog\nadmin 12/02/2019\tޚިޔާލު اضف تعليق 308 ފަހަރު ކިޔާފައި\nޤާނޫނު ނަންބަރު 28/2016(ސިޔާސީ ޕާޓީތަކުގެ ޤާނޫނަށް3ވަނަ އިސްލާޙް ގެނައުމުގެ ޤާނޫނު) އިން ވަނީ ސިޔާސީ ޕާޓީތަކުގެ ޤާނޫނަށް މާއްދާއެއް އިތުރުކޮށް، ޕާޓީގެ ޕްރައިމަރީގައި ވާދަކުރާ ފަރާތްތަކަށް އެހެން އެއްވެސް ޙައިސިއްޔަތަކުން އެ އިންތިޚާބެއްގައި ބައިވެރިނުވެވޭނޭކަމަށް ހަމަޖައްސާފައެވެ. އެ މާއްދާގައި ބުނެފައި އޮންނަނީ އެހެން ޤާނޫނެއްގައި އެހެން ގޮތަކަށް އޮތްކަމުގައިވީ ނަމަވެސް، ސިޔާސީ ޕާޓީއެއްގައި ރަޖިސްޓްރީ ކޮށްފައިވާ މެންބަރަކު، ޤާނޫނުއަސާސީއިން ނުވަތަ ޤާނޫނަކުން ބާރުލިބިގެން ބާއްވާ އެއްވެސް އިންތިޚާބެއްގައި ސިޔާސީ ޕާޓީ ގެ ޓިކެޓް ހޯދުމަށް އެ ޕާޓީގެ ޕްރައިމަރީ ގައި ވާދަކޮށްފައިވާ މެންބަރަކު، އެ އިންތިޚާބެއްގައި އެހެން އެއްވެސް ހައިސިއްޔަތަކުން ވާދަކޮށްގެން ނުވާނެކަމަށެވެ. އަދި ޕްރައިމަރީގައި ބައިވެރިވެ ބަލިވުމަށްފަހު އެ އިންތިޚާބުގައި އެހެން ހައިސިއްޔަތަކުން ވާދަކުރުމަށް ހުށަހަޅާ މީހުންގެ ކެންޑިޑެސީ އިލެކްޝަންސް ކޮމިޝަންއިން ބާތިލުކުރަންވާނޭކަމަށްވެސް އެ މާއްދާގައި ބުނެފައި އޮވެއެވެ.\nޕްރައިމަރީގައި ވާދަކޮށް އިންތިޚާބު ކާމިޔާބުކުރާ ކެންޑިޑޭޓަށް މި މާއްދާ ވަރެއް ނޯވެއެވެ. ހަމަ އެގޮތަށް ޕްރައިމަރީގެ ނަތީޖާ އިޢުލާނުކުރާ ވަގުތުން ފެށިގެން، ބަލިވާ ކެންޑިޑޭޓުގެ ނަޒަރުގައި އެ މާއްދާ ޤާނޫނުއަސާސީއާ ޚިލާފުވެއެވެ. އަޅުގަނޑު ދެކޭ ގޮތަކީތޯއެވެ؟ އެގޮތް ދަންނަވާލުމުގެ ކުރިން އެނގެންޖެހޭ ޤާނޫނުގެ ބައެއް ޙަޤީޤަތްތައް އެބަހުއްޓެވެ. މި ނިންމީ ޚިޔާލު ފަސްކޮށްފައި ޙަޤީޤަތް އިސްކުރާށެވެ.\nއިންތިޚާބުތަކުގައި ވާދަކުރުމަކީ ކޮންމެ ރައްޔިތަކަށްމެ ލިބިގެންވާ އަސާސީ ޙައްޤެކެވެ. ޤާނޫނުއަސާސީގެ2ވަނަ ބާބު، ނުވަތަ 16 ވަނަ މާއްދާއިން ފެށިގެން 69 ވަނަ މާއްދާއާ ދެމެދު ބަޔާންކޮށްފައި އެހުރީ ޤާނޫނުއަސާސީގެ ތާސީރެވެ. ޤާނޫނުއަސާސީއޭ ކިޔުނު އެއްބަސްވުން ބިނާވަނީ އެ ބާބު ނެގެހެއްޓުމުގެ މައްޗަށެވެ. އެހެން މާއްދާތަކުގައި ހުރި އެންމެހައި އިންތިޒާމުތަކަކީ އެ ބާބުގެ ދަށުން ލިބިދެވޭ ޙައްޤުތައް ރައްކާތެރިކުރުމަށްޓަކައި އެކުލަވާލެވިފައިވާ އިންތިޒާމެވެ.\nޤާނޫނުއަސާސީގެ2ވަނަ ބާބުގައި ބަޔާންކޮށްފައިވާ އަސާސީ ޙައްޤެއް ހަނިކުރެވޭނޭ ގޮތް ޤާނޫނުއަސާސީގެ 16 ވަނަ މާއްދާގައި އެއޮތީ ބުނެދީފައެވެ. އެއީ ޤާނޫނުއަސާސީއާ ތަޢާރުޟުނުވާ ގޮތުގެ މަތީން ރައްޔިތުންގެ މަޖިލީހުން ފާސްކުރާ ޤާނޫނަކުންނެވެ. އަދި އަސާސީ ޙައްޤެއް ހަނިކުރުމުގައި އެކަން ކުރަންވާނީ މިނިވަން، ދިމިޤްރާޠީ މުޖުތަމަޢުއެއްގައި އެފަދަ ޙައްޤެއް ނުވަތަ މިނިވަންކަމެއް ހިފެހެއްޓިދާނޭ މިންވަރަށެވެ.\nއެގޮތަށް ހަނިކޮށްފައިހުރި ބައެއް ޙައްޤުތަކަށް ބަލާއިރު، އެއްވެ އުޅުމުގެ މިނިވަންކަމާއި، އިސްތިއުނާފްކުރުމުގެ ޙައްޤާއި، ދަތުރުފަތުރު ކުރުމުގެ މިނިވަންކަމާއި، އެފަދަ ކިތަންމެ ޙައްޤެއް ހިމެނެއެވެ. ޤާނޫނުއަސާސީގައި ބަޔާންކުރަނީ ދައުލަތުގެ ހުއްދައެއް ކުރިން ހޯދުމެއްނެތި ސުލްޙަވެރިކަމާއެކު އެއްވެ އުޅުމުގެ ޙައްޤު ހަމަ ކޮންމެ މީހަކަށްމެ ލިބިގެންވާކަމަށެވެ. އެއްވެ އުޅުމުގެ ޙައްޤު ލިބިދިނުމަށް ހަދާފައިވާ ޤާނޫނުގައި ވަނީ އެ ޙައްޤު ބޭނުންކުރެވޭނޭ ޙާލަތްތަކާއި، ކޮށްގެންނުވާނޭ ކަންކަމާއި، ޙައްޤު ބޭނުންކުރުމުގެ ކުރިން ފުރިހަމަކުރަންޖެހޭނޭ ކަންތައްތަކެއް ބަޔާންކޮށްފައެވެ. ހަމަ އެގޮތަށް، ކޯޓުތަކުން ނިންމާ ނިންމުންތައް އިސްތިއުނާފްކުރުމަށް ހުށަހެޅުމުގެ ޙައްޤު އެ މައްސަލައިގެ މަސްލަޙަތު ހިމެނޭ ހަމަ ކޮންމެ މީހަކަށްމެ ލިބިގެންވާކަމަށް ކަނޑައަޅާފައިވާއިރު ޤާނޫނުގައި ވަނީ އެޙައްޤު ބޭނުންކުރުމަށް މުއްދަތުތަކެއް ކަނޑައަޅާފައެވެ. އަދި އެ މުއްދަތު ފަހަނައަޅައި ދިއުމުން ދެން އެ ޙައްޤުގެ ބޭނުންކުރެވޭކަށް ނޯވެއެވެ. ދަތުރުފަތުރުކުރުމުގެ ޙައްޤުވެސް އެފަދައެވެ. ދަތުރުފަތުރު ކުރުން މަނާކުރެވިދާނޭ ބައެއް ޙާލަތުތަކާއި، ދަތުރުކުރުމަށް ދައުލަތުން ބައެއް އިތުރު ހުއްދަތައް ހޯދުން ޤާނޫނުތަކުން ލާޒިމުކުރެއެވެ.\nމިހުރީ ހައްތަހާވެސް އަސާސީ ޙައްޤުތައް ޤާނޫނުއަސާސީއާ އެއްގޮތަށް ހަނިކުރުމާއި، ޤައިދުކުރުމުގެ މިސާލުތަކެވެ. އަނެއްކާވެސް އިންތިޚާބުތަކުގައި ވާދަކުރުމުގެ ޙައްޤުގެ ވާހަކައެވެ. އެ ޙައްޤުވެސް ޤާނޫނަކުން ނިގުޅައިގަތީކީ ނޫނެވެ. ރައްޔިތުންގެ މަޖިލީހުން ފާސްކުރި ޤާނޫނަކުން ކުރިމަތިކުރުވީ ހަނިކުރުމެކެވެ. އެ ހަނިކުރުމަކީ ޤާނޫނުއަސާސީގެ 16 ވަނަ މާއްދާގައި ބަޔާންކުރާފަދަ، މިނިވަން، ދިމިޤްރާޠީ މުޖުތަމަޢުއެއްގައި އެފަދަ ޙައްޤެއް ނުވަތަ މިނިވަންކަމެއް ހިފެހެއްޓިދާނޭ މިންވަރަށް ކޮށްފައިވާ ހަނިކުރުމެއްތޯ ބަލާއިރު، ތަހުޒީބުކަމަށް މިކިޔާ ޤައުމުތަކުގައިވެސް އެފަދަ ޤާނޫނުތައް އެބަހުއްޓެވެ.\nދިމިޤްރާޠީ ހަމަތަކުގައި އަޅުގަނޑުމެންގެ އެދުރެއްކަމަށް ދެކޭ އެމެރިކާގައި، 50 ސްޓޭޓްގެ ތެރެއިން3ސްޓޭޓެއް ނޫން އެހެން ހުރިހާ ސްޓޭޓެއްގައި އޮންނަނީ ޕާޓީ ޕްރައިމަރީއިން ބަލިވާ މީހާއަށް އިންތިޚާބުގައި އެހެން ޙައިސިއްޔަތަކުން ވާދަނުކުރެވޭނޭ ކަމަށް ޤާނޫނުގައި ލިޔެފައިކަމަށް އަޅުގަނޑު ބެލިބެލުމުން އެނގުނެވެ. އެކި ސްޓޭޓްތަކުގައި އެކަމަށް ހުރި ޤައިދުތައް ތަފާތެވެ. ބައެއް ސްޓޭޓްތަކުގައި އެފަދަ ކެންޑިޑޭޓުންނަށް އެއްވެސް ޙައިސިއްޔަތަކުން އެ އިންތިޚާބުގައި ވާދަކުރުން މަނާވާއިރު، ބައެއް ސްޓޭޓްތަކުގައި އެހެން ޕާޓީއެއްގެ ޓިކެޓްގައި ވާދަކުރުން މަނާކުރެއެވެ. އެ ޤައުމުގައި، ޤާނޫނުގައި އެކަމާމެދު ވަކިގޮތަކަށް ލިޔެފައި ނޯންނަ ސްޓޭޓްތަކުގައިވެސް އެކަމަކީ ޢާންމުކޮށް ކޮށްއުޅޭ ކަމެއްވެސް ނޫނެވެ. އެ މީހުން ދެކި އުޅެނީ، އަމިއްލަ ޕާޓީގެ މެންބަރުން ނޫނެކޭ ބުނުމުން އެ ނިންމުމަށް ގޮންޖަހައި އެ އިންތިޚާބުގައި އިތުރަށް ވާދަކުރުމަކީ ހުތުރުކަމެއްގެ ގޮތުގައެވެ.\nއެމެރިކާގައި އެފަދަ ޤާނޫނުތައް ހިންގަނީ ހަމައެކަނި ޕާލަމެންޓްގެ އިންތިޚާބުގެ މައްޗަށެވެ. އެހެންނަމަވެސް MICHIGAN ފަދަ މަދު ސްޓޭޓެއްގައި ރިޔާސީ އިންތިޚާބުގެ މައްޗަށްވެސް އެ ޤާނޫނު ހިންގައެވެ. އޭގެ އެއް މިސާލަކީ 2012 ވަނަ އަހަރު ރިޕަބްލިކަން ޕްރައިމަރީގައި ވާދަކުރި ކެންޑިޑޭޓެއްކަމަށްވާ Gary Johnson އަށް އެހެން ޙައިސިއްޔަތަކުން އިންތިޚާބުގައި ވާދަނުކުރެވޭނޭކަމަށް ކަނޑައެޅުމެވެ.\nސިޔާސީ ޕާޓީތަކުގެ ޤާނޫނަށް ގެނެވުނު އިސްލާޙްގެ ކުރިންވެސް، ޕްރައިމަރީގައި ވާދަކޮށް ބަލިވާ މީހުން އެ އިންތިޚާބުގައި އެހެން ޙައިސިއްޔަތަކުން ވާދަނުކުރާނޭކަމަށް އިޤްރާރުވަމުން ދިޔައެވެ. އެއީ ޕާޓީތަކުން އަމިއްލައަށް ހަމަޖައްސައިގެން އުޅުނު އިންތިޒާމެކެވެ. އެ އަޙުދާ ޚިލާފްވި ބައެއްފަރާތްތަކަށް ފިޔަވަޅު އެޅުނުކަންވެސް ސިޔާސީ ތާރީޚުގައި ލިޔެވެން އެބައޮތެވެ. ސިޔާސީ ޕާޓީތަކުގެ ޤާނޫނުގެ 10 ވަނަ މާއްދާއެއް އުފަންވެ، އެ އިންތިޒާމަށް ރަސްމީ ޙައިސިއްޔަތު ދިނީ ސަބަބުތަކެއް ހުރެގެންނެވެ. އެ ޤާނޫނު ފާސްކުރީ، ޕާޓީތަކުގެ ޕްރައިމަރީގައި ވާދަކޮށް ބަލިވާ މީހުން އެހެން ޙައިސިއޔަތަކުން އެ އިންތިޚާބުގައި ވާދަކުރުމަކީ ޕްރައިމަރީ ބޭއްވުމުގެ މަޤްސަދު ގެއްލިގެންދާނޭ ކަމަކަށްވާތީއާއި، އެއީ ސިޔާސީ ހަމަޖެހުމަށްވެސް އޮތް ހުރަހެއްކަމަށް ބުނަމުންނެވެ. މާނަކުރުމުގެ ހަމަތައް ބަޔާންކުރުމުގެ ޤާނޫނުގައި ބަޔާންކުރަނީ ޤާނޫނެއް ވުޖޫދަށް އަންނަނީ އޭގެ ކުރިން ހިނގަމުންދިޔަ ކަމެއް ހުއްޓުވުމަށް ނުވަތަ ރަނގަޅުކުރުމަށް ކަމަށް ބަލަންވާނޭ ކަމަށެވެ. 2016 ވަނަ އަހަރު ވުޖޫދަށްއައި ޤާނޫނު ބާތިލުކުރަން އެއްވެސް ފަރާތަކުން ހުށަހަޅާފައި ނުވަނީވެސް އެ ޙަޤީޤަތްތައް ޤަބޫލުކުރާތީކަމަށް ބަލަންޖެހެއެވެ.\nދެން އޮތީ ސިޔާސީ ޕާޓީތަކުގެ ޤާނޫނުގެ 10 ވަނަ މާއްދާ ބާތިލުކުރަން ހުށަހަޅާފައިވާ މައްސަލައެވެ. ޤާނޫނެއް ނުވަތަ ޤާނޫނަކުން ބައެއް ނަމަވެސް ބާޠިލުކުރުމުގެ ބާރު ލިބިގެންވަނީ ހައިކޯޓަށާއި، ސުޕްރީމް ކޯޓަށްކަމަށް ޤާނޫނުއަސާސީގެ 143 ވަނަ މާއްދާގެ (ހ) ގައި އޮންނަނީ ބަޔާންކޮށްފައެވެ. އެމާއްދާގެ ޢިބާރާތުގައި ބުނަނީ ރައްޔިތުންގެ މަޖިލީހުން ފާސްކުރާ ޤާނޫނެއް ނުވަތަ ޤާނޫނަކުން ބައެއް ވިޔަސް ޤާނޫނުއަސާސީއާ ޚިލާފްވޭތޯ ބެލުމާއި، އެފަދަ މައްސަލަތަކުގައި ގޮތެއް ނިންމުމުގެ ބާރު ލިބިގެންވަނީ ހައިކޯޓަށާއި، ސުޕްރީމް ކޯޓަށެވެ.” މިހެންނެވެ. މިމާއްދާގެ ޢިބާރާތަށް ބަލާއިރު، ޤާނޫނެއް ނުވަތަ ޤާނޫނަކުން ބައެއް ނަމަވެސް ބާޠިލުކުރުމުގެ އިޚްތިޔާރު ސުޕްރީމްކޯޓަށް ނުވަތަ ހައިކޯޓަށް ލިބެނީ، ޤާނޫނެއް ނުވަތަ ޤާނޫނެއްގެ ބައެއް ޤާނޫނުއަސާސީއާ ޚިލާފްވާ ޙާލަތުގައި އެކަނިކަން އެނގެއެވެ.\nޤާނޫނު ނަންބަރު 28/2016(ސިޔާސީ ޕާޓީތަކުގެ ޤާނޫނަށް3ވަނަ އިސްލާޙް ގެނައުމުގެ ޤާނޫނު) އިން އިންތިޚާބުތަކަށް ކުރިމަތިލުމުގެ ޙައްޤަށް ގެނެވުނު ހަނިކުރުމަކީ ޤާނޫނުއަސާސީއާ ޚިލާފްކަމެއް ކަމަށް ބުނެވޭކަށް ނެތެވެ. އެއީ ތަހުޒީބު މުޖުތަމަޢުތަކުގައިވެސް އެކަން އޮތްގޮތެވެ. އެގޮތަށް އެކަން ހަމަޖައްސާފައިވާ އޮތުމުން ވާނީ ފައިދާ ވަނީ ކޮން ބަޔަކަށްތޯއާއި ގެއްލުންވާނީ ކޮން ބަޔަކަށްތޯ އެއީ ގޮތް ނިންމުމުގައި ކޯޓުން އުފައްދާނޭ ސުވާލެއް ނޫނެވެ. ޤާނޫނުގައި އެވާހަކަ ލިޔުމުގެ ސަބަބުން، ޤާނޫނުއަސާސީގެ އިމުން ބޭރުވެ އަސާސީ ޙައްޤެއް ނިގުޅައިގަނެވިގެން ނުދާ ނަމަ އެ މާއްދާގެ މައްޗަށް ޢަމަލުކުރުން ހުއްޓުވޭނޭ ބާރެއް ނެތެވެ. ޤާނޫނުތައް ބާތިލުކުރުމަށް ކޯޓުތަކަށް ލިބިދޭ ބާރަކީ ގައިދުތަކާއެކު ދެވޭ ބާރެކެވެ. ރައްޔިތުންގެ މަޖިލީހުން ފާސްކުރާ ޤާނޫނެއް ކޯޓަކަށްވެސް ބާތިލުކުރެވޭނީ އެ ޤާނޫނު ޤާނޫނުއަސާސީއާ ޚިލާފްވާ ޙާލަތުގައި އެކަންޏެވެ. ސިޔާސީ ޕާޓީތަކުގެ ޤާނޫނަށް3ވަނަ އިސްލާޙް ގެނައުމުގެ ޤާނޫނަކީ ޤާނޫނުއަސާސީއާ ޚިލާފް ޤާނޫނެއްކަމަށް ނުފެނެއެވެ.\nކުރިއަށް މަންޑޭލާ ރޫލްސް\nފަހަތަށް އެސްއޯއެފްގެ އެކައުންޓް ސްޓޭޓްމަންޓަކީ ކެރެކްޓަރ ސެޓްފިކެޓެއް ނޫން!


އިލެކްޓްރޯނިކް ސާމާނު ވަގަށް ނަގާ ވިއްކަމުންދިޔަ ބަޔަކު ހައްޔަރުކޮށްފި އިލެކްޓްރޯނިކް ސާމާނު ވަގަށް ނަގާ ވިއްކަމުންދިޔަ ބަޔަކު ހައްޔަރުކޮށްފި\nފުލުހުން އަތުލައިގަތް ތަކެތި/ ފޮޓޯ:ޕޮލިސް ލައިފް\nގިނަ އަދަދެއްގެ އިލެކްޓްރިކް ސާމާނު ވަގަށް ނަގައި، ވިއްކަމުންދިޔަ ބަޔަކު ފުލުހުން ހައްޔަރުކޮށްފިއެވެ. ފުލުހުން ވިދާޅުވީ މި މީހުން ހައްޔަރުކޮށްފައިވަނީ، ވަގަށް ނަގާ މޯބައިލް ފޯނާ ކަރަންޓު ސާމާނު ނުއަގުގައި ވިއްކާ ކަމަށް ފުލުހުންނަށް ލިބުނު މަޢުލޫމާތަކާ ގުޅިގެންކަމަށެވެ.\nމިމަހުގެ 14ވަނަ ދުވަހު ހިންގި މިއޮޕަރޭޝަންގައި ވަގަށް ނަގާފައިވާ ތަކެއްޗާއެކު4މީހުންވަނީ ފުލުހުންގެ ބެލުމުގެ ދަށަށް ގެންގޮސްފައެވެ. މިމީހުން ހައްޔަރުކޮށްފައިވަނީ ހުޅުމާލޭ ގެއެއް ބަލާ ފާސްކޮށް އެ ގޭގެ ތެރެއިންނެވެ.\nހައްޔަރުކުރި މީހުންގެ ތެރޭގައި ހިމެނެނީ އުމުރުން 25 އަހަރުގެ ދެ ދިވެހިންނާއި 26 އަހަރާއި 35 އަހަރުގެ ބަންގްލަދޭޝް ދެ މީހުންނެވެ.\nފުލުހުން ވިދާޅުވި އެގެ ބަލާފާސްކޮށް މިމީހުންގެ އަތުން، އެކި ބްރޭންޑްތަކުގެ 10 މޯބައިލް ފޯނާއި މަކީޓަރ ބްރޭންޑްގެ ކަޓްއޮފަކާއި ޑިގްރީ ކީހަކާއި ލެޕްޓޮޕަކާއި ސްޕީކަރެއްގެ އިތުރުން އިލެކްޓްރޯނިކް ސާމާނުތަކެއް ފެނިފައިވާ ކަމަށެވެ.\nމިމައްސަލައިގައި ހައްޔަރުކޮށްފައިވާ މީހުންގެ ބަންދާއިމެދު ގޮތެއް ނިންމުމަށް ހުޅުމާލޭ މެޖިސްޓްރޭޓް ކޯޓަށް ހާޒިރުކުރުމުން، ބަންދުގައި ބެހެއްޓުމަށް ދިވެހި ދެ މީހުންނަށް ފަސް ދުވަހުގެ މުއްދަތު ދީފައިވެއެވެ. އަދި ބަންގްލަދޭޝްގެ ދެމީހުންނަށް ހަތަރު ދުވަހުގެ މުއްދަތުވަނީ ދީފައެވެ.


vnews - Mi Raajjeygaives Enme Ginaee Hikumaiytherinneve.\nމިރާއްޖޭގައިވެސް އެންމެ ގިނައީ ހިކުމަތްތެރިންނެވެ.\n6 މެއި 2019\nކަންފަހިކުރާން ދަންނަ މަކަރުވެރި ހީލަތްތެރި ބުއްދިވެރިންނަށް ކިޔައިއުޅެނީ ހިކުމަތްތެރިންނެވެ. އެޒާތުގެ ހިކުމަތްތެރިން ކޮންމެ ގައުމެއްގައިވެސް އުޅޭނެއެވެ. ކޮންމެ ޒަމާނެއްގައިވެސް އުޅޭނެއެވެ. ދިވެހިރާއްޖޭގައިވެސްމެއެވެ. ކުރީޒަމާނުގައިވެސް އަދި މިޒަމާނުގައިވެސް މިކަހަލަ ހިކުމަތްތެރިން މިރާއްޖޭގައި މަދެއް ނޫނެވެ. މިޒަމާނުގައި މިބާވަތުގެ ބުއްދިވެރިންނަށް ކިޔާތީ އިވެނީ އެހެން ނަމެކެވެ. ލިޔަން މިއުޅެނީ މިހާރުގެ ވާހަކައެއް ނޫނެވެ. މީގެ ދުއިސައްތަވިހި އަހަރު ކުރީގެ ވާހަކައެކެވެ. ހާލަތާއި ވަގުތުގެ މަންފާ މީހަކު ލިބިގަތްގޮތުގެ ވާހަކައެވެ.\nސުލްތާން މުހައްމަދު މުއީނުއްދީނު އެއްވަނައިގެ ރަސްކަމުގައި ކަންނަންނޫރު އަލީރާޖާ ދިވެހިރާއްޖެއާ ތޮޅެން ލަޝްކަރެއް ފޮނުއްވާ ޚަބަރު މާލެއަށް ލިބިގެން މާލޭގައި ދިފާއަށްޓަކައި ހޭބޯނާރައި މަސައްކަތްކުރަމުންދިޔަ ދުވަސްވަރެވެ. ބަޑިހަރު ކީހާ މީހުން އެމަސައްކަތުގައެވެ. ފަސްބާޑިޖަހައި ކޯއްޓޭތައް މަރާމާތުކުރާ މީހުން އެމަސައްކަތުގައެވެ. މާލޭގައި ދިރިއުޅޭ މީހުންގެ ތެރެއިން ކޮންމެވެސް އެއްގޮތަކުން މި މަސައްކަތުގައި ޝާމިލްނުވާ މީހަކު ނެތެވެ.\nމިހެން ތިއްބައި މާލޭ ކަނޑިންމަޔަށް ރިޔާދޫކޮށްލި މަލިކު އޮޑިޔަކުން ގޮވައިލި ވާހަކައަކީ އަލީރާޖާ އަވަހާރަވެއްޖެއެވެ. މިއަޑުއިވިފައި މިތާގައި މަސައްކަތްކުރާން ތިބި ބައެއް މީހުން ކިޔައިފިވެ. ދެން ކީއްކުރާ މަސައްކަތެއް ހެއްޔެވެ. ހަގުރާމައަކާނުލައި އަލީރާޖާ މަރުވީއެވެ. އެހެންވީމާ އަވަހަށް ގެޔަށްދާންވީއެވެ. މީގެތެރެއިން މީހަކު އަނގައިންވެސް ނުބުނެ އިސްދަށަށްޖަހައިގެން އިނދެފައި ކުއްލިއަކަށް ބުނެފިއެވެ. އިއްނާ ލިއްލާހި ވައިންނާ އިލައިހި ރާޖިއޫން އެވެ. ތިބާއީ ވަރަށްވެސް ހިތާމަވެރި ޚަބަރެކެވެ.\nމީސްތަކުންގެ ތެރެއިން ބަޔަކު ނިކަން އަވަހަށް ގަޑުވަރަށްގޮސް ރަސްގެފާނުގެ ކަންފަތްޕުޅަށް މިވާހަކަ އަރުވައިފިއެވެ. މީހުންގެ ވާހަކަ ދައްކައިގެން މަންފާޔާއި ކުރިއެރުން ލިބިގަތުމަކީ މާކެޓް އޮތިއްޔާ ގިނަބަޔަކު ކުރާނޭ ކަމެކެވެ. އޭރުވެސް އެކަންއޮތީ މިހާރުވެސް އޮންނަ ބައްޓަމަށެވެ. މުއީނުއްދީނު ރަދުންނަކީ އެޒާތުގެ ވާހަކަޔަށް ތަރުހީބު ދެއްވާ ބޭފުޅެކެވެ. އެހެންވީމާ މީސްމީހުންގެ ވާހަކަޔާއިގެން ގަޑުވަރަށް ދާން ފުރުސަތުވެސް އޮވެއެވެ. ކޮންމެއަކަސް އެބަޔަކުގޮސް ދަންނަވައިފިއެވެ. މިރާއްޖެއާ ތޮޅެ މަހާރަދުން އަވަހާރަކޮށްލައި ދިވެހިރާއްޖެ ފޭރެން އުޅޭ މީހަކު މަރުވެގެން އެވެނި މީހާ އިއްނާ ލިއްލާހިއޭ ކިޔައި ތިޔައީ ވަރަށް ދެރަ ޚަބަރެކޭ ބުނެ ހިތާމަފާޅުކޮށްފިއެވެ.\nރަސްގެފާނު އެމީހާދެކެ ކޮޅުނެތްކޮޅަށް ކޯފާ އިސްކުރައްވައި އެންގެވިއެވެ. އެކަލޭގެ ހަމަމިހާރު ގެންނާށެވެ. މީނާ ގެނެސް ރަސްގެފާނު ސުވާލުކުރައްވައިފިއެވެ. އަލީރާޖާ މަރުވެގެން އެހާވަރަކުން ކަލޭ ހިތާމަފާޅުކުރީ ކީއްވެގެންހެއްޔެވެ. ކަލެއަށް އުޖޫރަދީ ކާންދީހަދާ ސާހިބަކީ އަލީރާޖާ ހެއްޔެވެ. މިކަލޭގެ ދަންނަވައިފިއެވެ. ކޯފާ މަޑުކުރައްވައި މާފުކުރެއްވުމަށް އެދިގެންހުރީމެވެ. ނިކަމެތިއަޅާ ބުނިއެއްޗެއްވިއްޔާ ބުނެފައިއޮންނާނީ ދީނާއި ދުނިޔެއަށް ވިސްނައިފައެވެ. އިންނާ ލިއްލާހިއޭ ބުނި ސަބަބަކީ އެ އަލީރާޖާއަކީ އިސްލާމަކު ކަމުގައި އަޑުއަހާތީއެވެ. އިސްލާމެއްގެ މަރު ޚަބަރު ލިބުނީމާ ކިޔަން އޮންނަ އެއްޗަކީ އިންނާ ލިއްލާހިއޭ ފަނޑިޔާރުތަކުރުފާނު ހުކުރު ޚުތުބާގައި ވިދާޅުވި އަޑުއެހީމެވެ. މިރާއްޖޭގައި ދީނުގެ މަގު ދައްކަވައި ހެޔޮގޮތާއި ނުބައިގޮތް ވިދާޅުވެދެއްވުމަށް މަހާރަދުން މަތިކުރައްވާފައި ހުންނެވި ބޭފުޅަކީ އެ ފަނޑިޔާރުތަކުރުފާނެވެ.\nތިބާއީ ވަރަށް ހިތާމަވެެރި ޚަބަރެކޭ ބުނެވުނީ ދުނިޔެއަށް ވިސްނައިފައެވެ. މަހާރަދުންނަށް ހެވަށް އެދިގެންނެވެ. އެހެނީ ކިތަންމެ މޮޅު މީހަކަސް އެމީހާޔާ ވާދަކުރާނެ ވަރުން އެޅިގެންވާ އެފަދަ އެހެން މީހަކު ނެތިއްޔާ އެމީހަކު ކަންނެތްވެ ތޫނުފިލިކަން ގެއްލިދާނެއެވެ. މަހާރަދުން އަބަދުވެސް ތޫނުފިލިކަންމަތީގައި ހުޝިޔާރުވެ ތިޔަ ހުންނަވަނީ އެ އަލީ ރާޖާއެއްގެ ސަބަބުންނެވެ. ދެން އަނެއްކޮޅުން އަޅުގަޑުމެން ކަހަލަ ބޭކާރުވެ ރަށުތެރެއަށް ގިނަވެފައި ތިބޭ މީހުންނަށް ކުރާނެ މަސައްކަތެއް މިލިބެނީވެސް އެކަހަލަ ވަރުގަދަ މީހުން މިރާއްޖެއާއި މަހާރަދުންނަށް ހަސަދަލައިގެން އުޅޭތީއެވެ. ބައްލަވާށެވެ. މިހާރުވެސް މިތިބީ މާލެ ދިފާއުކުރުމަށްޓަކައި އެކިކަންކަން ކުރުމުގައެވެ.\nމިޖަވާބުގެ އަޑު އައްސަވައިފައި ރަދުން ވިދާޅުވިއެވެ. ކަލޭގެޔަށް ސާބަހެވެ. ތިޔައީ މިއަދުން ފެށިގެން މަގޭ އިސް މުޝީރެވެ. މިހެންވިދާޅުވެފައި އިތުރު އިނާމުތަކެއްވެސް ދެއްވައިފިއެވެ. މިމަންޒަރު ބަލާންތިބެފައި އެއްކަލަ ވާހަކަ އުފުލާ މީހުންނާއި ދޭތެރެޖައްސާމީހުން ވަރަށް ހިތާމަކޮށްފައި ނުކުމެގެން ހިގާއްޖެއެވެ.


SunOnline: varugadha Bayern Munich5goal ge thafaathakun balivejje\nވަރުގަދަ ބަޔާން މިއުނިކް ފަސް ގޯލުގެ ތަފާތުން ބަލިވެއްޖެ\nޢަބްދުﷲ އައިމަން 28 Oct 2021, 09:07\nބަޔާން މިއުނިކާއި، ބްރޮޝިއާ މޮންޗެންގްލަޑްބަކް ބައްދަލު ކުރި މެޗުގެ ތެރެއިން ---\nޖަރުމަނު ލީގު ކަޕުގެ ދެވަނަ ބުރުގައި ރޭ ބުރޯޝިއާ މޮންޗެންގްލަޑްބަކު އަތުން ބޮޑު ތަފާތަކުން ބަޔާން މިއުނިކު ބަލިވެއްޖެއެވެ.\nރަށުން ބޭރުގައި ރޭ ކުޅުނު މެޗުން ބަޔާން ބަލިވީ 0-5ގެ ތަފާތު ބޮޑު ނަތީޖާއަކުންނެވެ. މިއީ 1978 އަށްފަހު ބަޔާން މިހާ ބޮޑު ފަރަގަކުން ބަލިވި ފުރަތަމަ ފަހަރެވެ. އަދި އެހެންމެ މިއީ ޖަރުމަނު ލީގު ކަޕުގައި އެ ޓީމުން މިހާތަނަށް އެންމެ ބޮޑު ތަފާތަކުން ބަލިވި ފަހަރެވެ.\nމީގެ 43 އަހަރު ކުރިން ބަޔާން އެފަހަރު ފޯޓޫނާ ޑުސެލްޑޯފް އަތުން ބަލިވީ 7-1 އިންނެވެ. އަދި 1976 ގައި އެ ޓީމު ވަނީ ޝަލްކޭ އަތުން 0-7 އިން ލީގުގައި ބަލިވެފައެވެ.\nރޭގެ މެޗު ފަށައިގެން ދެވަނަ މިނަޓުގައި ބުރޯޝިއާ މޮންޗެންގަލްޑްބަކުން ވަނީ ލީޑު ނަގައިފައެވެ. ކުއާޑިއޯ ކޯންގެ ގޯލުން އެ ޓީމު ނެގި ލީޑު 15 ވަނަ މިނަޓުގައި ފުޅާކޮށްދިނީ ރަމީ ބެންސަބައިނީއެވެ. އޭނާ ވަނީ 21 ވަނަ މިނަޓުގައި ލިބުނު ޕެނަލްޓީއެއް ކާމިޔާބުކޮށް ފުރަތަމަ ހާފުގައި މޮންޗެންގްލަޑްބަކުގެ ލީޑު ތިން ގޯލަށް އިތުރު ކޮށްދީފައެވެ.\nދެވަނަ ހާފުގައި މޮންޗެންގްލަޑްބަކުން ޖެހި ދެ ގޯލު އެ ޓީމަށް ކާމިޔާބުކޮށްދިނީ ބްރީލް އެމްބޯލޯއެވެ.\nރޭގެ ބައްޔަކީ އެ ޓީމުގެ ކޯޗަކަށް ހުރި ޖޫލިއަން ނެގްލަސްމަން އެ ޓީމާ ހަވާލުވިފަހުން ބަލިވި ދެވަނަ މެޗެވެ. އެހެން ނަމަވެސް ރޭގެ މެޗުގައި އޭނާ ޓީމާއެކު ހަރަކާތްތެރިވެފައެއް ނުވެއެވެ. އޭނާ މިވަގުތު ހުރީ ކޮވިޑަށް ޕޮޒިޓިވްވެ، ކަރަންޓީނުގައެވެ.\nމީގެ އިތުރުން ރޭގެ މެޗާއެކު އެ ޓީމުން ދަމަހައްޓަމުން އައި ލަނޑު ޖެހުމުގެ ސިލްސިލާއަށް ވަނީ ނިމުން އައިސްފައެވެ. ރޭގެ މެޗުގެ ކުރިން 85 މެޗުގައި އެ ޓީމުން އައީ ކޮންމެ މެޗެއްގައި ލަނޑު ޖަހަމުންނެވެ.\nބަޔާން އަކީ ޖަރުމަނުގެ ލީގު ކަޕު އެންމެ ގިނަ ފަހަރަށް ކާމިޔާބު ކުރި ޓީމެވެ. އެ ޓީމުން ވަނީ މިހާތަނަށް 20 ފަހަރަކު އެ މުބާރާތް ކާމިޔާބުކޮށްފައެވެ.\nޗެމްޕިއަންސް ލީގުގެ ބިރާއެކު ބާސެލޯނާ 20 އަހަރު ފަހަތަށް\nޒިޔެޗު އަލުން އަޔެކްސްއަށް ދާން ބޭނުންވެފައި\nޕީއެސްޖީގައި މެސީއަށް ނުކުޅެވެނީ ޕެރިސް ފިނި ކަމުން


🌟🌟Fathisthari Vaahaka🌟🌟: ފޯންކޯލް -4ވަނަ ބައި\n"ނޫނޭ. އަޅުގަނޑު...މިދެން ވާވަރުވީހެން ހީވަނީ" ނަވީން މިހެން ބުނެލީ ދެ މާނައެއްގައެވެ. އަދި އެހެން ބުނީވެސް އިނާއާއި ދިމާލަށް ބަލާލަމުންނެވެ. ނަވީންގެ އެ ޖުމްލައިގެ އަޑު އިވިގެން އިނާވެސް ބަލާލިއެވެ. ހަތަރުކަޅި ހަމަވުމުން މިފަހަރު ނަޒަރު ބަދަލުކޮށްލީ އިނާއެއް ނޫނެވެ. ނަވީނެވެ. ނަވީން އެނބުރި ބަލާލީ ހަމްދު އާއި ދިމާލަށެވެ. އިނާގެ ސޫރަވެސް ދެކެން ބޭނުން ނުވީއެވެ.\nރޭގެ ކެއުން ނިމި، ޚާލިދު އާއި ނަވީން ސިޓިންގ ރޫމަށް ނުކުތެވެ. އޭރުވެސް ޝީލާއާއި އިނާ ބަދިގެފަރާތުގައި އުޅެއެވެ.\n"މާފުކުރައްވާތި. އަޅުގަނޑު އެބަޖެހޭ މިރޭ ތަންކޮޅެއް އަވަހަށް ގޮސްލަން. މީހަކާ ބައްދަލުކޮށްލަންވެސް ޖެހިފަ އޮތީ." ސިޓިންގރޫމްގައި އިށީންނަންވެސް ނަވީން މިރޭ އުޒުރުވެރިވެއްޖެއެވެ.\n"ބަލަ އަޅުގަނޑު ހީކުރީ މިރޭ މުޅިން ހުސްކުރާނެކަމަށް މިގެއަށް. ކިހިނެއް ތިހެދީ" ސޯފާގައި އިށީންނަން ދިމާކުރި ޚާލިދުއަށް ނަވީން އެ އުޅެނީ ދާންކަން އެނގުމުން ކުޑަކޮށް ހުއްޓުން އެރި ނަމަވެސް އިށީނދެލަމުން ބުންޏެވެ.\nޚާލިދު އެބުނީ ތެދެކެވެ. އޭނަ ހުރީ ހުސްކޮށްގެންނެވެ. އެކަމަކު ދެން މިރެއަކު އެގޭގައި އިނދެވޭކަށް ނެތެވެ.\n"މިރޭ ދެން ހަމަ ނުގޮސް ނުވީ އިނގޭތޯ." އުޒުރުވެރިވަމުން ނަވީން ހިނގައްޖެއެވެ.\nއިނާމެންގެއިން ނުކުމެގެން ނަވީން ދިޔައީ ސީދާ ގެއަށެވެ. އެހެން އެއްވެސް ކަމަކާއި އެހެން އެއްވެސް މީހަކާއި ކުރިމަތިލާނެ ހިތްވަރެއް ނަވީންގެ މިހާރު ނެތެވެ.\nއެންމެ ރެއަކުން ނަވީންގެ މުޅި ދުނިޔެ ފުނޑުފުނޑު ވެއްޖެފަދައެވެ. ދިރިއުޅުމުގެ ކުލަތައް ގެއްލިއްޖެފަދައެވެ.\nނަވީނަށް އިނާ ފެނުނު ދުވަހުން ފެށިގެން އޭނައަށް ހީކުރެވިފައި އޮތީ ހެއްދެވި ފަރާތާއި ވަޒީފާ ނޫނީ ދެން އޭނަގެ އޮތް އެންމެ ބޮޑު ވާޖިބަކީ އިނާ ދެކެ ލޯބިބުން ކަމަށެވެ. ނަވީންގެ ހުރިހާ ވަގުތެއް ނަވީން ހޭދަކުރީ އިނާގެ ހަނދާނުގައެވެ. މުސްތަގްބަލަށް ކުރަމުން އައި ޕްލޭންތަކުގައި އިނާ ހިމަނާފައި އޭނަ ވަނީ އިނާ ފެނުނު ދުވަހުން ފެށިގެންނެވެ. ދެމީހުން ތަޢާރަފްވެ އެ ގެއަކީ އޭނަގެ އަމިއްލަ ގެއެއްފަދަ ގެއަކަށް ބަދަލުވެ އެގޭގެ ވެރިންނާއި ގުޅުން ބަދަހިވެ އެމީހުންގެ ފަރާތުން ގަދަރާއި ލޯބި ލިބިއްޖެކަން އެނގުނު ދުވަހުން ފެށިގެން އޭނައައީ އިނާއަށް ލޯބި ހުށަހަޅާނެ ރަނގަޅު ފުރުޞަތަކަށް ބަލަމުންނެވެ.\nއެހެންނަމަވެސް މީގެ ހަމަ ކުޑައިރުކޮޅެއް ކުރިން ހުރިހާ ކަމެއް ބަދަލުވެއްޖެއެވެ. އެގޭގެ ކާމޭޒުދޮށުން މިރޭ އޭނައަށް އަޑު އިވިގެން އެ ދިޔަ ވާހަކަ ތަކަކީ އޭނަގެ ނަފްސާއި ވުޖޫދުވެސް އެއްކޮށް ބަދަލުކުރަންޖެހޭފަދަ ބޮޑު ވާހަކައެވެ.\nއޭނައަކީ މޮޔައެއްހެއްޔެވެ؟ އެތާގައި ދެއްކެން ފެށީ އޭނައާއި އިނާގެ ވާހަކައޭ އޭނައަށް ހީވީވެސް ކީއްވެހެއްޔެވެ؟ އޭނައަށް އެހާ ބޮޑު ކުށްހީއެއް ކުރެވުނީ ކީއްވެހެއްޔެވެ؟\nނަވީން އަމިއްލަ ނަފްސަށް ލަދުގަތެވެ.\nޝީލާ ދައްކަން ފެށި ވާހަކައިގެ އަސްލު މައުޟޫއަކީ ކޮބައިކަން އޭނއަށް ނޭނގޭތީ އެ ދެއްކެނީ ޚުދު އޭނަގެ ވާހަކައޭ އިނާއަށް ހީވުމަކީ އެއީ އޭނައަށް ކުރެވުނު ވަރަށް ބޮޑު ކުށް ހީއެކެވެ. ކައިވެނީގެ ވާހަކަ ކީއްކުރަންހެއްޔެވެ؟ އެތާގައި "އޭނައާ އިނާ" އެކޭ ނުވެސް ކިޔައެވެ. އެތާގައި ދެކެވުނީ އިނާގެ ކައިވެނީގެ ވާހަކައެވެ. ހަމަޖެހި ނިމިފައި އޮތް ކައިވެންޏެއްގެ ވާހަކައެވެ. އޮޅުނީ އޭނައަށެވެ.\nއެކަމަކު ހުރިހާ ކަމެއްވެސް މިހާރު ވަރަށް ސާފެވެ.\nއިނާއާއި ޒިޔާދުއަކީ ދެލޯބިވެރިންނެވެ. އެދެމީހުންގެ ކައިވެނި އެ އޮތީ އެންމެ ދެތިންމަސް ދުރުގައެވެ. ދެލޯބިވެރިއަކު އުޅޭނެހާ ގާތް ގުޅުމެއް އެދެމީހުންގެ ފަރާތުން ނުފެނުނު ކަމުގައިވިޔަސް އެއީކީ އެކައިވެނި ދޮގު ކުރެވޭނެފަދަ ވާހަކައެއް ނޫނެވެ. އަދި އިނާބޭނުންގޮތަކަށް އުޅެވެން އޮތް ބަހަނާއެއްވެސް ނޫނެވެ. ނުވަތަ އުޒުރެއްވެސް ނޫނެވެ.\nއޭނައަށް އެނގެއެވެ. އިނާއަކީ ކޮންމެ މީހަކާއި ލޯބީގެ ގޮތުން ގުޅުނު ކަމުގައިވިޔަސް އެމީހަކާއި މާ ގާތް ގުޅުމެއް އުފައްދާ ވައްތަރުގެ އަންހެންކުއްޖެއް ނޫނެވެ. އެއަށްވުރެ ހިމޭން އަންހެންކުއްޖެކެވެ. އެހެންވީމަ އެހެން ހުރެދާނެއެވެ. އެކަމަކު ޒިޔާދުއާއި އިނާގެ އެ ގުޅުން އެއީ ހަގީގަތެކެވެ. އޭނަގެ ތޫނު ލޮލަށް އެ ހަގީގަތް މިއަށްވުރެ ކުރިން ނުފެނުނީ ކީއްވެހެއްޔެވެ؟\nގަބޫލުކުރާނީވެސް ކާކުހެއްޔެވެ؟ ހަތަރުމަސް ވެގެން ދިޔައިރުވެސް އެ ގޭތެރެއިން އިނާގެ ކައިވެނީގެ ވާހަކަ އޭނައަށް އަޑު އިވިފައެއް ނެތެވެ. އެވާހަކަ ދައްކާއުޅޭނެކަން އެއީ ޔަގީން ކަމެކެވެ. އެކަމަކު އެއިން އެއްވެސް ވަގުތެއްގައި އޭނައަށް އެތަނެއްގައި ހުރެވިފައިނެތީ ކީއްވެހެއްޔެވެ؟ މިއީ ހައްތާވެސް އިނާގެ ރޭވުންހެއްޔެވެ؟ ނޫނީ ހަމަ ތަގްދީރުހެއްޔެވެ.\nއެކަމަކު އިނާ އޭނައާއި ދޭތެރޭ މިހެން ހަދަން ޖެހުނީ ކީއްވެގެންހެއްޔެވެ؟\nކުއްލިއަކަށް ނަވީން ހަނދާން ވީ ޒިޔާދު އަކީ ކާކުކަން އިނާ ބުނެދިން ގޮތެވެ. އިނާ ހެދީ ކަނޑައެޅިގެން ބޮޑު ދޮގެއްތާއެވެ. ކީއްވެހެއްޔެވެ؟ އިނާގެ މަގްޞަދަކީ ކޮބައިހެއްޔެވެ؟ އިނާއަށްޓަކައި އޭނަގެ ހިތް އޮތް ގޮތް އޭނަ ނުވެސް ބުނަނީސް އިނާއަށް އެނގެނީތާއެވެ. އޭނަގެ އިހްސާސްތަކަށް ގަދަރުކުޑަކޮށް އެއީ މަޖަލެއްކަމަށް އިނާ ހީކުރީ އެހެންވެގެންތާއެވެ. އެ ރީތިކަމުގެ ފުރަގަހުގައި އެހެރީ ހާދަ ނުލަފާ ކަމެކެވެ. މިހާ ބޮޑުކަމެއް ހަމަ ދިމާ ކަނޑައެޅިގެން އޮޅުވާލުމުގެ ބޭނުމެއް އޭނައަކަށް ނުވިސްނެއެވެ.\nފުރަތަމަ ދުވަހުވެސް ތިމަންނާއަކީ ކައިވެންޏަކަށް ތައްޔާރުވަމުންދާ މީހެކޭ ބުނިނަމަ އެ އަންހެންކުއްޖާއަށްޓަކައި އޭނަގެ ހިތުގައި އުފެދެމުން އައި އިހްސާސްތައް އެހިސާބުން އޭނަ ކޮންޓްރޯލް ކުރާނެއެވެ. ކުށްހީއަކާއި ކުށްއުއްމީދެއްގައި މިހާ ދިގު މުއްދަތެއް އޭނަ ނުނަގާނެއެވެ. މިހާރުވެސް މާ ލަސްވެއްޖެއެވެ.\nނަވީން އިންތަނުން ތެދުވެއްޖެއެވެ. ވިސްނުމުގެ ތެރެއަށް ގެއްލިފައި ހުރެގެން ގޮސް ސިޓިންރޫމް ގޮނޑީގައި އިށީނދެ ޓީވީ ހުޅުވާލިއެވެ. ފެންނަމުން ދަނީ ވަރަށްވެސް ބިރުވެރި މިނިކާވަގުތަކަކާއި ސިންގާ ތަކެކެވެ. ނެޝަނަލް ޖިއޮގްރަފިކް ޗެނަލް އެވެ. ރިމޯޓް އޮތީ އަތުގައި ކަމަކު ޗެނަލް ބަދަލުކުރާ ޚިޔާލެއް ނަވީނަކަށް ނާދެއެވެ. އޭގެ ބަދަލުގައި ސޯފާއަށް ލެނގިލިއެވެ.\nއޭނަ ދެން ހަދާނީ ކިހިނެއް ހެއްޔެވެ؟ މިހާބޮޑަށް އެހެން އަންހެންކުއްޖަކާއި ދޭތެރޭ އޭނައަށް ޝައުގެއް ނުވެސް އުފެދެއެވެ. ވީއިރު އިނާ މަތިން ހަނދާން ނައްތާލެވޭނީވެސް ކިހިނެއްހެއްޔެވެ. އެކަމަކު އެއީ ކުރަން ވެއްޖެ ކަމެކެވެ. އިނާއަކީ ކައިވެންޏަކަށް ހަމަޖެހިފައި އިން އަންހެންކުއްޖެއްކަން އެނގިހުރެ އޭނައަށް އިނާއާއި ދިމާލަށް ބަލާލުންވެސް ދައްޗެވެ. ކިތަންމެ ލޯބިވިޔަސް ދެނެއް އިނާގެ ހިޔަންޏަށް ފާރަލަމުން އޭނައަކަށް ނޫޅެވޭނެއެވެ.\nމިކަމާ ގޮތެއް ނިންމަން އޭނައަށް ޖެހޭނެއެވެ.\nއަނެއް ދުވަހެވެ. ނަވީން އިނީ އޮފީހުގައެވެ. އޭނައަކީ އައްޑުއަތޮޅުގައި ހުރި ދިރާގުގެ އޮފީހުގެ ވެރިޔާއެވެ. ވަޒީފާއަކީ ޒިންމާބޮޑު މަސައްކަތެކެވެ. މަޝްޢޫލުވެގެން އުޅެނީ އެ ޒިންމާތައް ފުރިހަމައަށް އަދާ ކުރެވޭތޯއެވެ. އަވަދި ނެތިއެވެ. ހުސްވަގުތެއް ނުދެކެއެވެ. ފިކުރެއްގެ ތެރޭގައި އިންނަ ވަގުތެއްވެސް ނުދެއެވެ. ހީލާ ހަދާތަނެއްވެސް ނުމެ ފެނޭމެއެވެ.\nސަބަބަކީ އެންމެ ސަބަބެކެވެ. މިއަދު ނަވީން ބޭނުންވަނީ ދުނިޔެ ދައުރުވާގޮތް ނޭނގޭވަރަށްވެސް ބިޒީވެގެން އުޅޭށެވެ. އިނާގެ ހަނދާން ކުރާކަށް އަދި ރޭގެ ކަންތައްތަކާއި ދޭތެރޭ ވިސްނާކަށްވެސް ބޭނުމެއް ނުވެއެވެ. ބޭނުންވަނީ ހަމަ އެކަނި އޮފީސް މަސައްކަތްކުރުމަށެވެ.\nޖެހިގެން އައި ދެ ހަފްތާވެސް އޭނަ ހޭދަކޮށްލީ އެގޮތުގައެވެ. އިނާއާއި އިނާގެ ޚިޔާލުތަކާއިވެސް މުޅިން ދުރުގައެވެ.\nއެހެންނަމަވެސް އެދޭގޮތަށް ހުރިހާ ކަމެއް ވެދާނެބާވައެވެ؟ އިނާއާއި ބައްދަލުވުމުގެ ކުޑަވެސް ގަސްދެއް ނަވީންގެ ނެތްކަމުގައި ވިޔަސް އިނާއާއި ބައްދަލުވާން ނަވީނަށް މަޖްބޫރުވި ދުވަހެއް އައެވެ. ނުދަންނަ ނަންބަރަކުން ގުޅީމަ ނަގަން މަޖްބޫރުވެގެން ނެގީއެވެ. ނުދަންނަ ނަންބަރުތަކުން ގުޅީމަ އާއްމުގޮތެއްގައި އޭނަ ފޯން ނަގަނީ ރަސްމީ ގަޑީގައި ކަމަށްވިޔަސް މިރޭ ނަވީނަށް ފޯން ނެގުނީއެވެ.\n"ހަލޯ....." އެކޮޅުން އިވުނީ މަޑުމަޑު އަޑެކެވެ. ނަވީންއަށް ޖަވާބެއް ނުދެވުނެވެ. އޭގެ ބަދަލުގައި ކަންފަތާއި ދުރުކޮށްފައި ބަލާލެވުނީ ފޯނަށެވެ.\nއެއީ ހަމަ އޭނަ ހީކުރި ނަންބަރެވެ. އަދި އެއީ އޭނަ ނުދަންނަ ނަންބަރެއްވެސް ނޫނެވެ. އޭނަ ހަނދާންވާގޮތުގައި އެ ނަންބަރު އޭނަ ސޭވްވެސް ކުރިއެވެ. އެކަމަކު މިވީގޮތެއް ނޭނގުނެވެ. މީގެ ކުރިން ދުވަހަކުވެސް އެ ނަންބަރަށް ގުޅާފައިނުވާތީ ސޭވްވެފައި ނެތްކަންވެސް ނޭނގުނީއެވެ.\n"ހަލޯވ....؟؟" ނަންބަރު ބަލާފައި އަނެއްކާވެސް ކަންފަތުގައި ފޯން ޖައްސާލަމުން މިފަހަރު ނަވީން ގޮވާލިއެވެ. ސުވާލުގެ ރާގަކަށެވެ.\n"ނަވީން.....މިއީ އިނާ. ކިހިނެއް؟" ނަވީންގެ ސުވާލަށް އެކޮޅުން ވާހަކަ ދައްކަން ފެށިއެވެ.\n"ރަނގަޅު...." އޭނަގެ ހާލުގެ ވާހަކަ ހަގީގަތުގައި ދައްކަން އިނާ ބޭނުންވާނެހެން ހީނުވާތީ އޭނަ ދިން ޖަވާބަކީވެސް ހަގީގީ ޖަވާބެއް ނޫނެވެ.\n"އުނދަގޫ ގަޑިއެއްގަތަ މި ގުޅުނީ...؟" އަނެއްކާވެސް އެކޮޅުން އަހާލިއެވެ.\n"ނޫނޭ....ރަނގަޅުހަމަ....ކުރިއަށް ގެންދޭ" ނަވީން އެހެން ބުނެލީ އިނާ ނޫން ކޮންމެ މީހަކު ގުޅިޔަސްވެސް ބުނެލާނެ ގޮތަށެވެ. އިނާއަށްވެސް އެކަން އިހްސާސް ވިއެވެ. ނަވީންގެ އަޑުން އިނާއަށް ފާހަގަ ކުރެވުނީ ދުރުގޮތަކާއި ރަސްމީ ގޮތެކެވެ.\n"ނަވީން.....އަދިވެސް ހިތްހަމަނުޖެހިފަތަ؟" ނުކެރިފައި ހުރެގެންވިޔަސް އިނާ އަހާލިއެވެ.\n"ކޮން ކަމަކާ.....؟ ހިތްހަމަނުޖެހޭވަރުގެ ކަމެއް ނުވޭ." އިނާއާއި ވާހަކަ ދެއްކުމުގެ މާ ބޮޑު ޝައުގެއް ނެތް ނަމަވެސް ފޯން ހިފައިގެން ގޮސް ސިޓިންގރޫމް ބޮޑު ގޮނޑީގައި އިށީދެ ކުޑަ މޭޒުމައްޗަށް ދެފައި ދަމާލައިގެން ނަވީން ހަމަޖެހިލިއެވެ.\n"ނަވީން....." ނަވީނަށް އަޑު އިވުނީ ކޮންމެވެސް އެއްޗެއް ބުނެލަން އިނާ ގޮވާލި އަޑެވެ.\n"ހޫމް....؟" ނަވީންވެސް އަހާލިއެވެ.\n"އެނގޭ ނަވީން ހުންނާނީ ހިތްހަމަނުޖެހިފަކަން. ފަހަރެއްގަ ހީކޮށްފާނެ ނަވީނަށް އޮޅުވާލީކަމަށްވެސް..." އިނާ ވާހަކަ ފެށިއެވެ.\n"ހީއެއްނޫން. ޔަގީންކުރަނީ އެގޮތަށް" ކެރިހުރެ ނަވީން ބުނެލިއެވެ.\n"އެކަމަކު ތިއީ ކުށް ޔަގީނެއް. ނަވީނަށް އޮޅުވައެއް ނުލަން" އެއީ ހަގީގަތެއް ނޫންކަން ނަވީންއަށް އަންގައިދޭން އޭނަ ކިތަންމެ ބޭނުންވި ކަމުގައިވިޔަސް އިނާގެ އަޑުގައި ހުރީ ހިމޭން ގޮތެކެވެ. އަމިއްލަ ކުށް އިހްސާސްވެފައި ހުރި ކަހަލަ ގޮތެކެވެ.\n"އެމީހެއްގެ ދިފާއުގައި އަބަދުވެސް އެމީހަކު ވާހަކަ ދައްކާނެ. ތިއީ އާ ކަމެއް ނޫން. " ނަވީންގެ ފަރުވާލެއް ނެތްކަން ނަވީންގެ އަޑާއި ރާގުން އިނާއަށް އެނގެމުން ދިޔައެވެ.\n"ނަވީން ތިހީކުރަނީ ގޯސްކޮށް. ތިހީކުރާހެން ވީ ކަމެއް ނޫނޭ އެއީ." ނަވީންގެ ވާހަކަ ހުރިގޮތުން އިނާއަށް އުނދަގޫ ވެއްޖެއެވެ.\n"އިނާގެ ކަމެއް ނޫންތަ ވީގޮތް ކިޔައިދިނުން.؟" ނަވީން ހުރީ ހިތްހަމަނުޖެހިފައެވެ.\n"ނަވީން ބޭނުމެއް ނުވޭތަ އެނގޭކަށް؟" އިނާ ކިޔައިދޭން ބޭނުންވިޔަސް ނަވީން އެނގެން ބޭނުން ނެތިއްޔާ އެ ވާހަކަތައް އެހިސާބުން އެހެން ރާގަކަށް ބަދަލުވާން ޖެހޭނެކަން އިނާއަށް އެނގޭތީ އިނާ އެ އެހީ އެހެންނެވެ.\n"އެއެއް ނޫނެއްނު މުހިއްމީކީ؟" ނަވީންގެ ވާހަކަތައް ހުރީ އިނާ ހީކުރި ރާގަކަށް ނޫނެވެ. ނަވީން އެ ބުނި އެއްޗަކަށް ދޭނެ ޖަވާބެއްވެސް އިނާގެ ވިސްނުމަކަށް ނައެވެ.\n"ޒިޔާދުއާއި އަހަރެންގެ.....ޒިޔާދު އަކީ ބައްޕަގެ ގާތް ރައްޓެއްސެއްގެ ދަރިއެއް. ޒިޔާދުއާއި އަހަރެންނާއި ދިމާވީ މީގެ ހައެއްކަމަސްކުރިން ޒިޔާދު މިރަށަށް އައި ވިޔަފާރި ދަތުރެއްގަ. އެގުޅުން މިހިސާބަށް ގެންދާކަށް އަހަރެން ނުކުރަން އެއްވެސް މަސައްކަތެއް. އެކަމަކު ޒިޔާދު އުޅޭގޮތް ފެނުމުން މަންމަ ބުނެގެން އާނއެކޭ ބުނީ. މަންމައާއި ބައްޕަގެ އެދުމުގެ މަތިން ކައިވެނީގެ ކަންތައްވެސް މިހާ އަވަސްކުރަން ޖެހުނީ. އަހަރެންގެ މާބޮޑު ދެކޮޅުހެދުމެއްވެސް އަދި މާބޮޑު އެއްބާރުލުމެއްވެސް މިޔަކު ނެތް. " ނަވީންއަށް އެ ވާހަކަތައް ކިޔައިދޭންޖެހުނީ ކީއްވެގެންކަން ޚުދު އިނާއަކަށްވެސް ނޭނގެއެވެ. އެކަމަކު ހަމައެކަނި ހިތަށް ލުއެއް ހޯދުމުގެ ގޮތުންވިޔަސް ވަރަށް ކުރުކުރުކޮށް އިނާ ހުރިހާ ވާހަކައެއް ކިޔައިދީފިއެވެ.\n"ތިއީކީ އަހަރެންނަށް އެނގެންޖެހޭވެސް ކަމެއް ނޫންކަންނޭނގެ. އަދި ތިއީ އަހަންނާއި ބެހޭކަމެއްކަމަށްވެސް ނުދެކެން. އެހެންނޫނަސް މިހާރު މާލަސްވެއްޖެ ތި ތަފްޞީލް އެނގެން. ފުރަތަމަ ދުވަހުވެސް ތިކަން ތިހެން ރޭވިފައިއޮތްކަން އެނގުނުނަމަ......ހަގީގަތެއްނެތް ހިޔަންޏެއް ދެއްކުމުގެ ހައްގެއް އިނާއަކަށް ނޯންނާނެ ކަންނޭނގެ." ނަވީންގެ ހިތުގައި އަބަދުވެސް އުފެދެމުން އައި ވާހަކަތައް އިނާއާއި ދިމާލަށް ނަވީން ގޮވާލިއެވެ.\n"ތިގޮތަށް ވާހަކަ ނުދައްކަފާނަންތަ ނަވީން؟" ހިމޭން އަޑަކުން އިނާ އެދުނެވެ.\nނަވީންގެ ބަސްވެސް ހުސްވެއްޖެއެވެ. އިތުރުވާހަކައެއް ނުދައްކައެވެ. އަދި އިނާގެ އެ ސުވާލަށް ޖަވާބުވެސް ނުމެ ދޭމެއެވެ.\n"ގަބޫލުކުރަން ޒިޔާދުގެ ވާހަކަ ސިއްރުކުރިކަމަށް. އެކަމަކު....ހިއެއް ނުކުރަން ނަވީންއަށް އޭގެ ސަބަބު ނޭނގޭނެ ކަމަކަށް." ނަވީން އެއްޗެއް ބުނާ އަޑު ނީވި އިރުކޮޅެއްވީފަހުން އިނާ ވާހަކަ ދެއްކިއެވެ.\nދެންވެސް ނަވީން އެއްޗެއް ނުބުނެއެވެ. އެކަމަކު އެންމެ ފަހުން އިނާ އެ ބުނި އެއްޗަކަށް ނަވީން ރަނގަޅަށް ވިސްނާލިއެވެ.\n"ސަބަބު އެނގުމަކުން ކުރާނެ ފައިދާއެއް އޮތްހެނެއް ހިއެއް ނުވޭ. އަމުދުން މިހާރު." މިއީ ނަވީންގެ ހިތަށް އެރިގޮތެވެ. ނަމަވެސް ނުއެއް ބުނެއެވެ.\n"އެހުރިހާ ކަމެއް ހަނދާންނައްތާލާ.....ޒިޔާދުއާއެކު އިނާއަށް އުފާވެރި ދިރިއުޅުމެއް ލިބުމަކީ އަހަރެން އެދޭގޮތް. އަދި އާނ...ހަތަރުމަސްވަންދެން ތި ދިން އެކުވެރި ކަމަށް ޝުކުރިއްޔާ! އަދި ޚާއްޞަކޮށް އިނާގެ މަންމަ އާއި ބައްޕަ ފަދަ އޯގާތެރި ދެމަފިރިއަކުގެ ގަދަރާއި އިހްތިރާމް އަހަންނަށް ލިބޭނެގޮތް މެދުވެރިކޮށްދިނީތީ ވަރަށްވެސް ބޮޑަށް ޝުކުރިއްޔާ! އެކަމަށްޓަކައި ވަރަށްވެސް އުފާކުރަން. ޒިޔާދުއާއި އިނާގެ ކައިވެންޏަށްވެސް ކުރީބައިގައި މަރުޙަބާ. " ވިސްނާލަން އިރުކޮޅަކު އިނދެލާފައި ނަވީން ދެއްކި ވާހަކަ އަކީ މިއީއެވެ.\nއިނާ އިނީ ފަރުވާވެ އަޑު އަހާށެވެ. ނަވީންގެ ވާހަކައިން އިނާއަށް ވިސްނުނު އެއްޗަކީ ނަވީން އޭނައާއި އެއްވެސް ގުޅުމެއް އުފައްދަން ބޭނުން ނުވާ ކަމެވެ. އެހުރިހާ ކަމެއް ހަނދާންނައްތާލާށޭ ނަވީން ބުނެލިއަޑު އިނާގެ ކަންފަތުގައި ހިފާފައި ހުއްޓެވެ. އަދި ޒިޔާދު އާއި އޭނަގެ ކައިވެންޏަށް "ކުރީބައިގައި" މަރުޙަބާ އޭ ނަވީން ބުނެލި މާނަވެސް އިނާއަށް އެނގުނެވެ. އެކަމަކު އެއީ އޭނަ އުއްމީދު ކުރި ގޮތެއް ނޫނެވެ. އޭނަ ހީކުރީ އޭނައާއި ވާހަކަ ދައްކަން ނަވީން އަދިވެސް ބޭނުން ވާނެ ކަމަށެވެ. އެހާ ފަސޭހައިން ދޫކޮށްލާނެ ކަމަކަށް އިނާ ހީ ނުކުރެއެވެ. އެކަމަކުވެސް ދެން ކުރެވޭނެ އެއްކަމެއްވެސް ނެތެވެ.\n"ޝުކުރިއްޔާ.....ދެން ބާއްވާލާނަން." ބުނާނެ އިތުރު އެއްޗެއް އަދި ދައްކާނެ އިތުރު ވާހަކައެއްވެސް އިނާގެ ވިސްނުމަށް ނައުމުން އިނާ ގަސްދު ކުރީ ފޯން ބާއްވާށެވެ.\nއެހެން ނޫނަސް ނަވީން އާއި އިތުރުވާހަކައެއް ދައްކަން މިހާރު އިނާ ލަދުވެސް ގަނެއެވެ. އޭނައަށް ނަވީން އާއި ދޭތެރޭ ކަންތައް ކުރެވުނީ ރަނގަޅަކަށް ނޫންކަމަށް ތަކުރާރުކޮށް ނަވީން ބުނެފައިވާތީ، ވާހަކަ ދައްކާނެ ހިތްވަރުވެސް އިނާގެ ނެތެވެ.\n"އެންމެ ރަނގަޅު...." ވަރަށް ކެރިގެން ނަވީން ބުނެލިއެވެ. އެކަމަކު ނަވީންގެ ހިތަށްވެސް ތަދުވެއްޖެއެވެ.\nޒިޔާދުއާއި އިނާގެ ކައިވެންޏަށް މަރުޙަބާއޭ ބުނުމުންވެސް އެއަކާއި ދެކޮޅަށް އިނާ އެއްވެސް އެއްޗެއް ނުބުނީތީއެވެ. އޭނަ ދެން އިނާ އާއި ވާހަކަ ދައްކަން މަސައްކަތް ނުކުރާނެކަން އިނާއަށް އެނގިހުރެވެސް އެކަމަށް ހުރަސް ނޭޅީތީއެވެ. އޭނަ ނުހުއްޓުވީތީއެވެ.\nދެމީހުންވެސް ފޯން ބާއްވައިފިއެވެ.\nއިނާ އިނީ އެގޭގެ ޓެރަސްގަހުރި އުނދޯލީގައެވެ. ފޯން ބާއްވާފައިވެސް ވިސްނަން އިނދެވުނީއެވެ.\nނަވީންއަށް ގުޅުމަށްޓަކައި އޭނަ އެ ހިތްވަރު ހޯދާތާވެސް އެތަކެއް ދުވަސް ވެއްޖެއެވެ. އެކަމަކު އޭނަ ދައްކަން ގަސްދުކުރި ގިނަ ވާހަކަތައް ނުވެސް ދެއްކުނެވެ. ދައްކާނީވެސް ކިހިނެއް ހެއްޔެވެ؟ އޭނައާއި ނަވީން އެކަކު އަނެކަކަށް ދަންނަތާ ދުވަސްތަކެއް ވިޔަސް ހިތުގެ ޝަކުވާތަކާއި ހިތުގެ އަޑުތައް އެހާ ފަސޭހައިން ނުދެއްކޭނެ އެތަކެއް ސަބަބުތަކެއް އެ ދެމެދުގައި އެބަހުއްޓެވެ. އެވަރުގެ ގާތްކަމެއް އުފެދިފައި ނެތުން އެއީ އެންމެ ބޮޑު މައްސަލައެވެ.\nއެހެން ނޫންނަމަ މިރޭ ނަވީންއަށް ހުރިހާ ވާހަކައެއްވެސް އޭނަ ކިޔައިދޭނެއެވެ.\nއޭނައާއި ޒިޔާދު އާއި ދިމާވި ގޮތާއި އޭނަގެ ފަހަތުން ޒިޔާދު އުޅުނު ގޮތުގެ ވާހަކައެވެ. އޭރު އޭނައަކީ އެއްވެސް މީހަކާއި ލޯބީގެ ގުޅުމެއް އޮތް މީހަކަށް ނުވާތީ އާއި ޒިޔާދު އުޅެމުން ދިޔަ ގޮތުން އޭނައަށްވެސް ޒިޔާދު އާއި ރުހެވުނު ވާހަކައެވެ. އަދި މާ ގިނަ ދުވަސްތަކެއް ނުވެ، އޭނައަށްވެސް އަންގާނުލާ އެގެއަށް ރަން ކިއުއްވަން ދެމީހުން ޒިޔާދު ފޮނުވި ގޮތުގެ ވާހަކައެވެ. އެދުވަހު އެކަން އެނގުމުން އޭނަގެ މަންމަ އާއި ބައްޕަ އެކަމާއި ހައިރާންވެލައްވައިގެން އުޅުއްވި ގޮތުގެ ވާހަކައެވެ. ރަން ކިއުއްވުމުގެ ބަދަލުގައި ޒިޔާދު އެގެއަށް ގެނެސް ޒިޔާދު އާއި ވާހަކަ ދައްކައި އެ ކައިވެންޏަށް ރުހޭ ވާހަކަ މަންމަ އާއި ބައްޕަ ދެއްކެވި ގޮތުގެ ވާހަކައެވެ. ނަމަވެސް ޒިޔާދުގެ އާއިލާއާއި ބައްދަލުވެލާ ހަދާލަން ބޭނުންވާހަކަ ބުނިތާ ދެވަނައަށް ވީ ދުވަހު ޒިޔާދުގެ އާއިލާއާއި ބައްދަލު ކުރުމަށް އޭނައާއި މަންމަ އާއި ބައްޕަ ގޮވައިގެން ޒިޔާދު މާލެ ދިޔަ ދަތުރުގެ ވާހަކައެވެ. އޭނަގެ ކައިވެންޏަށް ޒިޔާދު އެދިފައިހުރިވަރު ބޮޑުކަމުން ޒިޔާދުގެ އަމިއްލަ ޚަރަދުގައި އޭނައާއި އޭނަގެ މަންމަ އާއި ބައްޕައަށް ދަޢުވަތު ދީގެން ޒިޔާދުގެ އާއިލާއާއި ބައްދަލުކުރުވަން ގެންދިޔަ ގޮތުގެ ވާހަކަވެސް އޭނަ ކިޔައިދޭނެއެވެ.\nއަދިވެސް އޭގެ އިތުރަށްވެސް ބުނެދޭނެއެވެ.\nއެ ރަންކިއުމެއްގެ ފަހުން ޒިޔާދުއަށް އައި ބަދަލުތައްވެސް ކިޔައިދޭނެއެވެ. އެދެމީހުންގެ ކައިވެނި ހަމަޖެހިފައި އޮތެއްކަމަކު ދޭތެރެ އަކުން ދަތުރުވަރިއެއްގައި ޒިޔާދު އައުން ފިޔަވައި މާބޮޑު ގުޅުންތަކެއް އެދެމެދުގައި ނޯންނަ ވާހަކަވެސް ނަވީނަށް ބުނެދޭނެއެވެ.\nއަދި....މީގެ ހަތަރުވަރަކަށް މަސްކުރީއްސުރެ ޒިޔާދު އާއި އޭނަގެ ގުޅުމާއި ދޭތެރޭގައި އޭނަގެ ހިތުގައި ޔަގީންކަން ކުޑަވި ވާހަކަވެސް އޭނަ ބުނާނެއެވެ. އެވަރުންވެސް ނަވީނަށް ނޭނގިއްޖެއްޔާ، އެއީ ނަވީން ފެނުނު ދުވަހުން ފެށިގެންކަންވެސް ނަވީނަށް އޭނަ ބުނެދޭނެއެވެ. އޭނަގެ ކައިވެނި އޮތީ ހަމަޖެހި ތާރީޚް ކަނޑައެޅިފައިކަން ހަނދާން ކުރަންވެސް، އޭގެ ފަހުން ސިކުނޑިއަށް ވަރަށް ބާރުލާންޖެހޭކަންވެސް އަދި ހިތްވަރު ހޯދަންޖެހޭކަންވެސް އޭނަ ނަވީނަށް އަންގައިދޭނެއެވެ.\nއެކަމަކު އޭނައަށް މިއިން އެއްވެސް ވާހަކައެއް ނުދެއްކުނެވެ. ދެހަފްތާވަންދެން ހިތްވަރު ކުރީމަވެސް އޭނައަށް ނަވީން އާއި ވާހަކައެއް ނުދެއްކުނެވެ. ކެރޭނީވެސް ކިހިނެއް ހެއްޔެވެ. އޭނަގެ ކުށް އެތާގައި އޮތްހެން ހީވަނީވެސް މާ ބޮޑަށެވެ.\nއޭނައަށް ނަވީންއާއި ދޭތެރޭ ޝައުގުވެރިވެވެމުން އައީ އޭނަގެ އިޚްތިޔާރަކު ނޫން ކަމާއި ނަވީންއަށް އޭނަގެ ކައިވެނި ހަމަޖެހިފައިވާކަން އެނގޭ ދުވަހުން ވާނެ ގޮތްވެސް އޭނަ ވިސްނާފައި ނެތްކަމާއި އަދި އެހެން އެ ދުވަސް އައިސްފިނަމަ އޭނަ ދައްކާނީ ކޮން ވާހަކައެއްކަންވެސް އޭނަ ވިސްނާފައި ނެތުމަކީ އޭނަގެ ކުށަކަށް ވެދާނެއެވެ. އެކަމަކުވެސް އޭނައަށް ހަމަ ހަގީގަތުގައިވެސް ވިސްނާ ނުލެވުނީއެވެ.\nއޭނައަށް ޔަގީންވެފައި އޮތީ2ކަމެކެވެ. ޒިޔާދު އާއި އޭނަގެ ކައިވެނި ކުރެވޭނެއެވެ. އެކަމަކު ނަވީން އާއި ދޭތެރޭ އެ ރުހެވުނު ރުހެވުން ބަދަލެއްވެސް ނުވާނެއެވެ. މިއީ އޭނައަށް އެނގިފައި އޮތް ކަމެކެވެ. މިކަމާއި އޭނަ ކުރިމަތިލާނީ ކޮން ގޮތަކަށްކަން އެއީ އޭނަ ޕްލޭން ކޮށްފައި އޮތް ކަމެއް ނޫނެވެ. އޭނަގެ ކުށަކީ އެއީއެވެ. މިދުވަސް އަންނައިރު ވާންޖެހޭ ތައްޔާރީތައް ވެވިފައި ނުވާތީއެވެ. ދެން ހަދާނީވެސް ކިހިނެއް ހެއްޔެވެ؟ ގައިމުވެސް މަންމަ ކައިރިއަކު ނުބުނެވޭނެއެވެ. މިހާރުވެސް އަބަދު އަބަދު މަންމަ އާއި ބައްޕަ ނަވީންގެ ވާހަކަ އައްސަވައެވެ. ވީކީއްތޯއާއި ނަވީން އެގެއަށް ނައަންނަނީ ކީއްވެގެންތޯ ސުވާލު ކުރައްވައެވެ.\nހަދާނެ ގޮތެއްވެސް އިނާގެ ވިސްނުމަކަށް ނައެވެ.\nއަނެއްކޮޅުން ނަވީންވެސް ހަމަ އެ ހާލުގައެވެ.\nދެން ބާއްވާލާނަމޭ އިނާ ބުނި ރާގުންވެސް ލިބުނީ ހިތްހަމަ ނުޖެހުމެކެވެ. ލިބުނީ ތަދެކެވެ. އެއީ އޭނަ އުއްމީދު ކުރި ގޮތެއް ނޫނެވެ. އޭނަ ހީކުރީ އިނާ އޭނަ ހުއްޓުވާނެ ކަމަށެވެ. އަދި އިރުކޮޅަކު މަޑުކޮށްލަދޭށޭ ބުނާނެ ކަމަށެވެ. އެކަމަކު އިނާ ބާއްވައިފިއެވެ.\nއިނާ އޭނައަށް ކުރި ފުރަތަމަ ފޯންކޯލްގެ ހަނދާންތައް އެކިއެކި ޖުމްލަތައް ވަކިވަކިން ނަވީންގެ ސިކުނޑީގައި ހިނގަމުން ދިޔައެވެ. އެރީތި އަޑު، ފޯން އިވޭއިރު އަދި މާ ރީއްޗެވެ. ގައިގެ އެންމެ ހިމަނާރާހަމައަށްވެސް އަސަރުކުރުވާކަހަލަ ގޮތެއް އެ އަޑުގައި ހުއްޓެވެ.\nހަމައެކަނި އަޑެއް ނޫނެވެ. އެ ރީތި ސިފަ....\nއިނާގެ ރީތި ސިފަ ނަވީންގެ ސިކުނޑީގައި ބުރުޖަހަން ފެށިއެވެ.\nއެއީ އާދަޔާ ޚިލާފް ރީތި ކަމެކެވެ.\nއޭނަ އަބަދުވެސް އަޑު އަހައެވެ. އައްޑުއަތޮޅަކީ ރީތި މީހުން އުޅޭކަމަށް މަޝްހޫރު އަތޮޅެކެވެ. އެހެން ނަމަވެސް އިނާއަކީ އޭގެ ތެރެއިންވެސް ހޮވާލެވޭނެ އަންހެން ކުއްޖެކެވެ. ކުރިން އިނާ އެނގިފައި ނެތް މީހަކަށް އެއީ ދިވެއްސެކޭވެސް ނުބުނެވޭނެއެވެ. ޔޫރަޕްގެ އެންމެ ރީތި އަންހެންކުދިންގައިގައި ހުރި ހުރިހާ ސިފައެއް އިނާއަށް ލިބިފައި ވެއެވެ. ގައިގެ ކުލަ ޖަންބުކުލަވެފައި އެހާ އޮމާނެވެ. އިސްތަށިގަނޑުގައި އެ ހުންނަ މަޑުމަޑުރަންކުލައާއި ހަމަ އެކުލައިގެ ކަޅިއެއް ލިބިފައިވާ ރީތި ލޮލަކީ އިނާއާއި ހަތަރުކަޅި ހަމަކޮށްފި ކޮންމެ މީހަކުވެސް އިރުކޮޅަކަށް ބަސް ހުއްޓި ހިމޭންވާފަދަ ރީތި ކަމެކެވެ. މާތްކަލާނގެ އިނާއަށް ދެއްވާފައިވަނީ ރީތިކަމާއި ޖާދުވީ ހުރިހާ ސިފައެކެވެ.\nއޭނައަށް ޔަގީނެވެ. މިއީ އިނާ ދެކެ އޭނައަށް ވެވޭ ލޯތްބެއްގެ ސަބަބުން ދެކެވޭ ގޮތެއް ނޫނެވެ. އިނާ ފެނުނު ކޮންމެ މީހަކުވެސް އެނބުރި އެނބުރިފައި އިނާއަށް ބަލައެވެ. އޭނައަށް އެ މަންޒަރު ވަނީ ފެނިފައެވެ.\nއިނާއަކީ ހަގީގަތުގައިވެސް ރީތީގެ ރާނީއެކެވެ. އެއީ އޭނަ މޮޔަކޮށްލުވި ރީތި ކަމެކެވެ. އެ ރީތިކަމުގެ އަސީރަކަށް ވާން ހިތް އެދެވުނު ރީތިކަމާއި ނަލަ ކަމެވެ.\nއަދި އެ އަޚްލާގާއި ޚުލްގު ހެޔޮ ކަމާއި އޯގާތެރިކަމާއެކު އެ ހިނިތުންވެލާ ހިނިތުން ވުމަކީ އެ ހިނިތުންވުން އަބަދުވެސް އޭނަ ދެކެން ބޭނުންވި ކަމެކެވެ. އެ ހިނިތުންވުމުން އޭނަގެ ކޮންމެ ދުވަހެއްވެސް ދިއްލައި އުޖާލާ ކުރެވޭނެކަމަށް އޭނަ އުއްމީދުވެސް ކުރިއެވެ. ހުވަފެންވެސް ދެކުނު މެއެވެ.\nމިހާރު ހަމައެއްވެސް އުއްމީދެއް ނެތެވެ. އިނާއަކީ އެހެން މީހަކަށްޓަކައި މުޅިން ހިބަވެފައިވާ އަންހެންކުއްޖެކެވެ. އޭނަ ކަހަލަ އެހެން ފިރިހެނެއްގެ ހައްގެކެވެ. އޭނައާއި އިނާއާއި ދެމެދުގައި އެއްވެސް ގުޅުމެއް އުފެދިފައިވެސް ނެތެވެ. ނުވެސް އުފެދޭނެއެވެ.\nއެކަން އެންމެ ބޮޑަށް ޔަގީންވަނީ އިނާ ދެންމެ އެ ކުރި ފޯންކޯލުންނެވެ.\nއިނާގެ ފަރާތުން އިނާ ދައްކަން ބޭނުންވި ވާހަކައެއް ދައްކާފައި އިނާ ފޯން ބާއްވައިފިއެވެ. އެހިސާބުން އޭނައާއި އިނާގެ ގުޅުން އެއްކޮށް ކެނޑުނީއޭ ނަވީންއަށް ހީވާން ފެށީ އަދި ކިރިޔާއެވެ.\nސިޓީންރޫމް ސޯފާގައި ނަވީންއަށް އިނދެވުނީ ކިހާއިރެއްވަންދެންކަން ޚުދު ނަވީނަށްވެސް ނޭނގެއެވެ. ކުރެވުނު ހިތްދަތި އިހްސާސެއްގެ ސަބަބުން ނީނދެވިގެން ތެދުވެއްޖެއެވެ. އެ ބޮޑުގޭގައި އެކަނި އިންނަހިތެއްވެސް ނަވީން ނުވިއެވެ. އެހެންކަމުން ކާރުގެ ތަޅުދަނޑި ނަގައިގެން ބޭރަށް ނުކުމެއްޖެއެވެ. ތާޒާ ވަޔާއި ހުސް މަގުތަކުގައި ކުޑަކޮށް ދުއްވާލައިގެން ހިތަށް ހަމަޖެހުމެއް ހޯދުމަށެވެ.\nއެރެއަކީ ނަވީން އާއި އިނާގެ ގުޅުމުގެ އެންމެ ފަހު ދުވަހެވެ. ނޫނީ އެއީ ނަވީން ނިންމި ގޮތެވެ. އިނާއާއި އޭނަ ދައްކާނެ ވާހަކައެއް ނެތި ހުރިހާ ގުޅުމެއް ނިމިއްޖެއެވެ.\nތެދެކެވެ. ނަވީން އެހެރީ އިނާ އާއި އެ ގުޅުމާއި އެ އާއިލާއައި އެ ހުރިހާ ކަމަކާއި ދޭތެރޭ ގޮތް ނިންމައިގެންނެވެ.\nއިނާއާއި ދުރުވާން ކުރެވެން އޮތް ހުރިހާ މަސައްކަތެއް ނަވީން ކުރާނެއެވެ. އަޒުމަކީ އެއީއެވެ.\nއެކަމަކު އެގޮތުގައި ސާބިތުވެ ހުންނަން ނަވީނަށް އުނދަގޫތަކަކާއި ކުރިމަތިލާން ޖެހުނެވެ. ޚާލިދު ނަވީނަށް ގުޅުއްވާތީއެވެ. ޚަބަރު ނުވާތީއާއި ގެއަށްވެސް އައިސް ނުލާތީއެވެ. އޮފީސް ބިޒީކަމުގެ ބަހަނާ ނޫން ބަހަނާއެއް އޭނަ ދައްކަން އޮންނާނެ ހެއްޔެވެ؟ އަމިއްލަ ރަށެއް ނޫނެވެ. ވަޒީފާ ފިޔަވައި އިތުރު ކަމެއް ނޯވެއެވެ. ބުނަން އޮތްހާވެސް އެއްޗަކީ އެއީ ކަމަށްވާތީ ނަވީން އައީ އޮފީސް މަސައްކަތުގެ ނިވަލުގައި ފިލަމުންނެވެ.\n2001 ގެ ޑިސެމްބަރު މަސް ނިމި ޖެނުއަރީ ފެށުނުއިރު ހިތަދޫގައި ހުންނަ ހިތް ނަވީން މުޅިން ކެނޑިއްޖެއެވެ. އެކަމަކުވެސް ވަޒީފާގައި އެއްބަސްވެފައިވާ މުއްދަތު ހަމަވަންދެން އެރަށުގައި ހުންނަން ޖެހޭނެތީ ހުރީއެވެ.\nPosted on 2010-12-11 14:27:00 | Report this Comment\nމި ވާހަކައިގަވެސް ހަމަ "ޒީނިޔާ" ގެ ނަން ބޭނުން ކުރެވެނީދޯ........... ވަރަށް ރީތި މިބައިވެސް.\nފަތިސްތަރި: ހެހެހެހެ.....ދޮގެއްވާނޫން. އެކަމަކު އެއީ ބޮޑާނަފްސު ލިޔުނު ދުވަސްކޮޅު ލިޔުނުބައެއްވީމަ ޒީނިޔާގެ ނަން ލިޔެވުނީ. ދެން ލިޔެވިގެން ނުވާނެ. ސޮފާ ބަލާނަން ސަމާލުވެވޭތޯ. އެކަމަކު ނުބައިކޮށް ލިޔެވިފަ އިނިއްޔާވެސް ޒާމް މެންކަހަލަ ކުދިން ވާނެ އަންގާލަދޭން. އިނގޭ. ޝުކުރިއްޔާ.!!!\nPosted on 2010-12-11 16:52:59 | Report this Comment\nފަތިސްތަރި: ލިޔާ މީހާ ލިޔާނީ އޭނަގެ ތަޖްރިބާއޭތަ ތިބުނީ؟ އަދި އެއްފަހަރު އަޅެ ވިސްނާލަބަލަ. ހަމަ އެހެންތަ ވާނީ؟؟؟\nPosted on 2010-12-11 17:08:24 | Report this Comment\nމިވާހަކައިގެ މައި ހާދިސާ ވެސް ހީވަނީ ވަރަށް ސަޅިހެން. އެކަމަކު ނިމިފައި، ކުރީބައިގައި ކިޔުންތެރިންނަށް އެނގިފައި ހުރި ބައިތައް ޚުލާޞާކޮސް ކިޔައިދީފައި ހުންނާތީ ވާހަކައިގެ ވައްޓަފާޅިގަނޑު އެހާ ހިތްގައިމެއް ނޫން. މައިގަނޑު ހާދިސާގެ އެކި ކޮޅުތައް ނިއުޅެމުން ފްލޯވަމުންދާގޮތަށް ގެންދިޔައިމަ ބޮޑަށް ސަޅިވާނީ އިނގޭ. ފަތިސްތަރީގެ ޚިޔާލު ވަރަށް ފުރިހަމަ. އެކަމަކު ހަމަ މިހެން ބުނެލާހިތްވީ. އުއްމީދުކުރަން ރަނގަޅު ކޮމެންޓަކަށް ވާނެކަމަށް.\nފަތިސްތަރި: ކުރީބައިގައި އެނގިފައިހުރީ ކޮން ވާހަކަތަކެއްކަން ބުނެދީފާނަންތަ؟ އަދި ބުނެލަން ބޭނުން....ވާހަކައެއް ކިޔާ ނުނިމެނީސް ވާހަކައަކަށް ޖަޖް ކުރެވޭނެހެން ހަމަ ހީނުވޭ އިނގޭ ސޮފާއަކަށް. މިއީ ވެބްސައިޓެއްގައި ޑެއިލީ އަޕްޑޭޓްސް އެކިބައިބަޔަށް ގެނެސްދޭ ވާހަކަ އަކަށް ވީމަ ފާޑުކިޔޭނީ ލިޔެފަ ހުރި ބައިތަކަށް އެކަނިހެން ހީވަނީ. ކުރިޔަށް އޮތް ބައިތައް ނޭނގޭއިރު އެއަށް އެއްޗެއް ބުނަން އެނގުމަކީ އެއީ ވެދާނެކަމެއްހެން ހާދަ ހީނުވެއޭ.\nނުދަންނަ މީހާ: ހަމަ ހާމްގެ ކޮމެންޓް ކިޔާލާފަ އެއްޗެއް ނުބުނެ ނުހުރެވިގެން ލިޔަން ގަސްދުކުރީ. ހާމްގެ ކޮމެންޓްތައް މި މުރާސިލްގެ ވަރަށް ގިނަ ލިއުންތަކުން ފެނޭ. އެކަމަކު ހާމްގެ ކޮމެންޓްތައް ކަމަކު ނުދޭ. މީހުންގެ ހިތްމަރާލާ ކުރިމަރާލާ ކަހަލަ ގޮތެއް ތި ގެންގުޅެނީ. ހާމްއަކީ އެންމެ ރަނގަޅަށް ވާހަކަ ލިއުން ދަންނަ މީހާކަމަށްވަންޏާ ކީއްވެބާ ހާމް ވާހަކަ ނުލިޔަނީ. މަލާމާތުގެ ރާގަށް ކޮމެންޓް ކުރުމުގެ މަގްޞަދަކީ ކޮބައިބާ؟\nPosted on 2010-12-11 17:31:36 | Report this Comment\nވާހަކަ ސަޅި. އެކަމަކު ބައެއް ކިޔުންތެރިން ދީފައިވާ ކޮމެންޓްތަކަށް ލިޔުންތެރިޔާ ދީފައިވާ ކޮމެންޓްސް އެހާ ހިތްގައިމެއްނޫން.. ލިޔުންތެރިންނާއި ކިޔުންތެރިންގެ ޚިޔާލު މުޅިން ތަފާތުވާނެ..އެކަމަކު.. ކިޔުންތެރިންނަށް ބޮޑަށް ފާޑުކިޔަން އިނގޭނީ..\nPosted on 2010-12-11 18:13:04 | Report this Comment\nއަސްލުކިހިނެއް މިވަނީ؟ ފަތިސްތަރީގެ ވާހަކަ ޕަބްލިޝްކުރަން ފަށާއިރަށް މާ ޒާތީ ކޮމެންޓްތައް މި އަންނަނީ ކީއްވެ؟ ހަމަ ކިއުންތެރިންގެ އައިޑިއާ ބުނިގޮތަށް ފަތިސްތަރިއަށްވެސް ފަތިސްތަރި ދެކޭގޮތް ބުނެވޭނެނު. ކޮބައިތަ މައްސަލައަކީ. އާޔާއަކީ ފަތިސްތަރީގެ ވާހަކައަށް ވަރަށް ސަޕޯޓްކުރާމީހެއް. މިވާހަކައިގައިވެސް އަދި މިވަނީ ކިހިނެއްކަން ވިސްނައިގަންނަންވެސް އާޔާއަކަށް ނޭނގެ. އެކަމަކު އެނގޭ މިވާހަކަވެސް މި ދަނީ ބޮޑެތި ކަންތައްތަކަކާއި ދިމާލަށްކަން. ކުރިއަށް ދާން އުޅޭމީހަކަށް ހިތްވަރު ދިނުމުގެ ބަދަލުގައި ކީއްވެގެންތަ އެންމެން ހަސަދަ ފިލުވަނީ. ފަތިސްތަރި މި ކޮމެންޓް އެޕްރޫވް ކުރައްޗޭ. ފަތިސްތަރި އަމިއްލައަށް މިހެން ބުނޭތޯ ހުރެހުރެ ނުބުނީމަ އާޔާ މިބުނީ އެންމެ ފަހުން މިހެން. ކޮންމެވެސް މައްސަލައެއް އެބައުޅޭކަންނޭނގެ ފަތިސްތަރިއާއި މި ކިއުންތެރިންނާ ދެމެދު. މުރާސިލްގަ ހުންނަ އެހެން ވާހަކަތަކަށް މިކަހަލަ ކޮމެންޓް އައިސްފަ ހުއްޓައެއް ނުފެނޭ. އެހެންވެ ކަންބޮޑުވަނީ. ފަތިސްތަރިއަށް އަބަދުވެސް އާޔާ ސަޕޯޓް ކުރަން. ކުރިއަށްވުރެވެސް ރަނގަޅު ވާހަކައަކަށް މި ވާހަކަ ހަދާދޭނެކަމަށް އުއްމީދު ކުރަން.\nPosted on 2010-12-11 18:37:08 | Report this Comment\nވާހަކަ ވަރަށް ހިތްގައިމު...ސޮފާ ހާދަ ދުވަހެއް ކޮށްލާފައޭ ދޯ މި ފެނުނީ......އެއްމީދުކުރަން ދެން ގަވާއިދުން ފެންނާނެކަމަށް.....އިތުރު ކަމެއް ދިމާނުވާނަމަ.....އަނެއް ބަޔަށް ކެތްތެރިކަމެއް ނެތި އިންތިޒާރުކުރަން.....ގުޑްލަކް....(:\nPosted on 2010-12-11 19:49:58 | Report this Comment\n(އަނާ) ގެ ކޮމަންޓް ގަ ބުނެފައިން ވާހަކަ އަށް ފްރެންޑާގެ ހިތުގަވެސް ސުވާލު އުފެދޭ. ވާހަކަ ވަރަށް ރީތި، އެކަމަކު އަޕްލޯޑްވާލެއް މާބޮޑަށްލަސްވަނީ. ކުރީގެ ބައި ހަނދާންނެތޭހާ ދުވަސްވެއްޖެ މިހާރުވެސް، ވާހަކަ ވަރަށް ރީތި..\nPosted on 2010-12-12 03:17:12 | Report this Comment\nPosted on 2010-12-12 09:34:59 | Report this Comment\nވަރށްރީތި ....ބޮޑާނަފްސު މިވާހަކައިގެ ފުރަތަމަ ބައިތައް ކިޔާލަން ލިބޭނީ ކިހިނަކުން ހެއްޔެވެ.....\nފަތިސްތަރި: ނާއި....ވަރަށް ދެރަ. އެބައިތައް ނުހުންނާނެ މުރާސިލްގަ މިހާރު. ނާއި ކިޔާލަން ބޭނުމިއްޔާ ދީފާނަން . ކިހިނެއް އެކަމަކު ދެނީ؟\nPosted on 2010-12-12 10:43:03 | Report this Comment\nނައިސް...ބަޓް އަޕްޑޭޓް ވާލެއް ވ ލަސް..!!\nPosted on 2010-12-13 11:09:03 | Report this Comment\nއަލުންމުރާސިލް އަކަށް ބޮޑާނަފްސް ނުލެވޭނެތޯ....\nPosted on 2010-12-13 16:12:29 | Report this Comment\nކުރިން ބުނެވުނީ ޕޮޓޯގެ ކުލަތައް ރީއްޗޭ ދޯ. އަސްލު... ވާހަކަ ކުރިޔަށްދާ ވަރުން ޥާހަކައިގެ ފެންވަރު ފެނޭ އެބަ. ދެން އަންނަން އޮތްބަޔަށް އިންތިޒާރު ކުރެވޭ ވަރަށް ޥާހަކަ ރީތި ވީމަ ކަމަށް މި ބަލަނީ މިހެން މި ވަނީ.\nފަތިސްތަރި: ތިކުރާ ކޮމެންޓްތަކުގަ އެބަހުރި އެހެން ރާގެއް އިނގޭ. އެހެންވެ ސުވާލު އެބަ އުފެދޭ ކާކުބާއޭ ތިއީ.\nPosted on 2010-12-13 16:18:05 | Report this Comment\nމި ވާހަކަ އާ 'ފޯންކޯލް' އާ ހުރި ގުލުން އެނގޭނެ ދޯ އަދި ފަހުން؟\nފަތިސްތަރި: މިވެސް ހަމަ މަތީގަ އެ އިން ރާގުގެ ކޮމެންޓެއް. އެކަމަކުވެސް ބުނެލާނަން.......ފަހުންވެސް "ފަރުވާވެ" ކިޔައިފިއްޔާ ކަންނޭނގެ އެނގޭނީ ފޯންކޯލް ، އެ ނަމާއި މިވާހަކައާއި ހުރި ގުޅުމެއް. ގުޅުމެއް ނެތިއްޔާވެސް ސޮފާއަށް އަންގާލަދެއްޗޭ އިނގޭ. ޝުކުރިއްޔާ.!!\nPosted on 2010-12-13 22:49:48 | Report this Comment\n"ފަރުވާވެ"...؟؟؟ ބަލާނަން އިނގޭ ތިކަން ވޭތޯ! މަރުޙަބާ!\nPosted on 2010-12-14 11:02:16 | Report this Comment\nvaahaka varah reethi ingay. ekam thankolheh laheee genesdhayleh. ummeedhu kiuran mivaahakaves bodaa nafsu haa reethi vaaane kamah. goodluck......\nPosted on 2010-12-14 13:36:46 | Report this Comment\nSofaaaaaaaaaaaaaaaaaaaaaaaaaaaaaaaaaaaaaa…………..misssssssssssss ya soooooooooooooooo much………..…haadha dhuvaheh kohllaafa………….. shax hee kuree sofa ah kameh veema kamah………goooood to see ya again …….anehkkaa ehkoh kiyan mi jehunee………...kunrin v goi hadhaaneh nei…….hehehe………dhen kon irakutha update vanee………shax adhives bodaanafsu miss vey ………….\nPosted on 2010-12-14 15:22:23 | Report this Comment\nބޮޑާނަފްސުގެ ޕާޓްތައް އަލުން އަޕްލޯޑް ކުރަންވީނު. ވަރަށް ބޭނުން އަލުން ކިޔާލަން.ވަރަށް ރީތި އެވާހަކަ. އުއްމީދު ކުރަން 'ފޯންކޯލް' ވެސް އެހާ ފުރިހަމަ ރީތި ވާހަކައަކަށް ވާނެކަމަށް.... ސޮފާއަށް އިތުރު ކުރިއެރުންތަކަށް އެދެން..\nފަތިސްތަރި: އަޅެ ތިކުދިން ތިހާ ދެރަވެގެން ބުނާތީ ސޮފާވެސް ދެރަވޭ އެބަ. އެކަމަކު ބުނަން. ދެރަނުވޭ. ސޮފާ ވަރަށް އެބަ މަސައްކަތް ކުރަން އެ ވާހަކަ އެއްކޮށް ކިޔާލަން ލިބޭނެ ގޮތެއް ވޭތޯ އިނގޭ. އެންމެ ރަނގަޅުތަ؟ އަދިވެސް ބުނެލަން ބޭނުން. މަސައްކަތް ކުރާނަން ފޯންކޯލް ވާހަކަވެސް ތިކިއުންތެރިންނަށް ރީތި ވާހަކައަކަށް ހެދޭތޯ. ޝުކުރިއްޔާ\nPosted on 2010-12-14 21:30:02 | Report this Comment\nފަތިސްތަރިގަނޑާ.........ކީއްތަ ތި ކުރަނީ..ތިހެން ނަހަދާ ވާހަކަ އަވަހަށް ގެނެސް ދީބަލަ. މިވާހަކަ ކިޔަންފެށީމަ އެބަ އެނގޭ ކޮންމެވެސް ބޮޑު ކަންތައްގަނޑެއް އެބައުޅޭކަން މި ވާހަކައިގަ. އަވަހަށް ގެނެސްދީ......ޕްލީޒް........\nPosted on 2010-12-14 21:34:07 | Report this Comment\nމިވާހަކަ ލަސްވާތީ ވަރަށް ދެރަވޭ. އަވަހަށް އަޕްލޯޑްކޮށްބަލަ.\nPosted on 2010-12-15 00:08:14 | Report this Comment\nޞޮފާ ބަލީތަ؟ އަޅެ ފަހެ ހައިރާނެއް ނުވާނެތަ؟ މިތިބަ އެންމެނަށް މި ވާވަރު ނުފެންނަނީތަ ހަމަ؟\nPosted on 2010-12-15 12:34:03 | Report this Comment\nއޭ! ފަތިސްތަރީ........... ؟ ހާދަލަހޭ އަޕްޑޭޓް ވާލެއް؟ މިހާރު ތީނަގެ ތިޔަ "ފޯންކޯލް" އަށްޓަކައި އިންތިޒާރުކޮށްކޮށް ވަރުބަލި ވެއްޖެ. ދެން މިވަރަށް އިންތިޒާރު ނުކުރުވާ! އަޅެ ޕްލީޒް އިގޭ. ބޭނުން ކޮންމެ ދުވަހަކުވެސް އެއްފަހަރު ތިޔަ "ފޯންކޯލް" . އޯކޭ އުއްމީދު ކުރަން....... ވަރަށް މިސްވޭ!!!!!!!!!!!\nPosted on 2010-12-15 20:45:11 | Report this Comment\nވާހަކަ ކިޔާހިތުން މިހާރު ހުރެވެނީކީނޫން. ކޮންދުވަހަކުންތަ ދެން އާ ބައެއް ކިޔަން ލިބޭނީ. ނުލިބޭނެތަ އެއްކޮން ކިޔާލާކަށް.\nPosted on 2010-12-17 11:50:15 | Report this Comment\nބޮޑާ ނަފްސު ވަރަށް ހޯދައިފިން....ނުފެނުނު...އެވާހަކަ ކިޔާލަން ކިހިނެއް ހަދަން ޖެހޭނީ.........\nPosted on 2010-12-18 21:17:24 | Report this Comment\nވާހަކަ ރީތި.ތަންކޮޅެއް އަވަހށް ގެނެސްދޭނެ ނަމަ........\nPosted on 2010-12-18 23:05:55 | Report this Comment\nސޮފާ؟؟؟ އަޅެ ކޮންއިރަކުންތަ އަޕްވާނީ.....މި ވާހަކަ ވ ކިޔާހިތުން މި ހުރީ...އުއްމީދުކުރަން ރިޕްލައިއެއް ފޮނުވާނެކަމަށް....ވެގެން އުޅޭ ގޮތެއް އޮޅުންފިލުވަން......


Halima Aden Anburaa Fashion Industry Ah - Vaguthu\nބުރުގާ އެޅި އެންމެ ފުރަތަމަ ސުޕާ މޮޑެލްގެ ގޮތުގައި މަޝްހޫރުވި ހަލީމާ އޭޑެން ފެޝަން އިންޑަސްޓްރީއާއި ދުރަށް ދިޔުމަށް ފަހު އަނބުރާ އެ ދާއިރާއަށް ނުކުމެއްޖެއެވެ.\n2016 ވަނަ އަހަރު ބޭއްވި އެެމެރިކާގެ "މިސް މިނެސޯޓާ" ގައި ބައިވެރިވި ފުރަތަމަ ބުރުގާ އަޅައިގެން ހުރި މޮޑެލްގެ ގޮތުގައި މަޝްހޫރުކަން ހޯދި ހަލީމާ ވަނީ ދީނީ ގަބޫލުކުރުންތަކަށް ހުރަސްއެޅޭ ކަމަށް ބުނެ މިދިޔަ އަހަރުގެ ނޮވެމްބަރު މަހު މޮޑެލް ކުރުން ހުއްޓާލައިފައެވެ.\n24 އަހަރުގެ ހަލީމާ އޭނާ ފެޝަން އިންޑަސްޓްރީއާާއި ދުރަށްދާން ނިންމި ސަބަބު ކިޔާދީފައިވަނީ އިންސްޓަގްރާމް މެދުވެރިކޮށެވެ.\nހަލީމާ މޮޑެލްކުރުން ހުއްޓާލައިފައިވަނީ އެދާއިރާއިން ކުރިޔަށް ދިޔުމުގެ ތެރެއިން އޭނާ އަކީ ކާކުކަން އަމިއްލަ ނަފްސައް ވެސް އޮޅުން ކަމަށެވެ. އަދި މޮޑެލްކޮށް ކާމިޔާބީ ހޯދަން ކުރި މަސައްކަތުގެ ތެރޭގައި ދުވަހަކުވެސް ނުކުރަން އަޒުމު ކަނޑައަޅައިގެން ހުރި ބައެއް ކަންކަން ކުރެވިފައިވާ ކަމަށާއި، އެދާއިރާއިން އިތުރަށް ކުރިއަށްދާން ވެއްޖެނަމަ ބުރުގާ ނަގާ ހިސާބަށް ގޮސްދާނެ ކަމުގެ ބިރު އޮތުމުން ދާއިރާ ދޫކޮށްލަނީ ކަމަށް ހަލީމާ ބުނެފައިވެއެވެ.\nނަމަވެސް، މިދިޔަ ހަފްތާގައި 1.3 މިލިއަން ފޮލޯވާސް އޮންނަ އޭނާގެ އިންސްޓަގްރާމް އެކައުންޓުން ހަލީމާއަށް އެންމެ ކަމުދާ ޑިޒައިނަރު، ޓޮމް ހިފްލިގާއާއި އެއްކޮށް ނަގާފައިވާ ފޮޓޯއެއް އިންސްޓަގްރާމުގައި ހިއްސާ ކުރުމުން ހަލީމާ އެނބުރި ފެޝަން އިންޑަސްޓްރީއަށް އައީކަމަށް ފޭނުން ބުނަން ފަށައިފިއެވެ.\nމަގްބޫލު ކަން ހާސިލްކޮށްފައިވާ ހަލީމާ އަނެއްކާ ވެސް މޮޑެލިންގް ދާއިރާއިން ކުރިޔަށްދާން ފަށަނީ ކަމަށް ބުނާ އަޑުތައް ގަދަވެފައިވަނީ މަޝްހޫރު ޑިޒަައިނަރު ޓޮމް ހިފްލިގާއާއި އެކު ނަގާފައިވާ ފޮޓޯ ހިއްސާކުރުމުންނެވެ. އެ ފޮޓޯގެ ކެޕްޝަންގައި ލިއެފައިވަނީ އެންމެ ކަމުދާ ޑިޒައިނަރާއި އެކު ވަރަށް ހާއްސަ ޕްރޮޖެކްޓެއްގެ ޝޫޓު ކުރަމުން އަންނަ ކަމަށެވެ.\nމި ޕޯސްޓާއި އެކު ގިނަ ބަޔަކު އަންނަނީ ހަލީމާ އެނބުރި ފެޝަން އިންޑަސްޓްރީއަށް އަންނާނެ ކަމަށް އުންމީދުކުރާ ކަމަށް ބުނެ، ތަރުހީބުދީ މަރުހަބާ ކިޔަމުންނެވެ.\nހަލީމާ ދައިތަގެ ބޯ\nޖޫން 3, 2021 04:54\nޖޫން 3, 2021 08:41\nއަލްހަމްދްﷲ ވ.އުފާވެއްޖެ ހަލީމާ އެނބުރި އައީމަ.\nޖޫން 3, 2021 12:17\nދިވެހި މޮޑެލުން ކީއްވެބާ ބުރުގާ ނާޅަނީ.


SunOnline: Lanka in 12 dhivehin hifehetti,7meehun adhives hayyaru gai\nލަންކާއިން 12 ދިވެހިން ހިފެހެއްޓި، ހަތް މީހުން އަދިވެސް ހައްޔަރުގައި\nއައިޝަތު ފަރީޙާ 06 Jan 2020, 08:52\nލަންކާ މަގުމަތީގައި ފުލުހުން ހަރަކާތްތެއި ވަނީ -- ފޮޓޯ/ އޭޕީ\nއިއްޔެ ލަންކާ އިން 12 ދިވެހިން ހިފެހެއްޓި ކަމަށާއި އޭގެ ތެރެއިން ފަސް މީހަކު ރޭ ދޫކޮށްލާފައިވާ ކަމަށާއި ބާކީ ތިބި މީހުން ހައްޔަރަށް ގެންގޮސްފައިވާ ކަމަށް ފޮރިން މިނިސްޓްރީ އިން ބުނެފި އެވެ.\nގިނަ އަދަދެއްގެ ދިވެހިން ދިރިއުޅޭ އަވައްޓެރި ސްރީކަންކާ އިން ދިވެހިންތަކެއް ހައްޔަރުކުރީ، ވިސާގެ މުއްދަތު ހަމަވެ އޯވަ ސްޓޭވުމާއި، ޕާސްޕޯޓްގެ މުއްދަތު ހަމަވެފައި އޮތުން ފަދަ އިމިގުރޭޝަންގެ ގަވާއިދުތަކާ އުސޫލުތަކާ ހިލާފުވުމުގެ މައްސަލަތަކުގަ އެވެ.\nހައްޔަރު ކުރި މީހުންނަށް ލަންކާގައި ހުންނަ ދިވެހި އެމްބަސީ އިން ދަނީ ކޮންސިއުލާ އެހީ ފޯރުކޮށްދެމުން ކަމަށް ވެސް ފޮރިން މިނިސްޓްރީއިން ބުންޏެވެ.\nފުލުހުންގެ ބެލުމުގެ ދަށަށް ގެންދިޔުމަށްފަހު ރޭ ދޫކޮށްލި މީހުންގެ ތެރޭގައި ހިމެނެނީ ތިން ކުޑަކުދިންނާއި އެކުދިންގެ މަންމަގެ އިތުރުން އިތުރު އެހެން ދިވެއްސެކެވެ.\nހައްޔަރުކުރި ދިވެހިންގެ ތެރެއިން ފަސް މީހަކު އެ މީހުންގެ ބަންދުގެ މުއްދަތާ މެދު ގޮތެއް ނިންމަން މިއަދު ކޯޓަށް ހާޒިރު ކުރާނެ ކަމަށް ފޮރިން މިނިސްޓްރީއިން ބުންޏެވެ. މިނިސްޓްރީއިން ބުނި ގޮތުގައި، އެމީހުން ހުށަހަޅަންޖެހޭ ލިޔެކިޔުންތައް ހުށަހަޅައި، ދައްކަން ޖެހޭ ޖޫރިމަނާއެއް ވާނަމަ އެ ޖޫރިމަނާ ދެއްކުމުން އެމީހުންވެސް ދޫކޮށްލާނެ ކަމަށް ބެލެވެ އެވެ.\nމީގެ އިތުރުން ވިސާގެ މުއްދަތު ހަމަވުމުންވެސް ވިސާ އާ ނުކޮށް ލަންކާގައި ތިބި އެހެން ދެ ދިވެއްސަކުވެސް މިއަދު ކޯޓަށް ހާޒިރު ކުރާނެ ކަމަށް ފޮރިން މިނިސްޓްރީ އިން ބުންޏެވެ.\nއެނގިފައިވާ ގޮތުގައި ހައްޔަރުގައި ހުރި އެއް ދިވެއްސަކު ޕާސްޕޯޓްގެ މުއްދަތު ހަމަވެ އަދި، ވިސާ ވެސް އ ާނުކޮށް ލަންކާގައި އުޅެމުން އަންނަތާ އަހަރަކަށް ވުރެ ގިނަ ދުވަސްވަނީ ވެފަ އެވެ.\nރާއްޖެއިން ބޭރުގައި އުޅޭއިރު އަބަދުވެސް އަތުގައި ޕާސްޕޯޓު ބޭއްވުމަށް ފޮރިން މިނިސްޓްރީ އިން އިލްތިމާސް ކުރެ އެވެ. އަދި ޕާސްޕޯޓު އިމިގްރޭޝަން ނުވަތަ އެމްބަސީގައި ވާނަމަ އެ އިދާރާތަކުން ދޫކޮށްފައިވާ ރިސިޓްކޮޅު ނުވަތަ ކާކުކަން އަންގައިދޭ ލިޔުމެއް އަބަދުވެސް އަތުގައި ބޭއްވުމަށް ވެސް ފޮރިން މިނިސްޓްރީ އިން އިލްތިމާސް ކުރެ އެވެ. މީގެ އިތުރުން، ނަގަން ޖެހޭ ވިސާ ނެގުމާއި ވިސާ ގަވާއިދުން އާ ކުރަމުން ގެންދިޔުމަށް ވެސް ފޮރިން މިނިސްޓްރީއިން ވަނީ ހަނދާންކޮށްދީފަ އެވެ.\nބަންޑާރަނައިކަ އިންޓަނޭޝަނަލް އެއާޕޯޓު ހުޅުވުން ފަސްކޮށްފި


މިހިތުގެ ލޯތްބޭ ތީ3| Esfiya - Dhivehi Vaahaka Site\n“އިހަށް ޖަވާބު ދީބަލަ، އަނޫ ހުސްތަ؟ ހުސް ނޫނަސް އެންމެ ރަނގަޅޭ…” މިޝާލް އަނޫޝާގެ އަތުން ދޫކުރާ ހިޔާލެއް ނުކުރެއެވެ. އަދި އަނޫޝާއާ ކައިރިއަށް ފިޔަވަޅެއް އަޅާލިއެވެ.\n“ދޫކުރޭ…” ފަހަތަށް ޖެހިލަމުން އަނޫޝާ އެހެން ބުނީ ބިރުން ހުރެއެވެ. އެވަގުތު އެތަނަށް ޝިޔާޒް ނޫނީ ޒިހާން އަންނާނެ ނަމައޭ އަނޫޝާ ހިތަށް އެރިއެވެ.\nމިޝާލްއަކީ އެއާއިލާގަ ހުރި ހަމައެކަނި ފިރިހެން ދަރިފުޅެވެ. އެއާ އެކު އެންމެ ދޮށި ދަރިފުޅަކީވެސް އެއީ ކަމަށް ވުމުން ނަސީރާއާ ޒަރީރު އެންމެ ލޯބިވާ ކުއްޖަކަށް ވީވެސް މިޝާލްއެވެ. މަންމައާ ބައްޕަ ފަދައިން މިޝާލްގެ ތިން ކޮއްކޮވެސް މިޝާލް ދެކެ ވަރަށް ލޯބިވެއެވެ.\nއެންމެ ކުޑަ އިރުން ފެށިގެންވެސް އެންމެން މިޝާލް ދެކެ ލޯބިވާކަން މިޝާލްއަށް އެނގެއެވެ. އެއްވެސް ކަމަކަށް އެކަކުވެސް މިޝާލްއަށް މަނައެއް ނުކުރެއެވެ. ކޮންމެ ކަމެއް ކުރިޔަސް، ކޮންމެ ގޮތަކަށް އުޅުނު ނަމަވެސް މިޝާލް ރުޅި އައިސްދާނެތީ، ނޫނީ އޭނަ ދެރަވެދާނެތީ އެކަކުވެސް އޭނައާ ދިމާއަށް އެއްޗެއް ނުބުނެއެވެ.\nމިޝާލް ކުރާ ކަންތަކާމެދު އެއްޗެއް ބުނަން ކެރެނީ ހަމައެކަނި ޒަރީރުގެ މަންމަ އަޒީޒާއަށެވެ. ނަމަވެސް އަޒީޒާ އެއްޗެއް ބުނާ ފަހަރަކު ވިއްޔާ މިޝާލް ރުޅި އައިސްގެން ގޭގައި ހުންނަ ކޮންމެވެސް އަގުބޮޑު އެއްޗެއް ހަލާކު ކޮށްލައެވެ. އެންމެ ފަހުން އެކަމުގެ ކުށްވެރިއަކަށް ވާނީވެސް އަޒީޒާއެވެ. އެހެން ނަމަވެސް މިޝާލްގެ ފަރާތުން ފެންނަ ކަންތަކާ ނަސީރާ ކަންތައް ކުރާ ގޮތާ އަޒީޒާ އަބަދުވެސް ނުރުހުން ފާޅު ކުރެއެވެ. ނަމަވެސް އެއަޑު އަހާނެ މީހަކު އެގޭގައި ނެތެވެ.\nދުވަހެއް ދުވަހަކަށް މިޝާލްގެ އުޅުން ދިޔައީ ގޯސް ވަމުންނެވެ. އެންމެ ފަހުން މިޝާލް މަސްތުވާ އެއްޗެހިވެސް ބޭނުން ކުރަން ފެށިއެވެ. އެކަން އެނގުމުން ނަސީރާއާ ޒަރީރު މިޝާލް އެކަން ހުއްޓާތޯ ވަރަށް މަސައްކަތް ކުރިއެވެ. ނަމަވެސް އޭރު މިޝާލް ވަނީ އެމީހުން ބުނާ ބަސް އަހާ ވަރަށް ވުރެ މާ ދުރަށް ގޮސްފައެވެ. އެތައް މަސައްކަތެއް ކޮށް އެތައް ނަސޭހަތެއް ދިނުމުންވެސް އެމީހުންނަށް ކާމިޔާބެއް ނުވިއެވެ.\nއެހުރިހާ ކަމެއް މިޒްނާގެ ފަރާތުން އަނޫޝާއަށް ވަނީ އެނގިފައެވެ.\n“ޖަވާބެއް ދީބަލަ” މިޝާލް ބުންޏެވެ. އަދި އަނޫޝާގެ މޫނުގައި މިޝާލްގެ އަތް ޖައްސާލަން އުޅުނެވެ. އަނޫޝާ އެއްފަރާތަކަށް މޫނު އަނބުރާލީ އެކަން ކާމިޔާބު ވިޔަ ނުދިނުމަށެވެ. ނަމަވެސް މިޝާލް ހީލާފައި އަނޫޝާގެ ދަތްދޮޅީގައި ހިފާ އަނޫޝާގެ މޫނު މިޝާލްއާ ދިމާއަށް އަނބުރާލިއެވެ. އަދި މިޝާލްގެ މޫނު އަނޫޝާއާ ކައިރި ކޮށްލަން އުޅުނެވެ.\nއަނޫޝާ މިޝާލްގެ އަތުތެރޭން އަތް ދަމައިގަތުމާއެކު ދެއަތުން މިޝާލްގެ މޭގައި އަޅާ ކޮއްޕާލިއެވެ. އަދި ބަދިގެއިން ނިކުންނަން ހިނގައިގަތެވެ. ނަމަވެސް އެއަށް ވުރެ ކުރިން މިޝާލް އަނެއްކާވެސް އަނޫޝާގެ އަތުގައި ހިފެހެއްޓިއެވެ.\n“ޖަވާބެއް ދީފަވެސް ދެވިދާނެއެއްނު؟” މިޝާލް ބުންޏެވެ.\n“ޖަވާބު މިހާރު އެނގިފަ އޮންނާނީ” އަނޫޝާ ބުންޏެވެ.\n“އަހަރެން ވަރަށް ބޭނުން އަނޫ…” މިޝާލް އަނޫޝާގެ ދެއަތުގަ ހިފާ ގެނެސް މިޝާލްގެ ގައިގަ އަނޫޝާ ޖައްސާލިއެވެ.\nއެވަގުތު އަނޫޝާއަށް ރުޅި އާދެވުނީ ކިހިނެއް ކަމެއްވެސް ނޭނގެއެވެ. އެރުޅިއާ އެކު ހަށިގަނޑަށް ބާރު ލިބުނު ގޮތެއްވެސް އަނޫޝާއަކަށް ނޭނގެއެވެ. އަނޫޝާ އަނެއްކާވެސް މިޝާލްގެ އަތުތެރޭން އަތް ދަމައިގެންފައި މިޝާލް ދުރަށް ކޮއްޕާލިއެވެ.\n“ކިހިނެއް ވެގެންތަ ތިއުޅެނީ؟ އަހަރެން ބޭނުމެއް ނޫނޭ މިޝާލްއާ ރައްޓެހި ވާކަށް” އަނޫޝާ ބުންޏެވެ.\n“އަހަންނާ ރައްޓެހި ނުވާންވީ ސަބަބަކީ ކޮބާ؟” އަނޫޝާގެ ކުރިމައްޗަށް އަރާ މަގު ބައްދާފައި މިޝާލް އަހާލިއެވެ.\n“މިހާރުވެސް ތިހުރި ހާލު އެނގޭތަ؟ އެހެންވެ އަހަރެން މިޝާލްއާ ގުޅެން ބޭނުން ނުވަނީ… ދެން އަހަރެން ދިޔަދީ” މިޝާލްގެ އަތް ދަށުން އަނޫޝާ ނިކުތެވެ.\nއަނޫޝާއަށް ރޮވުނީ ޝަރީފާމެން ތިބި ހިސާބު ފަސްދީ ސިޑިއާ ހިސާބަށް ދެވުމުންނެވެ. އޭރު އެތާ ޝިޔާޒްއާ މިޒްނާއެއް ނެތެވެ. ޝިޔާޒް ހުރި ނަމަ އަނޫޝާ ދިޔަ ގޮތުން ކޮންމެވެސް ކަމެއް ވެއްޖެ ކަން ޝިޔާޒްއަށް އެނގުނީހެވެ. އަދި އެވަގުތު ސުވާލުވެސް ކުރީހެވެ.\nރޮމުން ދުވެފަ ސިޑިން އަރާ ކޮޓަރިއަށް ވަދެ ދޮރު ލައްޕާލާފައި އަނޫޝާ ދޮރުގަ ނިތްކުރި ޖައްސާލައިގެން ހުރެ ރޮމުން ދިޔަ އިރު ކޮޓަރީގައި ޒިހާން އިން ކަމެއް އަނޫޝާ ހަނދާންވެސް ނެތެވެ.\nއަނޫޝާ ރޯތަން ފެނުމުން ޒިހާން އަވަސް އަވަހަށް އެނދުން ތެދުވެގެން ގޮސް އަނޫޝާގެ ކޮނޑުގައި އަތް ޖައްސާލިއެވެ.\n“އަނޫ…” ޒިހާންގެ އަޑު އިވުމާއެކު ޒިހާންގެ އަތް އަނޫޝާގެ ކޮނޑުގައި ޖެހުމުން އަނޫޝާ ސިހިފައި އެނބުރި ބަލާލިއެވެ.\n“ކިހިނެއްވީ؟” ޒިހާން އަހާލިއެވެ. އެއާއެކު އަނޫޝާ ޒިހާންގެ މޭގައި ބޯޖައްސާލިއެވެ.\n“އަނޫ، ކިހިނެއްތަ ވީ؟” އަނޫޝާ ރުއިން ހުއްޓާލާފައި ދުރަށް ޖެހިލުމުން ޒިހާން އަހާލިއެވެ.\n“ކަމެއް ނުވޭ…” ލޯފޮހެލަމުން އަނޫޝާ ޖަވާބު ދިނެވެ.\nދެންމެ ވީ ކަންތަކުގެ ވާހަކަ ޒިހާން ގާތު ބުނާކަށް އަނޫޝާއަކަށް ނުކެރުނެވެ.\n“ކަމެއް ވިޔަސް އަނޫ ނުބުނާނެ. ދެން އޯކޭ…” ޒިހާން އަނޫޝާގެ މޫނު ފޮހެލިއެވެ. “އަނޫ ނުބުންޏަސް އެނގޭ ތިރުއީ ޝިޔާޒް މަންމަ ކޮންމެސް އެއްޗެއް ކީމަކަން… އަހަރެން ހިތަށް އަރާ ތިހުރިހާ ކަމަކުން އަނޫ އަވަހަށް ސަލާމަތް ވާނެ ނަމައޭ…” ޒިހާން ހިތްހަމަ ނުޖެހިފައި ބުންޏެވެ.\n“ނޫން… ދައްތަ އެއްޗެއް ނުބުނޭ…” އަވަސް އަވަހަށް އަނޫޝާ ބުންޏެވެ.\n“ދެން ކާކު އެއްޗެއް ބުނީ؟” އަނޫޝާ އެހެން ބުންޏަސް ޒިހާންއަށް ގަބޫލެއް ނުކުރެވެއެވެ.\nއަނޫޝާ ޖަވާބެއް ނުދެއެވެ.\n“އަނޫ، އަހަރެން މިރޭ މިއައީ ވަރަށް ބޮޑު ވާހަކައެއް ދައްކަން ވެގެން” އަނޫޝާ އެއްޗެއް ނުބުނުމުން ޒިހާން ފެށިއެވެ.\n“ކޮން ވާހަކައެއް؟” އަނޫޝާ އަހާލިއެވެ.\n“އަނޫ…” ޒިހާން އަނޫޝާގެ އަތުގަ ހިފާލިއެވެ. ނަމަވެސް އިތުރަށް އެންމެ ލަފްޒެއް ބުނާނެ ފުރުސަތެއްވެސް ޒިހާންއަކަށް ނުލިބުނެވެ.\n“ކިތަންމެ ވަރަކަށް ހޯދިޔަސް މިތާ އިން މީހަކު ފެންނާނެތަ؟” އެވަގުތު ދޮރު ހުޅުވާލާފަ އެތެރެއަށް ވަން މިޒްނާ ބުންޏެވެ.\n“ދެން މިޒޫވެސް ދައްކާ ވާހަކަ ދޯ! ޒިހާން މިތާ އިނީމަ ކިރިޔާ ވަގުތެއް ވާއިރަށް އަނޫ އަންނާނީ މިތަނަކަށްނު؟” މިޒްނާގެ ފަހަތުން ވަން ޝައުފާ ބުންޏެވެ.\n“އެއީ ދޯ ވީގޮތަކީ…؟ އަންގާލައިގެން އުޅޭ ނަމައެއްނު؟” މިޒްނާ ވަދެ ގޮނޑިއެއްގައި އިށީނެވެ.\n“އަހަރުމެން ހީކުރީ މިޒޫއަށް އެނގޭނެ ކަމަށް، ދޯ އަނޫ؟ އެހެން ނޫނަސް މިޒޫއަށް މިކަން އަދި ނޭނގެންޏާ އެކަމުގަ ކުށްވެރިއަކީ ޝިޔާޒް. އޭނަ ކޮބާތަ؟” ޒިހާން އަހާލިއެވެ.\n“ނޭނގެ، މަންމަމެން ދިޔަ ތަނާ އެބަ އަންނަމޭ ކިޔާފަ އޭނަވެސް ހިނގައްޖެ. އެހެން ވީމައެއްނު ތިދެމީހުންނަށް އުނދަގޫ ކުރަން މިއައީ” ޒިހާންގެ ސުވާލަށް ޖަވާބު ދެމުން މިޒްނާ ދިމާ ކޮށްލިއެވެ.\nހަތަރު މީހުން އެކި ވާހަކައިގައި ތިއްބާ ޝައުފާގެ ފިރިމީހާ ޔާފިއުއާ އެކީ ޝިޔާޒް އައެވެ.\n“ހިނގާ އެންމެން އެކީ ކޮފީއަކަށް ދާން” ޝިޔާޒް ބުންޏެވެ.\n“ނޫން ދޮންބޭ، އަހަރުމެން ދެން ދާނީ ގެޔަށް، ދޯ ޔާފިއު؟” ޝައުފާ ބުންޏެވެ. އަދި ދަނީއޭ ބުނަމުން ދެމީހުން އެކީ ނިކުތެވެ.\n“ޒިހާން، ހިނގާ” މިޒްނާގެ އަތުގަ ހިފައިގެން ތެދުވަމުން ޝިޔާޒް ބުންޏެވެ.\n“އަނޫ…؟” ޝިޔާޒް ނިކުތުމުން އަނޫޝާއާ ދިމާއަށް އަތް ދިއްކޮށްލަމުން ޒިހާން ގޮވާލިއެވެ.\nއެމީހުންނާ އެކީ ބޭރަށް ދާން އަނޫޝާ ޖެހިލުން ވިއެވެ.\n“އަނޫ… ހިނގާބަލަ…” ޒިހާން ދެވަނަ ފަހަރަށް ބުންޏެވެ.\n“އަދި ބަދިގޭގަ ބައިވަރު މަސައްކަތް ހުންނާނެ… އަހަރެން ބޭރަށް ދިޔައީމަ ދައްތަ ރުޅި އައިސްދާނެ” އަނޫޝާ ބުންޏެވެ.\nއަނޫޝާއާ ޒިހާން ލަސް ވެގެން އައި ޝިޔާޒްއަށް “ހެޔޮ… އެންމެ ރެއަކު އަނޫއާ ނުލާ މިގޭ މީހުންނަށް އެވަރު ވެދާނެ” އަނޫޝާގެ ވާހަކަ އަޑު އިވުމުން ބުނެލިއެވެ.\nޝިޔާޒް ބުނި ގޮތުން އަނޫޝާއަށް ދެކޮޅު ހަދާކަށް ނުކެރުނެވެ. ޒިހާން ދިއްކޮއްގެން ހުރި އަތުގަ ހިފާލަމުން ތެދުވިއެވެ.\nގެޔަށް ދިޔަ ގޮތަށް މިޝާލް ނަސީރާ ކައިރީގަ ސޯފާގަ އިށީނެވެ.\n“ކިހިނެއްވީ؟ ކޮން ކަމެއް ބޭނުން ވެގެން ތިއުޅެނީ؟” މިޝާލް އަމިއްލަ ބޭނުމަކު ނޫނީ އެގޮތަށް ނަސީރާ ކައިރިއަށް ނާންނާނެކަން ނަސީރާއަށް އެނގޭތީ އަހާލިއެވެ.\n“މަންމާ… އެގޭގަ އެއުޅެނީނު ޝިޔާޒްގެ ކޮއްކޮ…؟” މިޝާލް ވިސްނާލާފައި ދައްކަން ބޭނުން ވާހަކަ ފެށިއެވެ.\n“ޝަމްހާ؟” ނަސީރާ މިޝާލްއާ ދިމާއަށް ބަލާލަމުން އަހާލިއެވެ.\n“އުހުނ… އަނޫ…” މިޝާލް ބުންޏެވެ.\n“ހޫނ، އަނޫ ކިހިނެއްވި؟” ނަސީރާ މޭޒުމަތީ އޮތް ނޫސް ނަގަމުން އަހާލިއެވެ. އެވާހަކައަށް ނަސީރާގެ މާބޮޑު ޝައުގުވެރިކަމެއް ނެތެވެ.\n“ދެން އިހަށް އަޑު އަހާބަލަ މަންމާ” މިޝާލް ނަސީރާގެ އަތުން ނޫސް އަތުލާފަ އަލުން މޭޒުމަތީ ބޭއްވިއެވެ.\n“ހޫނ، ކިޔާބަލަ ކިޔަން ތިއުޅޭ އެއްޗެއް…” މިޝާލްއާ ދިމާއަށް އެނބުރިލަމުން ނަސީރާ ބުންޏެވެ.\n“އަހަރެން ބޭނުން އަނޫއާ އިންނަން” މިޝާލް ބުނެލިއެވެ.\nނަސީރާ ހައިރާން ވެފަ މިޝާލްއާ ދިމާއަށް ބަލަހައްޓައިގެން އިނީ ބުނާނެ އެއްޗެއް ނުވިސްނިފައެވެ.\n“މަންމާ… އެއްޗެއް ބުނެބަލަ” ނަސީރާ އެއްޗެއް ނުބުނެ އިނުމުން މިޝާލް ބުނެލިއެވެ.\n“މަންމަ ކީކޭތަ ބުނަންވީ؟ މަންމަ ހިއެއް ނުކުރަން މިޝާލް އެހާ އަވަހަށް މީހަކާ އިންނަން އުޅޭނެ ކަމަކަށް… ކޮން އިރަކުތަ ދަރިފުޅު އަނޫއާ—”\n“އަނޫ ގަބޫލެއް ނޫނޭ އަހަންނާ އިންނާކަށް” ނަސީރާގެ ވާހަކަ މެދުކަނޑާލަމުން މިޝާލް ބުންޏެވެ.\n“ކީށްވެގެން؟” އެހެން އަހާލިއިރު މިޝާލްގެ އުޅުމާ މެދު ނަސީރާއަށް އެއްވެސް އެއްޗެއް ނޭނގޭ ކަހަލައެވެ.\n“އަހަރެން އުޅޭ ގޮތުންނޯ…” މިޝާލް ސޯފާގަ އޮށޯވެލަމުން ފަރުވާކުޑަ ގޮތަކަށް ޖަވާބު ދިނެވެ.\n“ދެން… މަންމަ ކީށްކުރާނީ؟” ނަސީރާ އަނެއްކާވެސް ނޫހާ ދިމާއަށް އަތް ދިއްކޮށްލިއެވެ.\n“ދެން މަންމަ ކޮންމެސް ގޮތެއް ހަދާބަލަ” ތެދުވެ ނަސީރާގެ އަތުގަ ހިފަހައްޓަމުން މިޝާލް ބުންޏެވެ.\n“ތީ މިޝާލް އަމިއްލައަށް ކުރަން ޖެހޭ ކަމެކޭ، ތިކަމުގަ މަންމައަށް އެއްވެސް އެހީއެއް ނުވެވޭނެ. މިޝާލްއަށް އެނގެއެއްނު މަންމައަށް ކޮށްދެވޭނެ ކަމެއް ނަމަ މަންމަ ކޮށްދޭނެކަން…” ނަސީރާ މިޝާލްއަށް ވިސްނައިދެވެތޯ ބެލިއެވެ.\n“މަންމަ ބޭނުންތަ އަހަރެންގެ އުޅުން ބަދަލު ކުރަން؟ އަހަރެން މިކުރާ ކަންތައް ހުއްޓާލަން މަންމަ ބޭނުންތަ؟” ނަސީރާ ދޭނެ ޖަވާބު އެނގިހުރެ މިޝާލް އަހާލިއެވެ.\nނަސީރާ މިޝާލްއަށް ބަލާލިއެވެ.\n“ބޭނުންތަ؟” މިޝާލް ސުވާލު ތަކުރާރު ކޮށްލިއެވެ.\n“މިޝާލްއަށްވެސް އެނގޭނެ މަންމަ ބޭނުން ވާނެކަން” ނަސީރާ ބުންޏެވެ.\n“އެހެން ވިއްޔާ މަންމަ ކޮންމެސް ގޮތަކުން އަނޫ އަހަންނާ އިންނަން އެއްބަސް ކޮށްދީ. މަންމަ އެކަން ކާމިޔާބު ކޮށްފިއްޔާ މަންމަ އެދޭ ކަންތައް އަހަރެންވެސް ކުރާނަން” މިޝާލް ބުނި ގޮތުން ކޮންމެ ގޮތެއް ހަދާފަ ނަމަވެސް ނަސީރާ މިޝާލްގެ އެދުން ފުރިހަމަ ކޮށްދޭނެ ކަން މިޝާލްއަށް އެނގެއެވެ.\n“ޔަގީންތަ މިޝާލް؟ މިކަން ވެއްޖެއްޔާ މިޝާލް ތިއުޅުން ދޫކޮށްލާނަންތަ؟ ތިކަންތައް ހުއްޓާލާނަންތަ؟” ނަސީރާ އަހާލީ މިޝާލްގެ ފަރާތުން ޔަގީންކަން ހޯދުމަށެވެ.\n“އާނ، މަންމަ މަށަށް ޓްރަސްޓް ކޮށްބަލަ” ސޯފާއިން ތެދުވަމުން މިޝާލް ބުންޏެވެ.\nމުޅި އެރޭ ނުނިދާ ނަސީރާ ހެދަ ކުރީ ވިސްނުމުގައެވެ. އަނެއް ދުވަހު ހޭލި ގޮތަށް ނަސީރާ ގުޅީ ޝަރީފާއަށެވެ.\nގާތްގަނޑަކަށް ބައިގަޑިއެއްހާ އިރު ނަސީރާއާ ފޯނުން ވާހަކަ ދެއްކުމަށް ފަހު އިރުކޮޅަކު ވިސްނާލާފައި ޝަރީފާ ދިޔަ ގޮތަށް އަނޫޝާގެ ކޮޓަރިއަށް ވަނެވެ.\n“މަށަށް އެނގޭ މީނަ މިކަހަލަ ކޮންމެސް ކަމެއް ކުރާނެ ކަން…” އެތެރެއަށް ވަން ގޮތަށް އެނދު ތަންމަތި އަޅަން ހުރި އަނޫޝާއާ ދިމާއަށް ޝަރީފާ ހަޅޭ ލަވައިގަތެވެ.\nޝަރީފާގެ އަޑަށް ސިހިފައި އަނޫޝާ އެނބުރި ބަލާލިއެވެ. ރުޅި އައިސް ރަތްވެފައި ހުރި ޝަރީފާ ފެނުމުން އަނޫޝާއަށް ބިރުން ފަހަތަށް ޖެހިލެވުނެވެ. ގޯސްކޮށް ކަމެއް ކުރެވުނު ތޯ އަވަސް އަވަހަށް ހަނދާން ކުރަން ފެށިއެވެ. ނަމަވެސް ހަނދާނެއް ނުވިއެވެ. ހެނދުނު ކުރަން ޖެހޭ ހުރިހާ ކަމެއް އަނޫޝާ ހުރީ އެންމެ ރަނގަޅަށް ކޮށް ނިންމާފައެވެ.\n“ރޭގަ ކީށްތަ ކުރީ؟” ޝަރީފާ އަހާލިއެވެ.\n“އަހަރެން ކީށްކުރީ؟” ރޭގައިވެސް ކުރެވުނު ކަމެއް ހަނދާން ނުވުމުން އަނޫޝާއަށް އަހާލެވުނެވެ.\n“ކުރި ކަމެއް އަހަންނަށްތަ އެނގެނީ؟ ދެންމެގަ ނަސީރާ މަށަށް ގުޅާފަ އެބުނީ މިޒްނާއާ ޝިޔާޒްގެ ކައިވެންޏެއް ނުކުރެވޭނެޔޭ. އަބަދުވެސް ކޮންމެސް ދެމީހެއްގެ މެދަށް ވަދެގެން އުޅެވޭތޯ ބަލާ! ފުރަތަމަ ޒިހާންއާ ޝަމްހާގެ މެދަށް ވަދެގަތީ، އެވަރުން ނުވެގެން މިހާރު ތިއުޅެނީ ޝިޔާޒްއަށްވެސް އުފަލެއް ލިބުނަ ނުދޭން. މައޭރުވެސް ލަތީފު ކައިރީގަ ބުނީމޭ މީނަ ނުގެންނާށޭ… އެކަމަކުވެސް ވެއްޖެ… މަމި އަހަނީ ރޭގަ ކީށްހޭ ކުރީ؟ ކީށްވެތަ އެއްޗެއް ބުނަން ނޭނގިފަ ތިހުންނަނީ؟” އަނޫޝާގެ އަތުގަ ހިފާ ތަޅުވައިގަންނަމުން ޝަރީފާ އެހިއެވެ.\n“އަހަންނަކަށް ނޭނގެ ވީގޮތެއް ދައްތާ… އަހަރެން އެއްވެސް ކަމެއް ނުކުރަން” އަނޫޝާ ރޮވިފައި ހުރެ ބުންޏެވެ.\n“އެނގޭނެ، ކަލެއަށް އެނގޭނެ… މަގޭ ދަރިންނާ ހެދި ކޮން އުނދަގުލެއް ވެގެންތަ އެމީހުންގެ އުފަލަށް ހުރަސް އަޅަން ތިއުޅެނީ؟ އެމީހުން ކީށްތަ ކުރީ؟ މައިން ބަފައިން މަރުވީމަ ގެނެސް ބަލާ ބޮޑު ކުރީމަ ތީތަ ދޭން ފެނުނު އެންމެ ރަނގަޅު ހަދިޔާއަކީ؟” ޝަރީފާ އަނޫޝާއާ ދިމާއަށް އެއްޗެހި ކިޔަމުން ދިޔައެވެ.\n“ދައްތާ… އަހަރެން ނުކުރަމޭ ކަމެއް… އަހަންނަކަށް ނޭނގެ ކީށްވެގެން ކަމެއް މިޒޫ މަންމަ އެހެން ބުނީ…” އަނޫޝާ ރޮމުން އަމިއްލަ ދިފާޢުގައި ވާހަކަ ދައްކަން މަސައްކަތް ކުރިއެވެ. ނަމަވެސް ޝަރީފާ އެއަޑެއް ނޭހިއެވެ.\n“މަށަށް އެނގެޔޭ. އެއީ ހަމަ އަނޫޝާއާ ހެދިގެން، އެހެން ކޮން ކަމެއްތަ؟ ރޭގަ މިޝާލް އެއްޗެއް ބުނެގެން އަނޫޝާ ވޭތަ މާވަރެއް އަރުވަން؟ އެވަރުގެ އެއްޗެއް އޭނަ ބުނިތަ؟ ނަސީރާ ގުޅާފަ އެބުނީ މިޒްނާއާ ޝިޔާޒްގެ ކައިވެންޏެއް ނުކުރެވޭނެޔޭ… ޝަމްހާއާ ޒިހާންގެ މެދަށް ވަދެގެން އެވަރުން ނުވެގެން މިހާރު ވީ ޝިޔާޒްއާ މިޒްނާގެ މެދަށް ވަންނަން… ކީށްތަ ކުރަން ތިއުޅެނީ؟” ޝަރީފާ ރުޅި އައިސްފައި އަނޫޝާއާ ދިމާއަށް ހަޅޭލަވަމުން ދިޔައެވެ.\nއަނޫޝާ ހައިރާން ވެފައި ޝަރީފާއާ ދިމާއަށް ބަލަހައްޓައިގެން ހުއްޓެވެ. ބުނާނެ އެއްޗެއްވެސް ނުވިސްނިފައެވެ. ޝަރީފާ ބުނުމުން ފުރަތަމަ ފަހަރު އަނޫޝާއަށް ނުވިސްނުނު ނަމަވެސް ދެވަނަ ފަހަރަށް ބުނުމުން ޝަމްހާއާ ޒިހާންއާ ބެހޭ ގޮތުން އެބުނި އެއްޗެއްވެސް އަނޫޝާގެ ސިކުނޑިއަށް ނަގައިގަނެވުނެވެ.\nޝަމްހާއާ ޒިހާންގެ މެދުގަ ގުޅުމެއް ނުވާކަން އަނޫޝާއަށް ޔަގީނެވެ. ނަމަވެސް ޝަމްހާ ޒިހާންއާ މެދު ދެކޭ ގޮތް އަނޫޝާއަށް އެނގުނީ މިއަދުއެވެ. ދެންމެއެވެ. ޝަރީފާ އެހެން ބުނުމުންނެވެ. ކުރިއަކުން އެކަމެއް އަނޫޝާއަކަށް ނޭނގެއެވެ. އެކަން އަނޫޝާއަށް އެނގޭ ނަމަ އޭނަ ޒިހާންއާ ވާހަކައެއް ނުދެއްކީހެވެ. ޝަމްހާގެ އުފަލަކަށް ހުރަހެއް ނޭޅީހެވެ.\nނަމަވެސް ދެން އަނޫޝާއަށްވެސް ކުރެވޭނެ ކަމެއް ނެތެވެ. ޒިހާން ޝަމްހާއާ މެދު އެފަދަ ގޮތަކަށް ނުދެކޭކަން އަނޫޝާއަށް ޔަގީން ވާއިރު، އަދި އަނޫޝާ މިހާރު ޒިހާން ދެކެ އެވަރަށް ލޯބި ވާއިރު ޒިހާންއާ ވަކި ވުމަކީ އަނޫޝާއަށް ކުރެވޭނެ ކަމެއް ނޫނެވެ.\nދެންވެސް އަނޫޝާއަށް ނުވިސްނުނު ކަމަކީ ޝިޔާޒްއާ މިޒްނާގެ މެދަށް އަނޫޝާއަށް ވަދެނުވު ގޮތެކެވެ. މިޒްނާ މަންމަ އެހެން ބުނަންވީ ސަބަބެކެވެ. މިޝާލްއާ މެދު އަނޫޝާ ކަންތައް ކުރި ގޮތާ އެކަމާ އޮތް ގުޅުމެކެވެ.\n“ޝިޔާޒްއަށް ދޮންބެ ކިޔަކަސް އެއީ އަނޫޝާގެ ދޮންބެއަކަށް ނުވާނެ، ލޯބިވާ ކަމަކަށްވެސް ނުވާނެ… އޭނަ ދެކެ ލޯބި ވަންޏާ އޭނައަށް ދެރަވާ ކަހަލަ ކަމެއް ވިޔަ ނުދީ. އޭނަ ބޭނުންވާ ގޮތަށް ކަންތައް ކޮށްދެވޭނީ އަނޫޝާއަށް އެކަނި… އެހެން ނޫނަސް ޝިޔާޒްއާ ޝަމްހާ އަނޫޝާއާ ތިމާގެ ވާނީ އެއްވަރަކަށް… ޝިޔާޒްގެ އުފަލަށް އެދޭހެން އަނޫޝާ ނުޖެހޭތަ ޝަމްހާގެ އުފަލާ މެދު ވިސްނާކަށް؟ އެކުއްޖާގެ ހުރިހާވެސް އުފަލަކީ ޒިހާން، އޭނައަށް އުފަލެއް ލިބޭނީ ޒިހާންއާ އިނދެވުނިއްޔާ”\nޝަރީފާގެ ވާހަކަ އަޑު އަހަން އަނގައިންވެސް ނުބުނެ އަނޫޝާ ހުއްޓެވެ. އެހުރިހާ ވާހަކައެއް އަޑު އަހާފައި އަނޫޝާގެ ސިކުނޑި މަސައްކަތް ކުރުން ހުއްޓާލި ކަހަލައެވެ. އެއިން އެއްވެސް ކަމެއްގައި އަނޫޝާއަށް ކޮށްދެވޭނީ ކޮން ކަމެއް ބާއޭ ހިތާހިތާ ސުވާލު ކޮށްލަ ކޮށްލާ އަނޫޝާ ހުއްޓެވެ. ނަމަވެސް ހަދާނެ ގޮތެއް، ބުނާނެ އެއްޗެއް އަނޫޝާ އަކަށް ނުވިސްނުނެވެ.\n“ދައްތާ، އަހަންނަކަށް ނޭނގެ އަހަންނަށް ކުރެވުނު ކަމެއް… މިޝާލްއާ ދިމާލަކަށް އަހަރެން އެއްޗެއް ނުބުނަން… އޭނަ… ރޭގަ… އަހަރެން…” އަނޫޝާ ރޭގަ ކަންތައް ވީގޮތުގެ ވާހަކަ ޝަރީފާ ގާތު ބުނަން ފަސްޖެހުނެވެ.\n“ރޭގަ ކީކޭތަ؟ ކީށްވީތަ؟ މިޝާލް ކީށްތަ ކުރީ؟” ޝަރީފާ ސުވާލު ކުރިއެވެ.\n“މިޝާލް… ރޭގަ އަހަރެން ކައިރީގަ ބުނި އޭނަޔާ ރައްޓެހި ވާށޯ…” އިސް ޖަހާލަމުން އަނޫޝާ މަޑުމަޑުން ބުންޏެވެ.\n“ދެން…؟ އެއީ އެވަރުގެ ކަމެއްތަ؟ ހީވަނީ ފިރިހެނަކާ އަނގައިން ނުބުނެ އިންނަ މީހެއްހެން” ޝަރީފާ ނުރުހިފައި ބުނެލިއެވެ.\nއަނޫޝާ އެއްޗެއް ނުބުނެ ހުއްޓެވެ.\n“މަބުނާ ގޮތެއް ހަދާނަންތަ؟” ތަންކޮޅެއް މައިތިރި ވެލާފައި ޝަރީފާ އަހާލިއެވެ.\n“ނަސީރާ ގުޅާފަ ބުނީ އަނޫޝާ މިޝާލްއާ އިންނާށޭ… އެހެން ނޫނީ މިޒްނާއާ ޝިޔާޒަކަށް ނީނދެވޭނެޔޭ… އަނޫޝާ ދެކޮޅު ނަހަދާތި… ކިރިޔާވެސް ޝިޔާޒްގެ އުފަލާމެދު ވިސްނާނަމަ އަނޫޝާ ދެކޮޅެއް ނަހަދާނެ، އެހެން ނޫނަސް އޭރުން ޒިހާން ޝަމްހާއާ ގުޅޭކަށް ހުރަހެއް ނޯންނާނެ. އަހަރުމެން އަނޫޝާ މިގެޔަށް ގެނެސް އަނޫޝާއަށް ހިޔާވަހިކަމެއް ދިނީމަ އެކަމާ ކިރިޔާވެސް ޝުކުރު ކުރާނަމަ މިކަމާ އަނޫޝާ ދެކޮޅެއް ނަހަދާނެ…” ޝަރީފާ އެނދުގައި އިށީނދެފައި އޭނަ ބޭނުންވާ ގޮތް ހާމަކުރިއެވެ.\nއަނޫޝާގެ ހިތާ ސިކުނޑީގައި ޝަރީފާގެ ބަސްތައް އެނބުރެމުން ދިޔައެވެ.\n“މިރޭ އަހަރެން ޖެހޭ ނަސީރާއަށް ޖަވާބެއް ދޭން… އެހާ އިރަށް އަނޫޝާ ގޮތެއް ނިންމާތި!” ޝަރީފާ އެހެން ބުނެފައި ނިކުމެގެން ދިޔައެވެ.\nޝަރީފާ ދިޔުމުން އަނޫޝާ އެނދުގައި އޮށޯވެ ރޯންފެށިއެވެ. ޒިހާން އަނޫޝާއާ މެދު ދެކޭ ގޮތް އެނގުމުން އަނޫޝާ ހީކުރީ މިހުރިހާ ދުވަހު ނުލިބުނު އުފަލާ ހިތްހަމަޖެހުން ދެން އަނޫޝާއަށް ލިބިދާނެ ކަމަށެވެ. މިވީ ހަތް ވަރަކަށް އަހަރުގައި އަނޫޝާއާ ކުރިމަތިވި ހިތާމައާ އަނިޔާ ހިތުން ފިލުވާލެވޭނެ ވަރަށް ޒިހާންގެ ފަރާތުން ލޯތްބާ އަޅާލުން ލިބޭނެ ކަމަށެވެ. ނަމަވެސް ކަންތައް ވަމުން މިދަނީ އަނޫޝާ ހީކުރި ގޮތާ މުޅިން ތަފާތު ގޮތަކަށެވެ.\nޝަރީފާ ވަން ގޮތަށް ރުޅި އައިސްފައި ބުނެލިއެވެ. “ހޫނ… ދެން ތިހެން ރޯން އޮވޭ، އޭރުން ޝިޔާޒް އައިސް ސުވާލު ކުރާނީ”. ޝަރީފާ ވަން ގޮތަށް ރުޅި އައިސްފައި ބުނެލިއެވެ.\nAlhe anoo eh ehn nuhadhaba marsha..hehe stwry vrh nyc\nAlhe anu ah dhera vaagothah nunimmathi . Please\nWowwwww v salhi\nDhn alhe anu ah jeheyny sacrifice kurantha?anu ah ehen nuhadhabala alhe………story v rythi\nMee aharen kiyaafa oiii story eh..\nmee marsha ge amihla story eh noon.. so credit dhy dhw… myheh ge ehcheh liyaaa iru myhun dhey comments ah hevifa thanks jehun cheap myhun ge sifa eh :O\nThis is my own story, love.. kurin muraasil adhi araamagu ga genesdhiny ves marsha.. adhi marsha ge blog gaves… n mi site ga 2014 ga “mashaa” mi author ge namuga mi story ge eh part genesfa in ehen myhaku.. eyga marsha comment ves kurin ekan kury ehen myhekey bunefa.. eyge fahun emyhaku huttaaly.. i will never take credit for wat i hv not done.. this is my own work.\nDhen cheedi… anoo aa zihan aa gulhuwaaa.. ehen nunee v hadi dhen..\nMarsha alhe anu ah ehn nuhadhabala….. let her be with zihan…. dnt include this story among the grt sacrifice stories…. btw story v rythi…. aslu Marsha ge story thah v rythi….\nHmmmm… alhuganduvess mi story keen…. hama marshage vaahakaeh meee…. meehun kiyaa ehchehsah nubalaa vaahaka up kohdhehchey… story v v nice\nV nice next part avahah up kohdeeba meehun keyaa ahchehsah nubalaa ahare men me thibebee Marsha yaa aku\nV nice next part avahah up kohdeeba meehun keyaa ahchehsah nubalaa ahare men me thibebee Marsha yaa aku vaahaka kureyah genday joashaa aku\nއެހެނިހެން ލޯބި February 17, 2021\nހިތާމަ މަޖާ ލޯބި April 10, 2019


Kuda kudhinge hiyaagai balahattaa2kudhin furaalhu matheegai! | Mihaaru\nކުޑަކުދިންގެ ހިޔާގެ ދެ ކުއްޖަކު އެތަނުގެ ފުރާޅު މައްޗަށް އަރައިގެން\nކުޑަކުދިންގެ ހިޔާގައި ބަލަހައްޓާ ދެ ކުއްޖަކު ފުރާޅުމަތީގައި\n12 ޖެނުއަރީ 2019 - 17:38 24 comments\nވިލިމާލެ ހިޔާގެ ހާލަތާ ގުޅޭގޮތުން ވާހަކަދައްކައި ކަންބޮޑުވުން ފާޅުކުރާ މީހުން ގިނަ އެވެ. އަހަރުތަކެއް ވެގެން ދިޔައިރު ވެސް އެތަނުގެ ހާލަތަށް މާ ބޮޑު ބަދަލުތަކެއް ނާދެ އެވެ. އަނެއްކާ ވެސް އިއްޔެ ފެނުނީ ކަންބޮޑުވާންޖެހޭ ކަމެކެވެ. ސޯޝަލް މީޑިއާގައި ދައުރުވާ ފޮޓޯއިން ފެންނަނީ ދެ ފިރިހެން ކުއްޖަކު، ކުޑަކުދިންގެ ހިޔާގެ ފުރާޅު މައްޗަށް އަރައިގެން އުޅެނިކޮށެވެ.\nބައެއް މީހުން ބުނާ ގޮތުގައި މިއީ އާންމު މަންޒަރެކެވެ.\nކުދިން ފުރާޅުމަތީގައި ތިއްބާ ފެނުނު މީހަކު "މިހާރު" އަށް ކިޔައިދިން ގޮތުގައި އެ ކުދިން ފުރާޅުން ފޭބީ ފުރާޅުގައި އުސްކޮށް ހުރި ބައިގެ މަތީގައި ތިބުމަށް ފަހު ތިރި ފުރާޅަށް ފުންމާލައިގެންނެވެ. އެއް ފުރާޅުން ޖެހިގެން ހުރި ފުރާޅަށް ފުންމާލައިގެން ކަމަށެވެ. އެ ތަނުގެ ކުދިންގެ އަހުލާގާ ގުޅޭ ބައިވަރު މައްސަލަތައް ހުށަހަޅާފައިވާ ކަމަށާއި ނަމަވެސް އެއްވެސް ކަމެއް ބަދަލުވެފައިނުވާ ކަމަށް ބުންޏެވެ.\n"އެ ކުދިންގެ އުޅުން ވަރަށް ގޯސް. އެ ކުދިންނަށް ރަނގަޅަށް އަޅާލާނެ ބަޔަކު އެބަ ބޭނުންވޭ. އެހެން ނޫނީ ކުދިންތަކެއް ހަލާކުވެގެން ދާނީ،" އުމުރުން 18-13 އަހަރާ ދެމެދުގެ ކުދިން ބަލަހައްޓާ ކުޑަކުދިންގެ ހިޔާއާ މެދު ކަންބޮޑުވުން ފާޅުކޮށް ވާހަކަދެއްކި މީހާ ބުންޏެވެ.\nކުޑަކުދިންގެ ހިޔާގެ ފުރާޅު މައްޗަށް، ދެ ކުއްޖަކު އަރައިގެން އުޅެނީ.\nޖެންޑާ، ފެމިލީ އެންޑް ސޯޝަލް ސާވިސަސް މިނިސްޓްރީގެ އެސިސްޓެންޓް ޑިރެކްޓާ އިބްރާހިމް މުހައްމަދު ވިދާޅުވީ ކުޑަކުދިންގެ ހިޔާ އާއި ފިޔަވަތީގައި މައްސަަލަތަކެއް އެބަހުރި ކަމަށެވެ. އެކަންކަމަށް ވަރަށް ބޮޑު އިސްކަމެއްދީގެން ފުރަތަމަ 100 ދުވަހުގެ ތެރޭގައި ފެންވަރު ރަނގަޅުކުރުމުގެ މަސައްކަތް ކުރަމުން އަންނަކަމަށް ވިދާޅުވި އެވެ.\nއޭނާ ވިދާޅުވީ ހިޔާގެ އިމާރާތަށް ވަގުތުން ވަގުތަށް ގެންނަންޖެހޭ ބަދަލުތައް ގެންނަން ފަށާފައިވާ ކަމަށާއި އެތަނަށް މުވައްޒަފުން އިތުރުކުރުމުގެ މަސައްކަތް ވެސް ކުރަމުން އަންނަ ކަމަށެވެ.\nދައުލަތުގެ ބެލުމުގެ ދަށަށް ކުދިން ނަގަނީ އިތުރު އެއްވެސް ގޮތެއް ނެތިގެން ކަން ފާހަގަކުރައްވައި އިބްރާހިމް ވިދާޅުވީ ކުދިންނަށް ސޯޝަލް ސަޕޯޓާއި ކައުންސެލިން ދޭން ފަށާފައިވާ ކަމަށެވެ.\nއިތުރު ލިޔުންތައް ކުޑަކުދިންގެ ހިޔާ ޝިދާތާ ޝަރީފް، ކުރީގެ ޖެންޑާ މިނިސްޓަރު ޖެންޑާ މިނިސްޓްރީ


kuree safuga masahkai kuri 2948 meehunanah frunt line allowance dhookoffi\nކޮވިޑް-19 އާ ގުޅިގެން ކުރީ ސަފުގައި މަސައްކަތްކުރާ 2948 މީހުންނަށް ފްރަންޓްލައިން އެލަވަންސް ދޫކޮށްފައިވާ ކަމަށް މަޢުލޫމާތު ލިބިއްޖެއެވެ. މީހުންނަށް ފްރަންޓްލައިން އެލަވަންސްގެ ގޮތުގައި 33.5 މިލިއަން ރުފިޔާ ވަނީ ދޫކޮށްފައެވެ.\nކޮވިޑް-19 އާ ގުޅިގެން މި އެލަވަންސް ފްރަންޓްލައިން މަސައްކަތްތެރިން ދޭން ނިންމާފައި ވަނީ ތިން ކެޓަގަރީއަކަށް ބަހާލައިގެންނެވެ. އެއީ ހައި ރިސްކު ކެޓަގަރީ، މީޑިއަމް ރިސްކު ކެޓަގަރީ، އަދި ލޯ ރިސްކު ކެޓަގަރީއެވެ.\nއެގޮތުން ހައި ރިސްކް ކެޓަގަރީގައި ހިމެނޭއިރު، އެ ކެޓަގަރީގެ މީހުންނަށް ދުވާލަކަށް 500 ރުފިޔާ އެލަވަންސްގެ ގޮތުގައި ދޭން ވަނީ ނިންމާފައެވެ. އަދި މީޑިއަމް ރިސްކު ކެޓަގަރީގެ މީހުންނަށް ދުވާލަކަށް ދ 250 ރުފިޔާ އެލަވަންސްގެ ގޮތުގައި ދޭން ވަނީ ނިންމާފައެވެ. ލޯ ރިސްކް ކެޓަގަރީގައި ހިމެނޭ މީހުންނަށް ދޭން ނިންމީ ދުވާލަކަށް 200 ރުފިޔާގެ މަގުންނެވެ.


CONMEBOL in Messi ah bodu adhabeh dhenee | Mihaaru\nކޮންމެބޯލް އިން މެސީ އަށް ބޮޑު އަދަބެއް ދެނީ\n08 ޖުލައި 2019 - 09:06 30 comments\nރިއޯ ޑި ޖަނޭރޯ، ބްރެޒިލް (ޖުލައި 8) - ދެކުނު އެމެރިކާގެ މައި ފުޓްބޯޅަ އިދާރާ ކޮންމެބޯލްގައި ކޮރަޕްޝަން އޮތް ކަމަށާއި އެ އިދާރާ އިން މި ފަހަރުގެ ކޮޕަ އެމެރިކާ ބާއްވާ ބްރެޒިލަށް އެ މުބާރާތް ކާމިޔާބުކޮށްދޭން މުބާރާތުގެ ކުރިން ވެސް ބޭނުންވާ ކަމަށް ބުނެ، އާޖެންޓީނާގެ ކެޕްޓަން ލިއޮނަލް މެސީ ދެއްކި ވާހަކަތަކާ ގުޅިގެން އޭނާ އަށް ބޮޑު ސަސްޕެންޝަނެއް އައުމުގެ ފުރުސަތު ބޮޑުވެއްޖެ އެވެ.\nމުބާރާތުގެ ސެމީ ފައިނަލުގައި ބްރެޒިލް އަތުން ބަލިވި މެޗަށް ފަހު އެ މެޗުގެ ރެފްރީ ޒަމްބޮރާނޯ އަށް އާޖެންޓީނާ ފުޓްބޯޅަ ފެޑެރޭޝަނުން ފާޑުކީއިރު، އޭނާގެ މައްސަލައެއް ވެސް ވަނީ ހުށަހަޅައިފަ އެވެ. އޭގެ ފަހުން ހޮނިހިރު ދުވަހުގެރޭ ޗިލީ އަތުން 2-1 އިން މޮޅުވެ، އާޖެންޓީނާ އިން މުބާރާތުގެ ތިން ވަނަ ހޯދި މެޗުގައި މެސީ އަށް ވަނީ ރަތް ކާޑު ދައްކައިފަ އެވެ. މިއީ އާޖެންޓީނާ އަށް ކުޅުނު ފުރަތަމަ މެޗުގައި ރަތް ކާޑު ދެއްކި ފަހުން މިދިޔަ 14 އަހަރު ތެރޭ މެސީ އަށް ދެއްކި ފުރަތަމަ ރަތް ކާޑެވެ.\nމުބާރާތުގެ ކަންތައްތަކާ މެދު ހިތްހަމަނުޖެހިފައި ހުރުމުން މެސީ ވަނީ ލޯ މެޑަލް އަޅަން ދާން އިންކާރުކޮށްފަ އެވެ. މެސީ ބުނީ އޭނާ ކޮރަޕްޝަނުގެ އަމަލެއްގައި ބައިވެރިވާން ބޭނުންނުވާ ކަމަށާއި ކޮޕަ އެމެރިކާގައި އޮތީ ކޮރަޕްޝަން ކަމަށެވެ. މި މުބާރާތުގައި ބްރެޒިލަށް ފައިދާ ހުރި ގޮތަށް ގިނަ ކަންތައްތަކެއް ނިންމާފައިވާކަމަށާއި އޭނާ އަށް ރަތް ކާޑު ދެއްކީ މި މުބާރާތުގެ ރެފްރީންނަށް ފާޑުކިޔާފައިވާތީކަމަށް މެސީ ބުންޏެވެ.\nމެސީގެ މި ވާހަކަތަކާ ގުޅިގެން ކޮންމެބޯލް އިން ނެރުނު ބަޔާނެއްގައި ބުނެފައިވަނީ މެޗުތަކުން ބަލިވުމާއި ރަތް ކާޑު ދެއްކުން ފަދަ ފުޓްބޯޅައިގައި އާންމުކޮށް ހިނގާ ކަމެއްގެ ސަބަބުން ދެކުނު އެމެރިކާގެ މައި ފުޓްބޯޅަ އިދާރާގެ އަގުވެއްޓޭ ގޮތަށް މެސީ ފަދަ ކުޅުންތެރިއަކު ވާހަކަ ދެއްކުމުން ކަންބޮޑުވާ ކަމަށެވެ. އަދި މެސީގެ ފަރާތުން ފެނުނީ ކޮޕަ އެމެރިކާ ފަދަ، މީހުންގެ މެދުގައި ގަދަރު އުފުލިފައިވާ މުބާރާތެއްގެ އަގުވައްޓާލުމުގެ އަމަލެއް ކަަމަށާއި މިއީ އެއްވެސް ސިފައެއްގައި ބަލައިގަނެވޭނެ ކަމެއް ނޫން ކަމަށް ބުންޏެވެ.\nމެސީ އަށް، ޗިލީއާ ދެކޮޅަށް ކުޅުނު މެޗުގައި ދެއްކި ރަތް ކާޑާ އެކު އެއް މެޗުގެ ސަސްޕެންޝަނެއް އަންނާނެ އެވެ. އެެއީ ކުރިއަށް އޮތް ދެކުނު އެމެރިކާގެ ވޯލްޑް ކަޕް ކޮލިފައިންގަ އެވެ. އެކަމަކު ރިޕޯޓްތައް ބުނާގޮތުގައި ކޮންމެބޯލާ ބެހޭގޮތުން މެސީ ދެއްކި ވާހަކަތަކާ ގުޅިގެން އޭނާގެ ޑިސިޕްލިނަރީ މައްސަލައެއް ވަނީ ބަލަންފަށައިފަ އެވެ.\nރިޕޯޓްތައް ބުނާގޮތުގައި ކޮންމެބޯލްގެ ޑިސިޕްލިނަރީ ގަވައިދުގައިވާ ގޮތުން އެ އިދާރާގެ އަގު ވެއްޓޭގޮތަށް ހަގީގަތާ ހިލާފު ވާހަކަތަކެއް މީޑިއާގައި ދައްކައިފި ނަމަ ދެ އަހަރު ދުވަހަށް ގައުމީ ޓީމުގެ މެޗުތަކުން ސަސްޕެންޑް ކުރެވޭ ގޮތަށް އޮވެ އެވެ. އުމުރުން 32 އަހަރުގެ މެސީ އަށް ދެ އަހަރުގެ ސަސްޕެންޝަނެއް އަތުވެއްޖެ ނަމަ އޭނާ އަށް ވޯލްޑް ކަޕް ކޮލިފައިންގެ މެޗުތަކުގެ އިތުރުން އަންނަ އަހަރު ކޮލަމްބިއާ އާއި އާޖެންޓީނާގައި ބާއްވާ ކޮޕަ އެމެރިކާ ނުކުޅެވޭނެ އެވެ.\nރޭ ޕެރޫ އަތުން 3-1 އިން މޮޅުވެ މުބާރާތުގެ ޗެމްޕިއަންކަން ބްރެޒިލުން ހޯދި މެޗަށް ފަހު އެ ޓީމުގެ ކޯޗު ޓީޓޭ ވަނީ ބޭނުންވާ ގޮތަށް ކަންތައްތައް ނުވި ނަމަވެސް ފުޓްބޯޅައިގައި އެއް ބަޔަކު އަނެއް ބަޔަކަށް އިހުތިރާމްކުރަންޖެހޭނެ ކަމަށް ބުނެފަ އެވެ. އަދި މެސީގެ ފަރާތުން ފެނިގެންދިޔައީ އޭނާ ފަދަ ގަދަރުލިބިފައިވާ ކުޅުންތެރިއެއްގެ ފަރާތުން ފެންނަންޖެހޭނެ ފަދަ އަމަލެއް ނޫން ކަމަށް ޓީޓޭ ބުންޏެވެ.\nދުނިޔޭގެ މޮޅު ކުޅުންތެރިޔާގެ މަގާމު ފަސް ފަހަރު ހޯދާފައިވާ މެސީ އަށް އެންމެ ބޮޑު ފާޑުކިޔުމެއް އަމާޒުވަނީ ބާސެލޯނާގައި ހޯދާ ފަދަ ކާމިޔާބެއް އާޖެންޓީނާ އެކު ހާސިލްނުކުރެވޭތީ އެވެ. ޖެހިޖެހިގެން ދެ ކޮޕަ އެމެރިކާ ފައިނަލުން މީގެ ކުރިން އާޖެންޓީނާ ބަލިވިއިރު، މެސީ ވަނީ ގައުމީ ޓީމުން ރިޓަޔާކޮށްފަ އެވެ. އެކަމަކު މިދިޔަ އަހަރުގެ ވޯލްޑް ކަޕްގެ ކޮލިފައިންގައި މެސީ ވަނީ އަލުން ގައުމީ ޓީމާ ގުޅިފަ އެވެ. މިދިޔަ އަހަރުގެ ވޯލްޑް ކަޕްގެ ދެ ވަނަ ބުރުން އާޖެންޓީނާ ކެޓުމުން މެސީ ވަނީ ގައުމީ ޓީމުން ބްރޭކެއް ނަގައިފަ އެވެ. އަލުން ގައުމީ ޓީމާ ގުޅުނީ މި ފަހަރުގެ ކޮޕަ އެމެރިކާ ފެށެން ގާތްވެފައިވަނިކޮށެވެ.\nއިތުރު ލިޔުންތައް ލިއޮނަލް މެސީ އާޖެންޓީނާ ފުޓްބޯޅަ ޓީމް